
Il-Minuti tas-Seduta Nru 199, li saret fid-29 ta’ Jannar 2024, ġew ikkonfermati.


L-ISPEAKER (Onor. Anġlu Farrugia): Ninforma lill-Kamra li s-Sedja laqgħet it-talba tal-Onor. Chris Said sabiex jiġi reġistrat bħala skużat fil-Minuti tas-Seduti 196, 197 u 198 tas-17, 22 u 23 ta’ Jannar 2024 rispettivament u qiegħda tordna li ssir il-korrezzjoni relattiva fl-imsemmija Minuti.

L-ISPEAKER: Inqiegħed fuq il-Mejda tal-Kamra:
[bookmark: _Hlk156995107]	
Rapport maħruġ mill-Uffiċċju Nazzjonali tal-Verifika bl-isem Performance Audit on the Operations of Jobsplus’ Law Compliance Unit, datat Jannar 2024; u

[bookmark: _Hlk128473509]Sentenza mogħtija mill‑Qorti Ċivili Prim’Awla (Ġurisdizzjoni Kostituzzjonali) fil‑kawża bl‑ismijiet Peter Bonnici et vs Avukat tal-Istat et (Rikors Nru 308/2020 LM), deċiża fl-14 ta’ Settembru 2022 u dik tal-Appell datata 22 ta’ Jannar 2024, mibgħuta lis-Sedja a tenur tal‑Artikolu 242(1) tal-Kodiċi ta’ Organizzazzjoni u Proċedura Ċivili.

MISTOQSIJIET – TWEĠIBIET ORALI 

SPTAR MATER DEI – MIŻURI FAVUR IS-SAĦĦA MENTALI TAL-IMPJEGATI

12757. L-ONOR. ROBERT CUTAJAR (f’isem l-Onor. Ivan Bartolo) staqsa lill- Ministru għas-Saħħa u l-Anzjanità Attiva: Jista’ l-Ministru jgħid x’miżuri qed jittieħdu għas-saħħa mentali ta’ kull min jaħdem fil-qasam tal-A&E fl-Isptar Mater Dei u s-sewwieqa tal-ambulanzi?

ONOR. JO ETIENNE ABELA (Ministru għas-Saħħa u l-Anzjanità Attiva): Ninforma lill-Onor. Interpellant li s-sena l-oħra l-Ministeru tas-Saħħa nieda d-dokument Health Workforce Strategy 2022-2030. Għaldaqstant inqiegħed fuq il-Mejda tal-Kamra:
	
Dokument bl-isem Health Work Force Strategy 2022 – 2030 – Suppo
rting and Empowering the Health Care Workforce maħruġ minn The People Management Division, Ministry for Health datat Ottubru 2022.

L-ISPEAKER: L-Onor. Naomi Cachia, mistoqsija supplimentari.

ONOR. NAOMI CACHIA: Sur President, f’diskors minn tiegħu l-Ministru kien qal li din is-sena se nibdewha bit-tnedija ta’ strateġija li għandha tiffoka fuq id-dimensja. M’hemmx dubju dwar l-importanza ta’ tali strateġija. Naħseb li lkoll kemm aħna nafu mqar persuna waħda li tbati minn din il-kondizzjoni, b’mod speċjali l-anzjani. Jista’ l-Ministru jinforma lil din il-Kamra dwar fiex wasalna fit-tnedija ta’ din l-istrateġija u kif se tiġi implimentata?

L-ISPEAKER: Il-Ministru.

ONOR. JO ETIENNE ABELA: Il-kondizzjoni tad-dimensja hija ċentrali għall-operat tas-settur tal-anzjanità. Nafu li fil-pajjiżi żviluppati, sfortunatament, l-inċidenza tad-dimensja qiegħda tiżdied, u dan mhux b’kumbinazzjoni. Wieħed mill-aktar fatturi ta’ riskju għad-dimensja hija l-età, allura kull pajjiż żviluppat fejn il-life expectancy qed tiżdied qed jara inċidenza akbar ta’ dimensja, u l-istess hawn Malta. Bi pjaċir ngħid li l-life expectancy żdiedet sew u hija waħda mill-aqwa fid-dinja, imma kif qed ngħid din iż-żieda fl-età qed iżżid ir-riskju li jkollna aktar persuni bid-dimensja. 
Meta nitkellmu fuq id-dimensja ħafna drabi nitkellmu fuq dawk il-persuni li jgħixu bil-kondizzjoni, imma wieħed ma jridx jinsa n-numru ta’ persuni li huma involuti fil-kura ta’ dawn il-persuni. Aħna naqsmu lil dawn il-persuni f’żewġ kategoriji. Hemm dawk li jgħidulhom carers formali li jkunu infermiera u healthcare workers imħarrġin u istruwiti fil-kura ta’ dawn il-persuni, imbagħad għandna l-pilastru importanti tal-carers informali, u dawn ovvjament jinkludu l-għeżież ta’ dawn il-persuni u l-familjari tagħhom. Aħna, permezz ta’ din l-istrateġija, biħsiebna nittrattaw dawn kollha. 

Kif nafu, ma teżistix kura sħiħa għad-dimensja u ma nistax ngħid li din l-istrateġija li se teħodna sal-2031 se toffrilna kura għal din il-kondizzjoni. Kif tkellimt qabel, il-gvernijiet tal-pajjiżi l-kbar u l-korporazzjonijiet il-kbar iridu jingħaqdu flimkien biex b’xi mod insibu kura li tista’ tgħin lil dawn il-persuni li jkollhom din il-kondizzjoni. Diġà tlestiet il-konsultazzjoni pubblika fuq din l-istrateġija u nista’ nikkonferma li se tkun fuq l-aġenda tal-Kabinett minn hawn u ftit jiem oħra biex imbagħad tiġi mnedija b’mod formali.

L-ISPEAKER: L-Onor. Robert Cutajar, mistoqsija supplimentari.

ONOR. ROBERT CUTAJAR: Qabelxejn irrid nirringrazzja lill-Ministru li ftit tal-ġranet ilu fil-ħinijiet tal-mistoqsijiet parlamentari tkellem fuq l-obeżità fejn għamel kuntatt miegħi u bqajna li se nkunu qed niltaqgħu dwar l-avviżi legali li għadhom ma daħlux fis-seħħ. 

Jista’ l-Ministru jgħid jekk l-iskema tat-tqassim tal-ħaxix u l-frott fl-iskejjel hijiex qed taħdem kif suppost jew le? Huwa tajjeb li minn ċkunithom u minn fuq il-bankijiet tal-iskola nibdew inrawmu lit-tfal tagħna dwar x’tip ta’ ikel għandhom jieklu, imma din l-iskema qed taħdem bl-iskossi. 

Xtaqt naċċenna wkoll għall-fatt li fil-ġranet li ġejjin il-Gvern se jkun qiegħed iħabbar l-iskema dwar l-istabbiltà tal-prezzijiet li bħalissa għadha mhix ċara fuq il-website tal-Gvern u għalkemm issemmiet il-figura ta’ 400 prodott, s’issa hemm 18-il prodott biss. Jien hawnhekk għandi l-lista f’idejja u, sfortunatment, jidher li l-Gvern ma kkonsidrax l-istil ta’ ħajja sana li tant għandna bżonn f’dan il-pajjiż. Jista’ l-Ministru jgħid jekk bħala l-Ministru responsabbli mis-saħħa ġiex ikkonsultat qabel ma ħarġet din il-lista u x’inhi l-opinjoni tiegħu fuq il-fatt li fejn jidħol il-ħaxix hemm biss tliet tipi biss ta’ ħaxix, il-prodott lokali ma jeżistix, u l-frott ma jidher imkien fil-lista li se jkun qed iħabbar uffiċjalment fis-sigħat jew fil-ġranet li ġejjin?

L-ISPEAKER: Il-Ministru.

ONOR. JO ETIENNE ABELA: Sur President, se nagħti tweġiba għall-ewwel domanda. Rigward l-obeżità, kif wegħedt fil-Parlament il-ġimgħa l-oħra, se titwaqqaf task force biex kemm jista’ jkun inkomplu nittrattaw b’mod aktar konċentrat l-obeżità f’pajjiżna. Fil-fatt, ilbieraħ stess iddeċidejna fuq il-kompożizzjoni ta’ steering committee u implementation committee li se jiltaqa’ għall-ewwel darba nhar it-Tnejn li ġej, 5 ta’ Frar 2024. 

Rigward il-prodotti li huma meqjusin bħala sani, kumbinazzjoni għadni kif iddiskutejt din il-materja mal-Ministru Silvio Schembri u nistqarr li m’iniex informat dwar kif qed tiffunzjona l-iskema tat-tqassim ta’ frott u ħaxix. L-għan li jkollna steering committee u li jkollna implementation committee fuq materja li hi relatata huwa li miż-żgħar sal-kbar ikollna pjan ta’ azzjoni biex nittrattaw din il-kondizzjoni. 

Dan l-aħħar kont sorpriż meta rajt ir-riżultati ta’ stħarriġ li sar fejn jirriżulta li persuni li għandhom aktar minn 65 sena, jiġifieri persuni anzjani, huma konxji ħafna tal-obeżità u joqogħdu attenti li ma jżidux fil-piż. Jien naħseb li jekk se nkomplu naħdmu fuq il-pedamenti li diġà hemm u nkomplu nkunu aggressivi, nemmen li bl-isforz tagħna lkoll naslu. Dan m’hemmx Gvern u Oppożizzjoni, imma hija ġlieda tas-soċjetà tagħna kontra din il-kondizzjoni. 

Semmejt li tkellimt mal-Ministru Silvio Schembri għax dan l-aħħar ħabbar roħs fil-prezzijiet ta’ ħafna prodotti tal-ikel kif ftit xhur ilu aħna stess konna ħabbarna roħs f’diversi mediċini. Dawn l-inizjattivi minnhom infushom huma tajbin u li jkun hemm allinjamenti sani, inkluż fi skemi ta’ dan it-tip, hija xi ħaġa li rridu mmorru għaliha. Fil-fatt, dik kienet waħda mill-affarijiet li tkellimt dwarhom mal-Ministru.

L-ISPEAKER: L-Onor. Davina Sammut Hili, mistoqsija supplimentari.

ONOR. DAVINA SAMMUT HILI: Kulħadd jaf li l-Ministru opera fuq pazjenti bil-kanċer kemm hawn Malta kif ukoll barra minn xtutna. Jista’ l-Ministru jgħid x’inhi l-viżjoni tiegħu għal dawn il-pazjenti f’pajjiżna u kif se jkompli jiżvolġi dan il-qasam fis-snin li ġejjin?

L-ISPEAKER: Il-Ministru.

ONOR. JO ETIENNE ABELA: Sur President, jien naħseb li x-xogħol li ilu jsir f’pajjiżna fil-kura kontra l-kanċer hemm bżonn li niftaħru aktar bih. Jekk tara l-figuri tar-rata ta’ kura f’kondizzjonijiet tal-kanċer bħal, pereżempju, tas-sider, bi pjaċir ngħid li tul dawn l-aħħar għaxar snin l-istatistika qed turi li r-rata ta’ kura – meta ngħid kura jfisser li l-pazjent ikun imfejjaq – f’pajjiżna f’dak li għandu x’jaqsam kanċer tas-sider hija fost l-aqwa fl-Ewropa, fejn Malta qiegħda fit-tieni post fl-Ewropa. Altru milli qed turi xi tip ta’ kollass, din qed turi biċ-ċar li s-sistemi tas-saħħa f’pajjiżna huma robusti u qed iħallu riżultati tajbin. U hawn semmejt biss il-kura tal-kanċer tas-sider. 

It-trattament tal-kanċer ma jinvolvix biss li wieħed jagħmel operazzjoni jew li wieħed jieħu l-kimoterapija, imma f’pajjiżna ilu jeżisti għal sena wara sena s-servizz li l-persuni jmorru għall-iscreening tal-kanċer tas-sider. Forsi tgħiduli li qed neħel mal-kanċer tas-sider, però qed nużah bħala eżempju relevanti. Is-servizz tal-iscreening f’pajjiżna huwa tajjeb u kulma jmur qegħdin jiżdiedu l-persuni li jirrikorru għalih. Mela f’pajjiżna għandna sistema fejn nistgħu naqbdu l-kanċer fil-bidu u nafu li b’hekk iċ-ċans li noffru kura fit-tul ikun ħafna aktar. 

Aħna bdejna bil-proċess tal-iscreening, imbagħad għandna l-proċess li meta jkun identifikat xi tip ta’ tumur, il-pazjent jibda jirċievi l-attenzjoni u l-kura neċessarja malajr kemm jista’ jkun. Jien nista’ ngħid li fil-ftit snin li ilu mwaqqaf il-cancer navigation nurse system, il-mira li għandna li lill-pazjent nagħtuh il-kura fi żmien ħames ġimgħat, hija rata għolja ħafna li tikkompara tajjeb u tiżboq l-istess miri fir-Renju Unit. Jiġifieri altru milli hemm xi tip ta’ kollass fis-sistema tas-saħħa.

Fejn tidħol il-proprja kura, il-kirurġija, il-kimoterapija u r-radjoterapija, kulħadd jaf li sar investiment fl-MR LINAC li se jkun lest biex jibda jilqa’ l-ewwel pazjenti aktar tard din is-sena. Dawn huma inizjattivi li jixhdu li f’pajjiżna s-sistema tas-saħħa hija robusta u fejn jidħol it-trattament u l-operazzjonijiet, is-sistema kulma jmur qed tiġi modernizzata. Jiġifieri l-avvanzi li saru f’dawn l-aħħar ftit snin huma notevoli.
L-ISPEAKER: L-Onor. Albert Buttigieg, mistoqsija supplimentari.

ONOR. ALBERT BUTTIGIEG: Sur President, b’referenza għall-kummenti li għadu kif għamel il-Ministru fuq id-dimensja u l-istrateġija ta’ din il-kondizzjoni, jista’ jgħid x’inhi l-pożizzjoni tal-Gvern fuq it-tagging tal-persuni li jkunu għaddejjin minn din il-kondizzjoni u jekk hemmx il-ħsieb li tiġi introdotta din is-sistema? Qed jiġu evalwati l-argumenti favur u l-argumenti kontra din is-sistema? 

L-ISPEAKER: Il-Ministru.

ONOR. JO ETIENNE ABELA: Sur President, il-kwestjoni tat-tagging hija xi ħaġa li tkellimt fuqha jien u tkellmet fuqha l-Onor. Mifsud Bonnici s-sena l-oħra u anke ta’ qabel. Is-sistema ta’ tagging tqanqal ħafna ħsibijiet, allura hemm min hu favur, hemm min hu kontra, u hemm min m’għandux opinjoni, bħal f’ħafna affarijiet oħrajn. Ilkoll naqblu li hija materja kemxejn sensittiva, però aħna mexxejna konsultazzjoni pubblika fejn staqsejna l-opinjoni tal-Kumitat tal-Etika f’San Vinċenz de Paul li twaqqaf madwar sena ilu u saret konsultazzjoni pubblika li tixhed li hemm qasma fl-opinjoni, fejn min hu favur u min hu kontra. 

Jien naħseb li l-punt tat-tluq huwa li għandna nieqfu nitkellmu fuq tagging, anke għax il-kelma “tagging” għandha konnotazzjonijiet negattivi li m’għandniex għalfejn immorru għalihom. Aktar milli tagging, jien dan insejjaħlu apparat ta’ assistenza. Forsi tgħiduli: What’s in a name? Dan l-apparat lilna se jgħinna biex jgħidilna fejn tinsab il-persuna bejn wieħed u ieħor. Però llum il-ġurnata l-apparat ta’ assistenza tant avvanza jista’ jagħtina ħafna aktar informazzjoni fuq x’qed jiġri fil-persuna, fosthom il-parametri tar-rata tal-qalb, kif qed tieħu n-nifs u kemm hu l-ossiġnu fid-demm tal-persuna. Jiġifieri l-aħjar li nħarsu lejhom hu bħala li se jgħinu lir-riżors uman biex ikun jaf dettalji xjentifiċi dwar il-persuni. 

Xbajna ngħidu li r-riżors uman huwa skars u prezzjuż fil-qasam tas-saħħa u tal-anzjanità. Jiġifieri t-teknoloġiji moderni għandna nħaddnuhom biex kemm jista’ jkun jassistu lill-istaff tagħna li jaf ikun kemxejn skars. Ma jien ngħid xejn ġdid, imma nemmen li dan l-apparat ta’ assistenza għandna bżonn nimbottawh daqsxejn. Jien se nkun qed nikkonsulta mas-Segretarju Parlamentari li huwa inkarigat mill-anzjani biex nerġgħu naqbdu fuq dan l-aspett.

L-ISPEAKER: L-Onor. Rosianne Cutajar, mistoqsija supplimentari.

ONOR. ROSIANNE CUTAJAR: Naf li l-Ministru ma tantx ilu fl-irwol ta’ Ministru għas-Saħħa, però suġġett li diversi drabi tkellem fuqu huwa l-bżonn li pajjiżna jaġġorna s-sexual health policy tiegħu li tmur lura sal-2010. Peress li n-numru ta’ Sexually Transmitted Diseases (STDs) f’pajjiżna huwa allarmanti, jista’ l-Ministru jgħid jekk iħossx il-bżonn li din il-policy tiġi aġġornata biex inkunu nistgħu nipprevjenu u nindirizzaw din il-problema?

L-ISPEAKER: Il-Ministru.

ONOR. JO ETIENNE ABELA: Is-sexual health policy għal pajjiżna mhijiex xi ħaġa ta’ interess biss, imma hija ħafna aktar xi ħaġa ta’ bżonn, jiġifieri naqbel li pajjiżna għandu jkollu sexual health policy. Id-Dipartiment tas-Saħħa Pubblika diġà għamel ħafna xogħol u s-sexual health policy tinsab fi stadju avvanzat ħafna. Jien persważ li aktar tard din is-sena tkun tista’ toħroġ għall-konsultazzjoni pubblika. 

Jekk nista’ nieħu spunt minn figuri ta’ persuni li attendew il-Genitourinary Clinics (GU Clinics) matul din is-sena, in-numru ta’ persuni li użaw din il-klinika żdied għal aktar minn 7,000. Dan meta sa ftit tas-snin ilu l-konkorrenza ta’ persuni għal kliniċi simili kien inqas min-nofs, tista’ tgħid. Jiġifieri din hija materja topika u huwa suġġett importanti li għandna niddiskutu mingħajr preġudizzju u mingħajr mistħija. Din hija xi ħaġa li tirrigwarda lis-soċjetà kollha miż-żgħar sal-anzjani. Nerġa’ ngħid li l-proċess qiegħed fi stadju avvanzat u se nisimgħu dwaru aktar tard din is-sena.

L-ISPEAKER: L-Onor. Paula Mifsud Bonnici, mistoqsija supplimentari.

ONOR. PAULA MIFSUD BONNICI: Sur President, xtaqt niġbed l-attenzjoni tal-Ministru għar-Rapport li għamel l-Awditur Ġenerali dwar il-kontijiet pubbliċi. Naf li l-Ministru hu wieħed minn dawk il-Ministri li kellu l-inqas mistoqsijiet parlamentari mhux imwieġba, imma l-Awditur Ġenerali fir-rapport tiegħu qal li l-Ministeru tiegħu kien l-aktar wieħed li kellu nuqqasijiet finanzjarji. Jista’ l-Ministru jgħidilna x’se jkun qed jagħmel il-Ministeru biex jara li r-rakkomandazzjonijiet kollha li għamel l-Awditur Ġenerali jkunu qegħdin iseħħu? 

Xtaqt nitkellem ukoll dwar il-Welfare Committee li fir-Rapport tal-Awditur Ġenerali nstab li lanqas biss kellu kont bankarju. Kellu ħafna ċekkijiet li ġew skaduti u ma jistgħux jiġu depożiti jew imsarrfa. Jista’ l-Ministru jgħid jekk il-Welfare Committee llum għandux kont bankarju u jekk dawn iċ-ċekkijiet issarrfux?

L-ISPEAKER: Il-Ministru.

ONOR. JO ETIENNE ABELA: Onor. Mifsud Bonnici, jiddispjaċini, imma l-ewwel parti tal-mistoqsija ma rnexxilix nifhimha. 

ONOR. PAULA MIFSUD BONNICI: Jien faħħartek biex ngħidlek li kont wieħed mill-Ministri bl-inqas mistoqsijiet parlamentari mhux imwieġba. Għedt ukoll li fir-Rapport tal-Awditur Ġenerali dwar il-kontijiet pubbliċi tal-2022 instab li l-Ministeru tiegħek kien l-aktar wieħed li kellu nuqqasijiet finanzjarji, allura tlabtek tgħidli jekk hux se timplimenta ir-rakkomandazzjonijiet kollha tal-Awditur Ġenerali. Imbagħad kellimtek dwar il-Welfare Committee.

L-ISPEAKER: Il-Ministru.

ONOR. JO ETIENNE ABELA: Iva, fil-Ministeru għall-Anzjanità Attiva żgur li kont qed nirċievi ħafna inqas mistoqsijiet parlamentari milli qed nirċievi issa. Dak li qed tirreferi għalih l-Onor. Mifsud Bonnici hu r-Rapport tal-Awditur Ġenerali li jien bl-ebda mod mhu qed nikkritikah jew nantagonizzah, però wieħed irid ikun ċar u onest fuqiex qed nitkellmu. Hawnhekk qed nitkellmu fuq neċessitajiet li l-anzjani li qegħdin fil-kura tagħna ma jistgħux jgħaddu mingħajrhom. Nerġa’ ngħid li bl-ebda mod ma rrid nantagonizza lill-Awditur Ġenerali, però se nipprova nispjega x’inhuma dawn il-kwestjonijiet finanzjarji li qed tirreferi għalihom l-Onor. Mifsud Bonnici. 

Se nibda b’eżempju li jifhmu kulħadd. Sfortunatment, ħafna mill-anzjani fil-kura tagħna jkollhom bilfors jużaw il-ħrieqi minħabba kondizzjonijiet u mard li jwasslu għall-inkontinenza. Ovvjament aħna biex noffru dawn il-ħrieqi noħorġu tenders li jridu jiġu aġġudikati. Diġà tkellimt fuq hekk meta kellna d-dibattiti tal-Baġit, għax ikun hemm ċirkostanzi fejn għal diversi raġunijiet it-tenders ma jkunux jistgħu jiġu aġġudikati fil-ħin, u dan minħabba li jkun hemm xi dewmien, xi oġġezzjonijiet u problemi oħra li min hu intiż mas-sistema tat-tenders żgur jaf bihom. Is-sistema tat-tenders hija sistema li tiggarantixxi trasparenza, u jekk ikun hemm oġġezzjonijiet jew jintalbu kjarifiki, il-proċess imajna u jaf jieqaf. 

Dan ma jfissirx li jekk il-proċess imajna, se nħalli l-persuni mingħajr ħrieqi u nagħtihom it-tissues! Jiġifieri wieħed irid ikun daqsxejn bilanċjat. Se nerġa’ nkun ċar, jien napprezza t-tħassib tal-Onor. Mifsud Bonnici u l-assessjar tal-Awditur Ġenerali, però la ġejt mistoqsi din il-mistoqsija rrid inkun ċar mal-Parlament u mal-pubbliku li mhuwiex kapriċċ li aħna nagħmlu proċeduri ta’ negozjar biex il-persuna tinqeda. 

Hawnhekk se nerġa’ ngħid xi ħaġa li għedt waqt id-diskussjoni dwar il-Baġit. Fl-anzjanità u fis-saħħa, imma fl-anzjanità bl-aktar mod gravi, it-tul ta’ żmien mhuwiex fl-interess tal-persuni li aħna nieħdu ħsieb. Dawn huma persuni li m’għandhomx ħin x’jaħlu u aħna żgur li m’aħniex se noqogħdu nipprokrastinaw u se nħalluhom mingħajr in-neċessitajiet bażiċi.

L-ISPEAKER: L-Onor. Katya De Giovanni, mistoqsija supplimentari.

ONOR. KATYA DE GIOVANNI: Sur President, ridt nistaqsi lill-Ministru proprju fuq il-kura primarja f’pajjiżna. Jien qiegħda għal qalbi ħafna bħalissa għax qegħdin naraw differenza fl-għoti tal-kura primarja, fil-kura fil-komunità u fejn tidħol is-saħħa mentali. Jista’ l-Ministru jgħid x’politika se nkomplu nħaddnu fejn tidħol il-kura primarja li hija tant u tant essenzjali u biex l-affarijiet ma jkomplux jeskalaw, nirrikorru għall-kura sekondarja u terzjarja?

L-ISPEAKER: Il-Ministru.

ONOR. JO ETIENNE ABELA: Sur President, l-iżvilupp tal-kura primarja f’pajjiżna matul l-aħħar għaxar snin kien esponenzjali u kien favoluż. 

Il-kura primarja hija l-pilastru tas-saħħa f’pajjiżna. Ma jistax ikollok kura sekondarja taħdem sewwa – jiġifieri kura ġo sptar akut bħalma huwa l-Isptar Mater Dei – jekk is-saqajn tal-kura primarja ma jkunux sodi. Se nerġa’ ngħid li altru milli hemm xi tip ta’ kollass fis-sistema tas-saħħa f’pajjiżna. Il-kura primarja qed turi li kapaċi timmodernizza lilha nfisha, kapaċi timxi maż-żmien u qed toffri servizzi li sa ftit snin ilu ma konniex nobsru li jeżistu. Hawn insemmi t-telemedicine li hija biss waħda mill-inizjattivi li l-kura primarja qed toffri f’pajjiżna. Insemmi wkoll id-diversi ċentri ta’ kura primarja f’Malta u Għawdex li dan l-aħħar infetħu uffiċjalment u dawk li se jkomplu jinfetħu fil-ġimgħat li ġejjin.

L-ISPEAKER: Grazzi. Skada l-ħin tal-Mistoqsijiet. Ngħaddu issa għat-Tqegħid ta’ Karti u nsejjaħ lill-Ministru Owen Bonnici.

[bookmark: _Toc240978214]
TQEGĦID TA’ KARTI 

[bookmark: _Hlk102995975]ONOR. OWEN BONNICI (Ministru għall‑Wirt Nazzjonali, l‑Arti u l‑Gvern Lokali): Sur President, inqiegħed fuq il-Mejda tal-Kamra:

Informazzjoni dwar in-numru ta’ impjegati fi ħdan id-Dipartiment għall-Gvern Lokali maqsuma skont id-Direttorat, bi tweġiba għall-mistoqsija parlamentari numru 14827;

f’isem il-Prim Ministru nqiegħed fuq il-Mejda tal-Kamra:

Tagħrif dwar in-numru ta’ uffiċjali pubbliċi li jaħdmu fid-dekasteru li jaqgħu taħt l-Uffiċċju tal-Prim Ministru maqsuma skont il-Modern Work Practices, bi tweġiba għall-mistoqsija parlamentari numru 15166;

f’isem id-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur inqiegħed fuq il-Mejda tal-Kamra:

Tagħrif dwar dawk il-Kunsilli Lokali li applikaw u li bbenefikaw minn fondi/programmi Ewropej bejn Jannar 2020 u Diċembru 2023 maqsuma skont il-kunsill, bi tweġiba għall-mistoqsija parlamentari numru 15463;

f’isem il-Ministru għall-Ekonomija, l-Intrapriża u Proġetti Strateġiċi nqiegħed fuq il-Mejda tal-Kamra:

Stqarrija mill‑Uffiċċju tal‑Prim Ministru (PR240065) datata 18 ta’ Jannar 2024 bl-isem Iffirmat ftehim li se jfisser stabbiltà fil-prezzijiet ta’ prodotti essenzjali tal-ikel, bi tweġiba għall-mistoqsija parlamentari numru 15137;

[bookmark: _Hlk157435106]f’isem il-Ministru għall-Ambjent, l-Enerġija u r-Riġenerazzjoni tal-Port il-Kbir inqiegħed fuq il-Mejda tal-Kamra:

Dokument maħruġ għall-Konsultazzjoni Pubblika bl-isem National Policy for the Deployment of Offshore Renewable Energy maħruġ minn The Energy and Water Agency, bi tweġiba għall-mistoqsija parlamentari numru 15399;
[bookmark: _Hlk157428402]f’isem il-Ministru għall-Finanzi u x-Xogħol inqiegħed fuq il-Mejda tal-Kamra:

Avviż Legali Nru 12 tal-2024 – Regolamenti tal-2024 li jemendaw il-Ħames Skeda li tinsab mal-Att dwar Taxxa fuq il-Valur Miżjud;

Avviż Legali Nru 13 tal-2024 – Financial Markets Act (Covered Bonds) (Amendment) Regulations, 2024; u

Lista ta’ prodotti li ntużaw biex tiġi kkalkulata l-COLA, bi tweġiba għall-mistoqsija parlamentari numru 15132; u

[bookmark: _Hlk157430862]f’isem il-Ministru għall-Ġustizzja u r-Riforma tas-Settur tal-Kostruzzjoni nqiegħed fuq il-Mejda tal-Kamra:

Informazzjoni dwar in-numru ta’ impjegati li rriżenjaw mill-Uffiċċju tal-Avukat Ġenerali fil-perjodu bejn Jannar 2022 u t-22 ta’ Jannar 2024, bi tweġiba għall-mistoqsija parlamentari numru 15408.

L-ISPEAKER: Grazzi. Il-Ministru Clifton Grima.

[bookmark: _Hlk117671385]ONOR. CLIFTON GRIMA (Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni): Sur President, inqiegħed fuq il-Mejda tal-Kamra:

Rapporti annwali u stqarrijiet finanzjarji ta’ SportMalta sal-31 ta’ Diċembru għas-snin 2021 u 2022, bi tweġiba għall-mistoqsija parlamentari numru 15578.

L-ISPEAKER: Grazzi. Il-Ministru Jo Etienne Abela.

[bookmark: _Hlk108170324][bookmark: _Hlk117671913]ONOR. JO ETIENNE ABELA: Sur President, inqiegħed fuq il-Mejda tal-Kamra:

Tabella li turi n-numru ta’ barranin impjegati fid-dekasteru li jaqa’ taħt il-Ministeru għas-Saħħa u l-Anzjanità Attiva maqsuma skont il-grad, bi tweġiba għall-mistoqsija parlamentari numru 15596.

L-ISPEAKER: Grazzi. Is-Segretarju Parlamentari Omar Farrugia.


ONOR. OMAR FARRUGIA (Segretarju Parlamentari għax‑Xogħlijiet Pubbliċi): Sur President, f’isem il-Ministru għat-Trasport, l-Infrastruttura u x-Xogħlijiet Pubbliċi nqiegħed fuq il-Mejda tal-Kamra:

Tagħrif dwar ir-rotot tat-Trasport Pubbliku li jgħaddu mill-Mosta maqsuma skont ir-rotta, bi tweġiba għall-mistoqsija parlamentari numru 15507.

L-ISPEAKER: Grazzi. Is-Segretarju Parlamentari Alicia Bugeja Said.

[bookmark: _Hlk126081955]ONOR. ALICIA BUGEJA SAID (Segretarju Parlamentari għas-Sajd, l-Akwakultura u d-Drittijiet tal-Annimali): Sur President, f’isem il-Ministru għall-Agrikoltura, is-Sajd u d-Drittijiet tal-Annimali nqiegħed fuq il-Mejda tal-Kamra:

Avviż Legali Nru 11 tal-2024 – Regoli tal-2024 dwar l-Implimentazzjoni tal-Kondizzjonijiet Żootekniċi u Ġenealoġiċi għat-Tnissil, il-Kummerċ u d-Dħul f’Malta ta’ Annimali ta’ Razza Pura għat-Tnissil, Majjali Ibridi għat-Tnissil u l-Prodotti Ġerminali Tagħhom; u

Avviż Legali Nru 14 tal-2024 – Regolamenti tal-2024 li jemendaw ir-Regolamenti dwar l-Aġenzija għall-Pagamenti.

KOMMEMORAZZJONI

L-ISPEAKER: Nirreferi issa għar-Riżoluzzjoni tan-Nazzjonijiet Uniti ta’ Novembru 2005 li ddikjarat is-27 ta’ Jannar bħala l-ġurnata li tikkommemora l-vittmi tal-Olokawst. Għaldaqstant nipproponi li skont il-ftehim milħuq fil-Kumitat Permanenti dwar ix-Xogħol tal-Kamra, il-Kamra tagħmel din il-kommemorazzjoni fis-seduta tal-lum. 

Il-Ministru Ian Borg.

ONOR. IAN BORG (Ministru għall-Affarijiet Barranin u Ewropej u l-Kummerċ): Sur President, iltqajna hawn f’dan il-jum internazzjonali li jikkommemora l-vittmi tal-Olokawst, jum li fih niftakru fl-atroċitajiet inkonċepibbli li seħħew matul wieħed mill-aktar kapitli koroh fl-istorja tal-bniedem. L-Olokawst huwa xhieda qawwija tal-konsegwenzi tal-mibegħda, tal-intolleranza u tad-diżumanizzazzjoni ta’ ħutna l-bnedmin. Hija tifkira ta’ tbatija li m’għandna ninsew qatt, biex atroċitajiet bħal dawn mhux biss jiġu kkundannati iżda jiġu evitati. L-Olokawst ma kienx biss tentattiv sistematiku biex jinqered grupp partikolari ta’ nies imma kien attakk fuq l-umanità nnifisha. Miljuni ta’ ħajjiet innoċenti ntilfu waqt li ħafna familji u komunitajiet sfaxxaw fix-xejn. 

Illum ningħaqdu flimkien mhux biss biex niftakru f’dawk li tilfu ħajjithom iżda wkoll biex inġeddu l-impenn tagħna lejn il-prinċipji tal-ġustizzja, l-ugwaljanza u d-dinjità umana. Hekk kif nirriflettu fuq il-passat, ejjew nikkunsidraw ukoll il-preżent kif ukoll il-futur. Iż-żieda fil-mibegħda u d-diskriminazzjoni f’diversi partijiet tad-dinja turi li dak li tgħallimna wara l-Olokawst huwa relevanti aktar minn qatt qabel. Irridu nibqgħu nkunu attenti għal dawk il-forzi li jippruvaw jifirduna fuq bażi ta’ razza, reliġjon jew etniċità. Irridu nkunu lesti li nitkellmu kontrihom kull meta dawn iseħħu. L-edukazzjoni, it-tifkira u d-djalogu huma għodda qawwija kontra l-intolleranza. Billi nrawmu l-fehma u l-empatija nistgħu nibnu dinja fejn id-diversità tiġi ċċelebrata u d-dinjità ta’ kull individwu tiġi mħarsa. 

Huwa dmir tagħna li niżguraw li l-istejjer ta’ dawk li għexu l-Olokawst jinqasmu mal-ġenerazzjonijiet futuri sabiex qatt ma jintilfu. F’dan ir-rigward dan l-aħħar Malta applikat biex tissieħeb fl-Alleanza Internazzjonali għat-Tifkira tal-Olokawst. Ejjew nużaw din l-okkażjoni solenni biex inġeddu l-impenn tagħna lejn il-prinċipji tal-paċi, tal-ġustizzja u tad-drittijiet tal-bniedem. Jalla l-memorja tal-vittmi tal-Olokawst tkun ta’ ispirazzjoni biex nibnu dinja fejn l-imħabba tirbaħ fuq il-mibegħda u fejn id-dlam tal-imgħoddi jinbidel għal dawl ta’ mogħdrija u għaqda.

L-ISPEAKER: Grazzi. L-Onor. Beppe Fenech Adami.

ONOR. BEPPE FENECH ADAMI: Sur President, huwa ta’ unur għalija li llejla, f’isem l-Oppożizzjoni, nitkellem f’din l-okkażjoni fejn qed infakkru l-vittmi tal-Olokawst. Dawn is-sitt miljun persuna nqatlu għaliex kienu Lhud, għax kienu ta’ twemmin politiku partikolari, għax kienu ta’ orjentazzjoni sesswali partikolari jew għax kienu ta’ razza partikolari. F’dan id-diskors qasir tiegħi nixtieq nirrifletti fuq x’seta’ wassal biex iseħħ l-Olokawst li qed infakkru llum. 

L-ewwel raġuni għalfejn kien possibbli li jseħħ dak li konna naħsbu li huwa impossibbli hija l-indifferenza. M’għandix dubju li l-indifferenza ta’ popli sħaħ, ta’ ġnus sħaħ u l-indifferenza tal-politiċi li fl-aħħar gwerra dinjija għażlu li jdawru wiċċhom in-naħa l-oħra quddiem dak li manifestament kien qed jiżviluppa f’xi ħaġa terribbli, ikkontribwiet biex seta’ kien possibbli li jseħħ l-Olokawst. M’għandix dubju li barra l-indifferenza, raġuni oħra li wasslet biex seta’ jseħħ l-Olokawst kien it-twemmin tal-bniedem fl-intolleranza. 

Sfortunatament fl-istorja tal-bniedem assistejna u għadna nassistu sal-lum għal nies li jemmnu li m’għandekx tittollera lil ħaddieħor, m’għandekx tittollera lil min jemmen f’affarijiet differenti minn dawk li temmen fihom inti, m’għandekx tittollera lil min għandu karnaġġjon differenti minn tiegħek, m’għandekx tittollera persuni li jappartjenu għal poplu partikolari, fil-każ tal-Olokawst il-poplu ta’ Iżrael. 

Sur President, kien possibbli li jseħħ l-Olokawst għaliex l-għodda tal-edukazzjoni minflok intużat biex tiftaħ l-imħuħ, intużat biex tindottrina popli sħaħ. Kieku ma kienx hemm l-indottrinazzjoni ta’ poplu sħiħ fl-aħħar gwerra dinjija, kieku ċertament li l-Olokawst ma kienx ikun possibbli li jseħħ. 

L-Olokawst seħħ ukoll għaliex kien hawn min kien arroganti biżżejjed li jemmen li dak li jgħid hu biss kien korrett u ma kienx jittollera l-eżistenza ta’ popli oħra differenti u b’ideat differenti. 

Dawn ir-raġunijiet li wasslu għall-Olokawst iwassluni biex nirrifletti ftit. Illum, f’din id-dinja tas-social media, tal-open space, tal-fake news u tad-deep fake, f’din id-dinja ta’ manipulazzjoni kontinwa, qegħdin ngħixu sitwazzjoni fejn ikun hawn min japprofitta ruħu u jxerred ċertu twemmin politiku li jwassal għal sentiment antisemitiku. Dan esperjenzajnieh u għadna nesperjenzawh fid-dinja tal-lum. Inkunu qed niżbaljaw aħna l-politiċi, il-gvernijiet u kull min għandu xi forma ta’ poter fid-dinja, jekk naħsbu li l-perikli li wasslu għal dak li seħħ fl-Olokawst qatt ma jistgħu jirrepetu ruħhom.

Sur President, irrid nagħmel din ir-riflessjoni għax anke f’pajjiżna llum hawn min qed ixerred l-antisemitiżmu. Anke f’pajjiżna hawn min għadu jxerred il-mibegħda. Anke f’pajjiżna llum hawn min ixerred politika razzista. F’pajjiżna hawn ukoll nies li jiċħdu l-eżistenza tal-Olokawst. Fl-isfond ta’ dan kollu, aħna bħala soċjetà u bħala politiċi għandna nwaqqfu lil dawn in-nies milli jxerrdu din il-mibegħda. Nerġa’ ngħid li hawn nies li qegħdin ixerrdu t-twemmin u l-idea li l-Olokawst ma seħħx. (Onor. Membri: Hear, hear)

Qed ngħid hekk għaliex ilkoll kemm aħna fil-ġranet li għaddew assistejna għal sitwazzjoni fejn il-ħażin sar tajjeb u kollox sar ta’ taħt fuq. Il-ġimgħa l-oħra, f’dan il-pajjiż kellna preżentatur ta’ programm li ġie mmultat għax irrifjuta li jistieden fil-programm tiegħu persuna li xxandar il-mibegħda, li tobgħod, li hija razzista, li tiċħad li seħħ l-Olokawst u li tqabbel l-Olokawst ma’ Disneyworld. Persuna f’Malta li waqfet lil din il-persuna razzista ġiet immultata talli ma stednithiex għall-programm tagħha. Dan huwa l-periklu li għaddej minnu mhux biss pajjiżna, imma għaddejja minnu d-dinja kollha, u d-dinja kollha għandu jkollha l-kuraġġ li tieqaf u tgħid li dak li huwa ħażin huwa ħażin minkejja li tista’ ma tkunx popolari għal xi mument qasir. 

Sur President, bdejt dan id-diskors tiegħi billi fakkart is-sitt miljun persuna li nqatlu fl-Olokawst. Irridu nassiguraw li din l-aktar paġna kerha u sewda fl-istorja tal-bniedem ma terġa’ sseħħ qatt. Irrid niddedika dan id-diskors tiegħi llejla mhux lill-vittmi tal-Olokawst imma lil waħda superstiti li rnexxielha ma tinqatilx fl-Olokawst. Jisimha Yaffa Adar li llum għandha 85 sena. Ilkoll kemm aħna nafu bl-attakk terroristiku li seħħ f’Ottubru li għadda mill-Hamas fuq Iżrael, l-ikbar attakk fuq l-Istat ta’ Iżrael fl-istorja tiegħu li fih inqatlu eluf ta’ persuni u ġew maħtufa oħrajn. Fil-fatt, għad hemm ostaġġi sal-lum. Yaffa Adar, ta’ 85 sena, kienet waħda minn dawk li ġew maħtufa. Din il-persuna għexet l-Olokawst, irnexxielha ma tinqatilx fl-Olokawst u ftit tal-ġimgħat ilu għamlet 49 ġurnata ostaġġ tat-terroristi tal-Hamas. Din il-persuna, li llum inħelset, hija simbolu tar-reżiljenza kontra min irid ixerred it-terrur. 

Sur President, biex nassiguraw li dak li seħħ ma jerġax iseħħ irridu lkoll kemm aħna nkunu reżiljenti għal din il-mewġa, din it-theddida li teżisti fid-dinja tal-lum, theddida li ma tiggarantilniex li ma jerġax iseħħ olokawst darb’oħra fil-futur. (Onor. Membri: Hear, hear)

L-ISPEAKER: Nirringrazzja lill-Ministru Ian Borg u lill-Onor. Beppe Fenech Adami. Din il-kommemorazzjoni li qed nagħmlu kull sena f’din il-Kamra nibtet mit-twaqqif tal-Jum Internazzjonali tat-Tifkira tal-Olokawst, jum li jimmarka l-anniversarju tal-ħelsien tal-kamp ta’ konċentrament ta’ Auschwitz-Birkenau fil-Polonja fl-1945. Dan nagħmluh sabiex nagħtu ġieħ lill-vittmi u s-superstiti, kif ukoll lil dawk kollha li waqfu kontra n-Naziżmu. 

Il-kommemorazzjoni ta’ din is-sena bla dubju qiegħda ssir f’ċirkostanzi straordinarji minħabba l-kunflitt li għaddej f’Gaża. Qed naraw saħansitra li l-Qorti Internazzjonali tal-Ġustizzja qiegħda tgħid li għandu jsir kull sforz biex jiġi evitat ġenoċidju ieħor fost il-Palestinjani. L-attakki mdemmija tal-aħħar xhur ifakkruna kemm tensjonijiet storiċi jistgħu jeskalaw anke meta l-inqas li nkunu qegħdin nistennewhom. Qed ngħid dan għaliex kulħadd jaf x’qed jiġri f’Gaża. 

It-tema tal-kommemorazzjoni ta’ din is-sena hija: Fragility of Freedom. Jum bħal dan ma jservix biss ta’ opportunità sabiex inkomplu nqajmu kuxjenza u naħsbu dwar x’wassal għall-Olokawst innifsu, imma sabiex nagħtu ħarsa wkoll lejn dak li qed jiġri madwarna u nistaqsu x’tgħallimna, jekk tgħallimna. Fl-2024 għad hemm individwi madwar id-dinja li għadhom qed jiġġieldu diversi battalji ta’ diskriminazzjoni, persekuzzjoni u restrizzjoni ta’ mobbiltà minħabba ġens. Kif għadu kif intqal, in-nuqqas ta’ ġustizzja korretta jista’ faċilment iwassal għal dak li seħħ 79 sena ilu. Illum forsi hemm aktar kuxjenza dwar x’qed jiġri f’pajjiżi qrib tagħna, però ejjew nistaqsu: L-għarfien ta’ dak li seħħ fl-Olokawst huwa biżżejjed biex nieqfu kontra dan kollu? 

Qed nagħmel din id-domanda sempliċi għax kulħadd jaf x’qed jiġri. F’dawn l-aħħar xhur konna u għadna xhieda ta’ individwi li qed isofru l-konsegwenzi ta’ kunflitti kurrenti, fosthom nies innoċenti, u anke l-mewt ta’ tfal u nisa. Hemm ukoll eluf li qed jitilfu d-djar u jitilfu kollox, inkluż familjari tagħhom stess. Għadna naraw ukoll miljuni ta’ refuġjati li jkollhom iħallu kollox warajhom bit-tama li jsibu s-sigurtà, l-istabbiltà, il-libertà u fuq kollox, ħajja aħjar għalihom u għall-familji tagħhom. Rajna ġnus li kellhom pajjiż u llum m’għandhomx pajjiż. 

Din hija realtà li qed naraw u qed nesperjenzaw ukoll fis-soċjetà tagħna. Hawn individwi li ta’ kuljum qegħdin jiġġieldu l-battalja kontra l-mibegħda, kif semma tajjeb l-Onor. Beppe Fenech Adami, battalja li hija fuq diversi livelli, fosthom kontra d-diskriminazzjoni u r-razziżmu. 

Matul is-snin seħħew diversi ġenoċidji. Nistgħu nsemmu dak tal-armata tal-Khmer Rouge fejn inqatlu aktar minn 500,000 ruħ, u dawk tal-pajjiżi Afrikani. Biss biss fl-Irwanda nqatlu aktar minn 250,000 ruħ. Il-lista ma tispiċċa qatt. Tajjeb li nagħrfu li dawn il-ġenoċidji ma seħħewx waħedhom u f’daqqa. Dawn seħħew permezz ta’ proċess konsistenti li kompla jikber kawża ta’ diskriminazzjoni, mibegħda u razziżmu sfrenat. Dan ġara anke fil-preżent reċenti meta rajna diskorsi popolisti favur tindif etniku, azzjonijiet li wasslu għall-abolizzjoni tad-drittijiet umani u reati tal-gwerra u kontra l-umanità. Hekk sar fl-Eks Jugoslavja u f’pajjiżi oħra. 

Ma nistax ma nsemmix il-bżonn ta’ proċess ta’ paċi urġenti fil-Lvant Nofsani. Dan huwa ta’ importanza fundamentali mhux biss għal-Lvant Nofsani nnifsu iżda anke għall-Mediterran u saħansitra fuq livell globali. F’dan ir-rigward pajjiżna – u ngħid anke dan il-Parlament – qed ikompli bil-ħidma tiegħu sabiex iwassal il-messaġġ fuq il-bżonn ta’ koperazzjoni aktar b’saħħitha, djalogu, paċi u implimentazzjoni sħiħa tar-riżoluzzjoni tal-Kunsill tas-Sigurtà tan-Nazzjonijiet Uniti biex ikunu indirizzati l-ħtiġijiet umanitarji f’Gaża, u ttenni l-appoġġ tagħha għas-soluzzjoni ta’ żewġ stati. Il-messaġġ li jrid jasal b’saħħtu hu li nkomplu nitkellmu fuq żewġ stati.

Nikkonkludi billi nenfasizza l-bżonn li tinżamm il-paċi, jinżamm ir-rispett u t-tolleranza bejnietna sabiex anke aħna nkomplu bil-ħidma kontinwa kontra r-razziżmu u l-inugwaljanza. Aħna bħala politiċi u rappreżentanti tal-poplu għandna xogħol kruċjali. Ir-rwol tagħna mhuwiex biss li nitkellmu fuq id-drittijiet tal-bniedem iżda li niżguraw li dawn id-drittijiet jiġu mħarsa kemm fuq livell nazzjonali kif ukoll fuq livell internazzjonali. Għalhekk, huwa ir-rwol tagħna li nkomplu nħaddnu politika favur il-paċi, id-djalogu u l-inklużjoni. 

Biex nikkonkludi se nikkwota lin-neputi ta’ Jimmy Lichtman, li kien baqa’ ħaj fil-kamp ta’ konċentrament, ċertu David Estrin li qrajt dwaru u xtaqt li nikkwota xi ħaġa li qal meta b’mod ġenwin tkellem fuq x’jemmen li għandha tkun is-soluzzjoni:

“Nemmen li m’hemmx soluzzjoni waħda li tgħodd għal kull tip ta’ antisemitiżmu. Għalhekk l-ewwel irridu nifhmu dawn it-tipi differenti ta’ antisemitiżmu u mbagħad tara li jkun hemm interventi għalihom biex tindirizzahom. Nafu li l-edukazzjoni hija kruċjali mhux biss fuq l-olokawst imma anke fuq ġenoċidji oħra li qed iseħħu. Din l-edukazzjoni trid tinkludi li wieħed jifhem u jħaddan il-governanza tajba u d-demokrazija. 

Nixtieq għandi tweġiba sempliċi, imma inti ma tistax tiżbalja meta tinvesti fi sforzi ta’ edukazzjoni inklużiva. Finalment, mexxejja influwenti u ċittadini oħra komuni għandhom jitkellmu kontra l-antisemitiżmu kull meta jseħħ.” 

Grazzi. (Onor. Membri: Hear, hear)

Stqarrijiet ministerjali? Mozzjonijiet? Il-Ministru Clifton Grima.



[bookmark: _Toc240978216]
PERMESS TAL-KAMRA

ONOR. CLIFTON GRIMA: Sur President, nitlob il-permess sabiex jitressqu żewġ mozzjonijiet mingħajr avviż

L-ISPEAKER: Hawn permess? (Onor. Membri: Iva)

Il-permess ingħata.



[bookmark: _Toc240978217]
MOZZJONIJIET

[bookmark: _Toc240978218]SOSTITUZZJONI TA’ MEMBRI 
[bookmark: _Toc240978219]FIL-KUMITAT PERMANENTI DWAR L-AFFARIJIET SOĊJALI

L-ISPEAKER: Il-Ministru Clifton Grima.

ONOR. CLIFTON GRIMA: Sur President, f’isem id-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur nipproponi:

Illi l-Kamra tirriżolvi li l-Onor. Romilda Zarb tinħatar membru tal-Kumitat Permanenti dwar l-Affarijiet Soċjali minflok l-Onor. Chris Agius li kien nominat fuq l-istess Kumitat permezz tal-Mozzjoni 19 mgħoddija fis-Seduta 5 tas-16 ta’ Mejju 2022.

L-ISPEAKER: Min jissekonda?

ONOR. NAOMI CACHIA: Nissekonda.

L-ISPEAKER: Grazzi. Il-mistoqsija hija l-mozzjoni kif imressqa u moqrija mill-Ministru Clifton Grima. Dawk favur? (Onor. Membri: Aye) Dawk kontra? Agreed.

Il-mozzjoni għaddiet nem. con.


[bookmark: _Toc240978220]
SOSTITUZZJONI TA’ MEMBRI 
[bookmark: _Toc240978221][bookmark: _Hlk157443788]FIL-KUMITAT TAL-KONTIJIET DWAR L-UFFIĊĊJU NAZZJONALI TAL-VERIFIKA

L-ISPEAKER: Il-Ministru Clifton Grima.

[bookmark: _Hlk157446860]ONOR. CLIFTON GRIMA: Sur President, f’isem id-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur nipproponi:

Illi l-Kamra tirriżolvi li l-Onor. Omar Farrugia jinħatar membru tal-Kumitat tal-Kontijiet dwar l-Uffiċċju Nazzjonali tal-Verifika minflok l-Onor. Stefan Zrinzo Azzopardi li kien nominat fuq l-istess Kumitat permezz tal-Mozzjoni 27 mgħoddija fis-Seduta 5 tas-16 ta’ Mejju 2022. 

L-ISPEAKER: Min jissekonda?

ONOR. NAOMI CACHIA: Nissekonda.

L-ISPEAKER: Grazzi. Il-mistoqsija hija l-mozzjoni kif imressqa u moqrija mill-Ministru Clifton Grima. Dawk favur? (Onor. Membri: Aye) Dawk kontra? Agreed.

Il-mozzjoni għaddiet nem. con.

[bookmark: _Hlk147239265][bookmark: _Toc240978222]
ABBOZZ TA’ LIĠI SABIEX JEMENDA L-ATT DWAR IL-PROTEZZJONI 
[bookmark: _Toc240978223]TAL-AMBJENT

L-ISPEAKER: Il-Ministru Clifton Grima.

[bookmark: _Hlk134446086][bookmark: _Hlk157444212]ONOR. CLIFTON GRIMA: Sur President, f’isem il-Ministru għall-Ambjent, l-Enerġija u r-Riġenerazzjoni tal-Port il-Kbir nipproponi l-Ewwel Qari tal-Abbozz ta’ Liġi sabiex jemenda l-Att dwar il-Protezzjoni tal-Ambjent.

L-ISPEAKER: Min jissekonda?

ONOR. NAOMI CACHIA: Nissekonda.

L-ISPEAKER: Il-mistoqsija hija li l-Abbozz ta’ Liġi msejjaħ “Att sabiex jemenda l-Att dwar il-Protezzjoni tal-Ambjent, Kap. 549” ikun moqri l-Ewwel Darba. Dawk favur? (Onor. Membri: Aye) Dawk kontra? Agreed.

Il-mozzjoni għaddiet nem. con. u l-Abbozz ta’ Liġi ġie moqri l-ewwel darba.

[bookmark: _Toc240978224]
ORDNIJIET TAL-ĠURNATA
 
[bookmark: _Toc240978225][bookmark: _Hlk157441090][bookmark: _Hlk157442590][bookmark: _Hlk157440156]ABBOZZ TA’ LIĠI LI JEMENDA L‑ATT DWAR IL‑GOVERNANZA SPORTIVA U L‑INTEGRITÀ FL‑ISPORT

[bookmark: _Toc240978226]SPORTS GOVERNANCE AND INTEGRITY (AMENDMENT) BILL

L-Ordni għat-Tieni Qari ġie moqri.

Ikompli mit-23 ta’ Jannar 2024.

Il-mistoqsija reġgħet tqiegħdet.

L-ISPEAKER: Rimarki? L-Onor. Davina Sammut Hili.

ONOR. DAVINA SAMMUT HILI: Sur President, is-settur sportiv huwa għal qalbi ħafna għax ħdimt fih għal snin twal fil-karriera tiegħi. Jien dejjem emmint li l-isport għandu jingħata importanza kbira f’pajjiżna. F’dawn l-aħħar snin kien Gvern Laburista li f’qasir żmien ta spinta enormi b’investiment qawwi wieħed wara l-ieħor sabiex jassigura li neċċellaw f’dan is-settur. L-investiment massiċċ li sar f’perjodu ta’ għaxar snin tista’ tarah u tmissu b’idejk, fejn mhux biss rajna aktar faċilitajiet sportivi tal-ogħla kwalità, iżda rajna li ninvestu fl-atleti Maltin f’dixxiplini sportivi differenti. Aħna Gvern li se nkomplu nagħtu kull opportunità sabiex l-atleti u l-isportivi tagħna jilħqu l-ħolm u l-aspirazzjonijiet tagħhom. 

Sur President, illum qed niddiskutu l-Abbozz ta’ Liġi li jemenda l-Att dwar il-Governanza Sportiva u l-Integrità fl-Isport li se jkompli jtejjeb ix-xogħol siewi li qed isir f’dan is-settur. L-għanijiet u raġunijiet ta’ dan l-Abbozz ta’ Liġi huma sabiex jiġu implimentati miżuri varji li għandhom x’jaqsmu ma’ proċeduri ġudizzjarji fir-rigward tal-integrità fl-isport. Għal kważi 16-il sena ħdimt f’diversi dixxiplini sportivi li hawn f’pajjiżna, speċjalment fil-qasam tal-futbol lokali. L-isbaħ perjodu kien meta kont nikkummenta dwar logħbiet sportivi ferm eċitanti bejn iż-żewġ rivali finali f’logħba deċiżiva jew inkella logħba bejn żewġ rivali. 

Mhux qed nitkellem biss dwar il-futbol, imma wkoll dwar il-waterpolo, il-basketball, il-boċċi u nistgħu ngħidu kull tip ta’ sport. Fl-opinjoni tiegħi u ta’ ħafna li għandhom għal qalbhom l-isport, l-isbaħ ħin tal-ġurnata hu meta jkunu qed jaraw l-isport jew jipparteċipaw fih. Ġeneralment l-isport joffri emozzjonijiet differenti, kemm għas-segwaċi u, fuq kollox, għal dawk li huma involuti f’dan is-settur, fosthom players, coaches u diriġenti. Għalhekk, huwa importpanti li qed indaħħlu aktar liġijiet fis-seħħ biex inkomplu nbiegħdu l-korruzzjoni mill-isport lokali. Huwa importanti li nkomplu nipprovdu l-għodod sabiex niġġieldu l-korruzzjoni u aħna, bħala dilettanti, inkomplu nixprunaw sport aktar nadif. 

L-Awtorità għall-Integrità fl-Isport Malti ġiet imwaqqfa sabiex tiġġieled kontra d-doping u l-korruzzjoni fl-isport, issaħħaħ l-integrità u tiġbor fiha reġistru tal-isportivi ta’ pajjiżna. Bosta għaqdiet sportivi huma msieħba ma’ din l-għaqda li tkompli ssaħħaħ il-funzjoni ta’ din l-Awtorità. Din il-pjattaforma se tkun għodda oħra fejn wieħed jiddiskuti informazzjoni meta jkun hemm suspett jew forma oħra ta’ allegazzjoni sabiex nassiguraw li l-awtoritajiet sportivi u governattivi jiġġieldu dawn l-allegazzjonijiet suspettużi. 

Għalhekk, b’din l-emenda qed jiġi propost li titwaqqaf pjattaforma nazzjonali sabiex tiġi evitata l-korruzzjoni fl-isport li tkun ġestita minn din l-Awtorità, fejn ikun appuntat amministratur sabiex jieħu ħsieb dan. Din il-pjattaforma se tkun magħmula minn tmien membri, fosthom membru nominat mill-Ministeru għall-Isport, membru nominat mill-Ministeru għall-Intern, żewġ rappreżentanti nominati minn din l-Awtorità, persuna mill-Korp tal-Pulizija, persuna maħtura mill-Gaming Authority u persuna maħtura mill-Kumitat Olimpiku Malti.

Din il-pjattaforma se tkun responsabbli sabiex tiġbor u tanalizza informazzjoni relevanti ħalli tkun tista’ tgħin fl-investigazzjonijiet. Tkun forma ta’ hub ta’ informazzjoni sabiex jiġu rapportati suspetti ta’ betting f’attivitajiet sportivi, pereżempju, jew tirċievi u tikkomunika informazzjoni fuq infurzar, tenfasizza l-prevenzjoni u teduka u tagħti informazzjoni dwar kif tista’ tipprevjeni, tagħraf u tiġġieled il-manipulazzjoni, tassisti lill-awtoritajiet fil-pubblikazzjonijiet ta’ policies u rakkomandazzjonijiet, filwaqt li tikkollabora mal-għaqdiet sportivi. Din il-pjattaforma se tkun responsabbli wkoll billi tkun membru f’għaqdiet internazzjonali. Għal dan il-għan ġew iffirmati MoUs ma’ istituzzjonijiet barranin li l-membri tagħhom jiltaqgħu mhux inqas minn sitt darbiet fis-sena. Għandha tissejjaħ laqgħa annwali forma ta’ forum nazzjonali sabiex jiġu diskussi diversi temi.

Sur President, f’din il-Kamra tħammeġ wisq l-isport lokali, speċjalment il-futbol lokali. Jien m’iniex se noqgħod nidħol fil-mertu tad-diskors li ntqal, iżda ejja ma ngħaġġlux fid-diskors tagħna. Jingħad ħafna diskors, però mill-kliem għall-fatti hemm baħar jikkumbatti, u għalhekk kull min għandu għal qalbu l-isport, għandu jmur bil-provi għand il-Pulizija jew għand l-awtoritajiet konċernati, għax biex dawn jaġixxu jrid ikun hemm il-provi u mhux diċeriji. Nerġa’ nenfasizza li wieħed għandu jitkellem b’mod responsabbli dwar l-isport lokali.

F’dan l-Abbozz qegħdin naraw li nkomplu nissalvagwardjaw l-atleti li jkunu użaw mediċina li hija projbita fl-isport, imma mhux illegali. Fi kliem sempliċi, qegħdin ngħidu li atleta li tkun ħadet mediċina projbita fl-isport u tirriżulta pożittiva għaliha, jekk tikkopera mal-awtoritajiet konċernati u tammetti li tkun ħadet tali sustanza, il-piena se tkun inqas milli kieku ma tammettix. Hawn irrid nispjega li mediċina projbita fl-isport hija mediċina li minkejja li l-individwu normali jista’ jeħodha, atleta ma tistax. Ħalli nagħti eżempju fuqi nnifsi. Jien, Davina, bħala ċittadina ta’ Malta nista’ nieħu dik il-mediċina, iżda kieku kont qed nikkompeti f’kompetizzjoni internazzjonali jew anke lokali, ma nkunx nista’ neħodha. 

Mhux se noqgħod insemmi tipi differenti ta’ mediċini ħalli ma noqgħodx nidħol f’dan id-dettall, però xtaqt nenfasizza u niċċara li meta qegħdin ngħidu mediċina li hija projbita għall-atleti jfisser li minkejja li hija legali fis-suq għall-persuni komuni, mhijiex legali għall-atleti. Ħafna minn dawn il-mediċini jistgħu jinxtraw faċilment għall-individwi li mhumiex sportivi. Il-liġi, kif inhi bħalissa, ma tinkoraġġixxix lill-atleti jammettu għax ikunu qed jinkriminaw lilhom infushom. Issa, b’din l-emenda, qegħdin ngħidu li l-proċeduri sportivi jibqgħu hemm, imma l-atleti ma jiġux imressqa b’mod kriminali. 

L-Awtorità għall-Integrità Sportiva qed tissuġġerixxi li l-emenda fil-liġi tiġi taqra hekk:

“Kull persuna li tinstab li xjentement amministrat sustanzi projbiti lil atleta jew kull persuna li tinstab li ttraffikat sustanzi projbiti jew li tinstab li ppermettiet l-użu, l-għoti jew it-traffikar ta’ sustanzi projbiti f’faċilità sportiva liċenzjata, teħel, meta tinstab ħatja, priġunerija għal żmien ta’ mhux inqas minn tliet (3) xhur iżda ma jaqbiżx għaxar (10) snin u multa ta’ mhux inqas minn ħames mitt euro (€500) iżda li ma taqbiżx ħamsa u għoxrin elf euro (€25,000) jew dik il-priġunerija u multa flimkien.”

Kull min jafni personalment jaf li nitkellem id-dritt, fejn hu tajjeb ngħid li hu tajjeb u fejn hu ħażin ngħid li hu ħażin, però llum xtaqt nelenka d-diversi riżultati pożittivi li ksibna f’dan is-settur. Is-sena li għaddiet ħalliet impatt pożittiv fil-qasam sportiv f’pajjiżna. Jidher li dan is-settur ħa żvolta li tawgura tajjeb għall-atleti, il-coaches, id-diriġenti u kull min hu involut f’dan is-settur. 

Li Malta tikseb riżultati prestiġjużi waqt il-Logħob tal-Pajjiżi ż-Żgħar kif ukoll waqt l-iSpecial Olimpics mhuwiex b’kumbinazzjoni, iżda jixhed il-ħidma bla waqfien f’dan is-settur li turi biċ-ċar li dan il-Gvern għandu pjan imfassal sabiex nagħtu spinta lill-atleti Maltin. Il-progress ma jsirx mingħajr investiment u kien għalhekk li l-Gvern investa fl-infrastruttura, fosthom fl-investiment massiċċ fil-Marsa Sports Complex li għal snin twal gvernijiet preċedenti qatt ma wrew interess biex issir rinnovazzjoni f’din il-medda ta’ art li tgħaqqad dixxiplini sportivi differenti. 

Dan il-proġett huwa għal qalbi ħafna għax qiegħed fid-distrett tiegħi, fil-qalba tal-Marsa, u għalhekk ħadt gost li ftit tal-ġranet ilu l-Prim Ministru flimkien mal-Ministru Grima inawgura t-tielet fażi ta’ dan l-proġett li se jwassal għal hub sportiv li mhux biss se tgawdi minnu l-komunità sportiva, imma wkoll il-pubbliku u s-segwaċi tal-isport f’pajjiżna. Dan ikompli jixhed li dan il-Gvern se jkompli jwettaq dak li wiegħed. L-istruttura u l-faċilitajiet huma importanti ħafna, però ma ninsewx ir-riżultati sbieħ li Malta kisbet fil-Logħob tal-Pajjiżi ż-Żgħar, mument li lill-atleti, id-diriġenti u l-klabb kollu għamilna kburin u tħoss ċertu sodisfazzjon meta tara l-bandiera Maltija tperper. Mill-ewwel deher li konna qegħdin nimmiraw li niktbu l-istorja minn kemm ilna nipparteċipaw f’dan il-logħob. 

Malta kellha l-akbar kontiġent ta’ 214-il atleta u 122 uffiċjal u kemm ilna nipparteċipaw qatt ma kellna tim kbir hekk. F’dan l-logħob stajna nesperjenzaw dak li ħassew l-atleti, il-coaches u d-diriġenti meta raw il-ħidma tagħhom tiġi msarrfa f’medalji prestiġjużi. Sa ftit tas-snin ilu, qatt ma bsarna li nistgħu nilħqu dan it-tragward. Li Malta tikseb total ta’ 89 medalja b’35 minnhom tad-deheb u tiġi l-ewwel fil-lista tal-medalji mhijiex ċajta u żgur li ma seħħitx b’kumbinazzjoni, kif ma seħħx b’kumbinazzjoni r-riżultat ta’ 32 medalja, 16 tad-deheb, 11 tal-fidda u ħamsa tal-bronż għat-tim Malti waqt l-iSpecial Olimpics!

Ma nistax ma nsemmix ukoll l-investiment kbir li sar fil-Cottonera Sports Complex f’Bormla, fejn inbniet indoor pool ġdida u saret rinnovazzjoni estensiva tal-faċilitajiet kollha. Insemmi wkoll il-pitch tat-tennis li nbena f’Pembroke. Għalkemm dawn il-faċilitajiet ġew inawgurati waqt dan il-logħob, ma jfissirx li saru speċifikament għalih, iżda magħhom se jħallu legat kbir fuq l-atleti u ż-żgħażagħ li qegħdin jagħmlu użu minn dawn il-faċilitajiet. 

Qasam ġdid li bdejna nesploraw u jidher li qed iħalli l-frott huwa l-qasam turistiku sportiv. Atleti, diriġenti u familjari qegħdin iżuru pajjiżna sabiex jipprattikaw u jikkompetu f’dixxiplini sportivi differenti. Insemmi, fost oħrajn, it-training camps li jiġu organizzati u diversi logħob internazzjonali li qegħdin jagħżlu lil pajjiżna biex inkunu l-organizzaturi. Insemmi, pereżempju, il-logħba ta’ ħbiberija bejn it-timijiet ta’ Manchester United u PSV Eindhoven fil-kategorija femminili, biż-żewġ timijiet ifaħħru l-faċilitajiet li noffru f’pajjiżna. Dan ikompli jawgura futur sabiħ għal pajjiżna mhux biss fil-qasam tal-futbol iżda wkoll fid-dixxiplini sportivi l-oħra. 

Aħbar friska oħra hija li pajjiżna se jkun qed jospita l-logħob tal-aħħar erba’ timijiet tal-Waterpolo Champions League tal-irġiel għal dawn it-tliet snin fil-Pixxina Nazzjonali f’Tal-Qroqq. Dan seta’ jseħħ biss għax Malta laħqet ir-rekwiżiti ewlenin tal-Federazzjoni Ewropea għall-Isport Akkwatiku. Dan juri biċ-ċar il-kwalitajiet għolja ta’ infrastruttura sportiva li għandna f’pajjiżna u jawgura tajjeb kemm għal Malta, iżda fuq kollox jagħti inċentiv lill-Gvern sabiex ikompli bil-ħidma tiegħu fil-qasam sportiv. 

Sur President, minn qiegħ qalbi nirringrazzja lill-Ministru Clifton Grima li qed jagħmel xogħol siewi f’dan is-settur. Żgur u mhux forsi li kull min għandu għal qalbu l-isport lokali jaf bil-progress li sar matul l-aħħar snin. Insemmi wkoll lill-abbli Mark Cutajar li hu sinonimu mal-isport Malti u nirringrazzjah għax-xogħol siewi li qed isir fi ħdan SportMalta. Inħeġġeġ biex nibżgħu għall-atleti mhux f’qasam wieħed biss, imma għandna nagħtu importanza lil kull dixxiplina sportiva. Ejjew inkomplu naħdmu qrib id-dixxiplini sportivi kollha, ngħinu u ninvestu biex riżultati bħal dawn li kellna fl-aħħar xhur ma jkunux rari iżda jsiru spissi. Ejjew nenfasizzaw li xejn mhu impossibbli u li dan il-Gvern se jkun ta’ sostenn mhux biss finanzjarjament iżda wkoll mentalment u fiżikament. Nirringrazzjak.

L-ISPEAKER: Qabel ma nkomplu, qed nifhem li hawn permess li d-diskussjoni tiġi interrotta għal ftit mumenti sabiex isir rapport dwar Kumitati Permanenti? (Onor. Membri: Iva)

Fil-5.11 p.m. id-diskussjoni ġiet interrotta għal ftit mumenti.

KUMITATI PERMANENTI

L-ISPEAKER: L-Onor. Michael Farrugia.

ONOR. MICHAEL FARRUGIA: (President tal-Kumitat Permanenti għall-Konsiderazzjoni ta’ Abbozzi ta’ Liġi) Sur President, nirrapporta li:

-	l-Abbozz Nru 49 – Abbozz ta’ Liġi li jemenda Liġijiet Varji dwar l-Arrest u d-Detenzjoni mill-Pulizija; 

-	l-Abbozz Nru 76 – Abbozz ta’ Liġi li jemenda Varji Liġijiet dwar ir-Rikavat mill-Kriminalità; u

-	l-Abbozz Nru 65 – Abbozz ta’ Liġi li jemenda l-Ordinanza dwar iċ-Ċertifikati tal-Kondotta,

għaddew mill-istadju ta’ Kumitat b’emendi.

[bookmark: _Toc240978228]
ABBOZZ TA’ LIĠI LI JEMENDA 
[bookmark: _Toc240978229]L-ATT DWAR IL-GOVERNANZA SPORTIVA U L-INTEGRITÀ FL-ISPORT (KONT.)

[bookmark: _Toc240978230]SPORTS GOVERNANCE AND INTEGRITY (AMENDMENT) BILL (CONT.)

Il-Kamra rriżumiet minn ftit mumenti qabel id-diskussjoni fuq it-Tieni Qari ta’ dan l-Abbozz ta’ Liġi.

L-ISPEAKER: Rimarki? Is-Segretarju Parlamentari Omar Farrugia.

ONOR. OMAR FARRUGIA: Sur President, meta tkun żgħir jew żagħżugħ hemm ħafna affarijiet li jistgħu jitfgħuk fit-triq il-ħażina. Pereżempju meta tkun żgħir mimli enerġija, mhuwiex faċli biex toqgħod għal sigħat twal fil-klassi, mhuwiex faċli li tgħid le għal ċerti affarijiet li jwasslu għall-vizzji u lanqas huwa faċli li t-triq li tibnilek il-karattru, tkissirulek. Illum lanqas għandek għalfejn tmiss il-vizzji. Illum, anke jekk toqgħod id-dar bil-mobile ftit ċentimetri bogħod minn wiċċek għal sigħat twal, l-esperti jgħidulek li tkun qed tagħmel ħsara fiżika u anke mentali. 

Meta jien kont iżgħar, għalija l-isport ma kienx biss passatemp jew żvog, imma kien il-post fejn taħrab, u taħrab mhux għax hemm xi ħaġa tal-biża’ jew xi ħaġa kerha, iżda taħrab ftit mir-realtà tal-ħajja li tkun għaddej minnha. Pereżempju tkun qed tistudja għall-eżamijiet jew qed tissetilja fl-impjieg il-ġdid tiegħek u tkun trid dak l-iżvog, tkun trid taħli l-enerġija tiegħek għal dawk il-ftit minuti. Li tmur fl-arena f’kuntest kompetittiv u tkun trid tirbaħ. Għal siegħa u nofs, m’hemmx skola jew xogħol fuqiex tinkwieta. Għal siegħa u nofs, m’hemmx problemi jew sfidi tal-ħajja. Għal siegħa u nofs, hemm int u sħabek tilagħbu logħba futbol. 

L-isport jitkejjel b’ħafna rigi u r-riżultat huwa riga importanti. L-ebda atleta ma jħobb jinżel fil-grawnd jekk mhux biex jirbaħ, iżda mhux it-tfal kollha li jipprattikaw l-isport se jkunu professjonisti. Il-valuri li wieħed jikseb permezz tal-isport ma jintesew qatt. It-tfal tagħna jitgħallmu li tista’ tkun l-aħjar wieħed fit-tim, imma jekk tkun moħħok biex tiddribilja biex tidher sabiħ fil-grawnd, it-tim mhux se jingħaqad imma jitkisser. Allura għandek taħdem id f’id ma’ sħabek u mhux timxi għal rasek. 

Bl-isport it-tfal jitgħallmu s-sens ta’ dixxiplina li tkun fil-ħin, kif tqassam il-ħin, li tkun ippreparat u organizzat, li inti pedina fost ħafna nies fejn kulħadd jiddependi minn xulxin. It-tfal tagħna jitgħallmu l-valur tar-reżiljenza u li meta l-affarijiet ikunu ġejjin kontrik, ma ddurx kontra sħabek u ssib in-nuqqasijiet, iżda tingħaqad magħhom. Tkun għamilt ġimgħa titħarreġ u tipprepara għal-logħob, ġimgħa ta’ sagrifiċċji għal logħba importanti, imbagħad wara żewġ minuti taqla’ l-ewwel gowl minħabba żball ta’ player ieħor fit-tim tiegħek. X’se tagħmel? Tiftaħ idejk u tintefa’ tgħajru jew tinkoraġġih u tagħmel kuraġġ lill-bqija tat-tim biex tikseb ir-riżultat? Dawn l-affarijiet ma narawhomx biss fil-grawnd waqt l-isport, iżda anke fil-ħajja u fix-xogħol tagħna ta’ kuljum. 

Minflok fil-grawnd tintefa’ f’ambjent ta’ post tax-xogħol. L-isport jgħallmek tkun persistenti, tibqa’ għaddej minkejja kull sfida u jkollok sens ta’ leadership f’ċerti kategoriji. It-tfal tagħna jitgħallmu l-valur tal-istrateġija u l-ippjanar u li meta tkun iffokat, tagħmel viżjoni għall-għan ta’ ħajtek u li timplimenta dak li tkun ippjanajt, għax fejn se tiġri huwa ħafna aktar importanti minn kemm se tiġri. Din tgħodd għall-isport, imma tgħodd ukoll għall-karriera tagħna u għall-ippjanar ta’ ħajjitna. Trid tkun kapaċi taħseb u tevalwa sitwazzjoni b’mod intelliġenti u tieħu l-passi neċessarji biex tasal fejn trid. 

It-tfal tagħna fl-isport jitgħallmu li jista’ jkollok abbiltà naturali, iżda jekk ma jkollokx sens ta’ impenn u dedikazzjoni, it-talent mhuwiex biżżejjed. Huwa importanti li timpenja ruħek u tagħmel is-sagrifiċċji li teħtieġ biex tilħaq l-għan tiegħek. Bħali hawn ħafna li jsegwu l-logħba tal-futbol u jafu kemm hemm talent naturali fil-futbol li ma jissarrafx f’suċċess sempliċement għax ma jkunx hemm sens ta’ impenn. Tarahom żgħar, b’saqajn tad-deheb, iżda mbagħad hemm nuqqas ta’ sforz li f’dinja kompetittiva jsarraf f’telf ta’ kwalità. Tara oħrajn li forsi mhumiex dotati mill-aktar talent naturali, iżda għax jistinkaw iżjed minn ħaddieħor u jagħtu qalbhom fil-pitch, l-impenn tagħhom ikun kostanti u jiksbu s-suċċess. 

Sur President, dawn huma valuri importanti għat-tfal tagħna. Bl-isport titgħallem ikollok sens ta’ dinjità u rispett lejn l-avversarju, kemm meta tirbaħ kif ukoll meta titlef. Fl-isport it-tfal tagħna jitgħallmu l-valur li jieħdu ħsieb saħħithom, jitgħallmu jikkommunikaw, jitgħallmu japprezzaw id-diversità fostna, u jitgħallmu jimmaniġġjaw il-kunflitti li xi kultant jinqalgħu waqt li jipprattikaw l-isport. Illum fostna l-politiċi hawn tobba u inġiniera, fost professjonijiet u karrieri oħrajn, li meta kienu żgħar kienu ipprattikaw xi tip ta’ sport, u minkejja li ma sarux professjonisti, il-valuri li trawmu fihom matul iż-żmien u fuq il-post tax-xogħol tagħhom għadhom jesperjenzawhom sal-lum il-ġurnata. 

F’dinja fejn nies minn kulturi u reġjuni differenti jsibu daqstant sfidi inġusti biex jgħixu fis-soċjetà, l-isport huwa xi ħaġa li tgħaqqad. Tara timijiet mhux biss f’Malta iżda anke barra minn Malta f’kull rokna tad-dinja jaħdmu għal għan komuni, jiġġieldu u jirbħu għal għan komuni. Is-sens ta’ valuri li jgħaqqdu t-tim li jipparteċipaw fih huma ta’ eżempju għall-bqija tas-soċjetà. Għalhekk huwa importanti li nsaħħu l-integrità fl-isport, għax jekk ma jkunx hemm kompetizzjoni veritiera, il-prinċipju li fuqu joqogħdu dawn il-valuri kollha jisfaxxaw fix-xejn u jaqgħu f’minuta! 

L-isport jiġi irrelevanti u dak it-tifel jew żagħżugħ li jkun qiegħed jitgħallem l-ispirtu tas-sagrifiċċju jibda jħoss vojt, għax il-verità hi li jekk taqtagħha għad-dritt tasal iżjed malajr f’dawn l-affarijiet. Għalhekk hemm bżonn ta’ ħajt regolatorju b’saħħtu biex lil dak it-tifel, lil dik it-tifla jew lil dawn iż-żgħażagħ ngħidulhom biex jagħmlu s-sagrifiċċju għax bil-ħila u bil-kapaċità tiegħek biss tista’ tikseb is-suċċess u b’xejn aktar. 

Ma’ din inżid l-importanza tal-identità tagħna. Naraw kompetizzjonijiet bħat-Tazza tad-Dinja u l-Olimpjadi li jgħaqqdu l-pajjiż. Il-pajjiż kollu jingħaqad biex ikun ta’ appoġġ għall-kompetizzjonijiet li jkunu qegħdin jikkompetu fihom il-pajjiżi rispettivi. Dan iġib sens ta’ sfida komuni. L-isport u l-kompetizzjoni jgħaqqdu s-soċjetà u dan jista’ jseħħ biss jekk kulħadd jaħdem bħala unit wieħed u jiġu mirbuħa l-battalji bejn it-tim u l-kompetitur. 

Sur President, dan il-pass biex tiġi mġedda l-manipulazzjoni u ż-żlealtà fl-isport huwa importanti ħafna. Kull min jaħseb biex ibagħbas mal-ispirtu tal-isport, għandu jara l-isforzi kollettivi li qegħdin nagħmlu f’din l-ogħla istituzzjoni fil-pajjiż u jagħraf id-deterrent li dawn l-istrutturi ġodda se jkunu qed iġibu magħhom. Ejja niftakru li l-isforz li se nagħmlu llum se jagħtina r-riżultati ta’ għada. Mhux kulħadd se jsir professjonist, iżda kull min imiss mal-isport jagħraf il-valuri u l-bini tal-karattru li se jkunu l-pedament tas-soċjetà ta’ għada. Nirringrazzjak.

L-ISPEAKER: Grazzi. Aktar rimarki? L-Onor. Katya De Giovanni.

ONOR. KATYA DE GIOVANNI: Sur President, illum qegħdin nitkellmu fuq emendi għall-Att dwar il-Governanza Sportiva u l-Integrità fl-Isport tal-2021 u jien se nagħżel li nitkellem fuq is-servizzi li joffru l-professjonisti biex jipprevjenu kull forma ta’ abbuż, anke fejn jidħol l-użu ta’ sustanzi. Il-professjoni tiegħi hija dik ta’ psikologa, li nitkellem fuqha diversi drabi, u llum għażilt li niffoka fuq dan is-settur u kif dan is-settur għandu x’jaqsam mal-industrija tal-isport, għax fil-verità hemm ħafna xi tgħid.

Hemm numru ta’ psikologi li joperaw f’oqsma differenti bħall-clinical psychologists u l-counselling psychologists li jistgħu jagħmlu l-interventi tagħhom fejn jidħol l-isport, speċjalment jekk l-atleta jew min jipprattika l-isport ikun qiegħed isofri minn dipressjoni akuta jew inkella joħorġulu xi sintomi li jkunu ftit aktar b’saħħithom, bħal pereżempju ansjetà akuta. Il-counselling psychologist jista’ jintervjeni fejn jidħlu diffikultajiet fil-ħajja ta’ kuljum bħal, pereżempju, meta xi ħadd ikun qiegħed jesperjenza xi tibdil fil-familja, fosthom xi separazzjoni jew jiskopri li hemm xi kondizzjoni fit-tfal. 

Ambitu ieħor li jopera fih il-psikologu huwa dak tal-educational psychology u n-neuropsychology. L-educational psychologist diġà jista’ jaħdem in tandem ma’ psikologu li jkun qiegħed jispeċjalizza fl-isport, fejn l-educational psychologist jittratta każijiet ta’ awtiżmu u ta’ persuni li jkunu qegħdin isibu diffikultajiet fl-imġiba tagħhom fi skola. Dawn jaħdmu ma’ sezzjoni fil-komunità sa 16-il sena, għaldaqstant jistgħu jippreskrivu dak li jissejjaħ perkors sportiv. Għandna wkoll il-forensic psychologist li jaħdem fl-ambitu tal-ħabs u fil-probation and parole. Dan għandu rwol riabilitattiv fejn jidħlu l-adulti, speċjalment jekk ikunu għamlu xi forma ta’ kriminalità. Fir-riabilitazzjoni ta’ dawn in-nies naraw l-importanza tal-ambitu sportiv. 

Għandna wkoll il-health psychologist li hu marbut b’mod intrinsiku ma’ psikologu li jopera fl-ambitu sportiv. Dawn l-ispeċjalizzazzjonijiet li għadni kemm semmejt toffrihom l-Università ta’ Malta, għal min hu mħajjar li jieħu din il-karriera. Il-health psychologist huwa dak il-psikologu li jinkoraġġixxi lin-nies jieħdu ħsieb aktar saħħithom billi fil-ħajja ta’ kuljum jieklu ikel aktar diċenti u lil dawk in-nies li tkun għadha kemm ħarġitilhom xi kondizzjoni jgħinhom jaderixxu mal-pilloli u mat-trattament li jkun ingħatalhom. Il-health psychologist jaħdem ukoll fl-ambitu sportiv billi jagħmel programmi ta’ eżerċizzju fejn persuna tkun tista’ tavvanza billi tipparteċipa fil-qasam sportiv. 

Hemm ukoll l-ispeċjalizzazzjoni tiegħi, l-organizational pyschology, li tieħu ħsieb in-nies fuq il-post tax-xogħol. Ħafna drabi naraw li biex ngħinu lil dawn in-nies iħossuhom aħjar, ikun hemm bżonn l-involviment sportiv. Fil-fatt, meta nkun qed noffri superviżjoni lill-istudenti tiegħi li jkunu qegħdin jaħdmu f’diversi entitajiet tax-xogħol, inħajjarhom biex kemm jista’ jkun jgħidu lin-nies jorganizzaw tournaments bejniethom, jipparteċipaw fil-ħajja sportiva, u bħala parti mill-Employee Assistance Programme ikollhom aċċess anke għall-gym. 

Fl-aħħar u mhux l-inqas għandna l-isport psychologist li kulma għandna reġistrati f’dan il-qasam f’pajjiżna huma żewġ persuni. Għaldaqstant l-appell tiegħi hu biex flimkien ma’ dan it-tibdil fil-liġi nkomplu naħdmu biex ikollna aktar nies speċjalizzati f’dan il-qasam. Fil-fatt irrid insellem minn qalbi lil Dr Adele Muscat u lil Dr Bernice Sant li tant qegħdin jagħmlu ġid f’dan l-ambitu mal-atleti tagħna. Kultant ma tkunx biss il-preparazzjoni sportiva fejn jidħol l-eżerċizzju, imma l-preparazzjoni mentali wkoll hija importanti biex dak li jkun jagħmel suċċess u jasal biex jagħmel ir-rebħiet li nkunu nixtiequ. Dawn il-psikologi jkollhom l-istudenti taħt is-superviżjoni tagħhom. Hawnhekk nixtieq ngħid xi ħaġa dwar it-tul tal-perkors sabiex tispeċjalizza u ssir psikologu speċjalizzat fl-isport.

Sfortunatament, fl-Università ta’ Malta għandna biss l-ewwel grad f’Baċellerat u ma tkunx tista’ tkompli tispeċjalizza fejn jidħol l-isport. Mela jekk tinteressak il-psikoloġija tal-isport, bħalissa bilfors trid tmur tistudja barra, però meta persuna tkun għamlet il-perkors tagħha l-Università u tkun speċjalizzat barra minn Malta f’livell ta’ Masters jew Dottorat, meta tiġi lura ma tkunx għadha saret psikologa li tkun tista’ toffri s-servizz tagħha fejn għandu x’jaqsam l-isport, imma tkun trid tagħmel żmien taħt is-superviżjoni ta’ warranted psychologist. Hawnhekk nerġa’ nsemmi lil Dr Muscat u Dr Sant li jagħmlu superviżjoni sakemm dak li jkun isir fully certified psychologist wara tal-inqas tliet snin superviżjoni. 

Dan isir f’kull qasam tal-psikoloġija, jiġifieri rrid inserraħ ras in-nies li l-bord tal-psikoloġija ma jagħti qatt warrant lil dak li jkun jekk il-perkors ma jkunx sar kif suppost. Jiġifieri t-traġitt huwa twil: tliet snin l-Università għall-ewwel degree, sena jew sentejn taħdem, imbagħad sentejn jew tliet snin Masters jew inkella Practitioner Doctorate, imbagħad xi tliet snin oħra prattika taħt superviżjoni biex dak li jkun fl-aħħar ikun jista’ jsir warranted psychologist. Jien qed ngħid dan kollu biex meta tfittxu s-servizz ta’ psikologu tkunu ċerti li jkollu liċenzja biex jaħdem għal rasu. Meta psikologu jkun qiegħed jaħdem għal rasu jkollu s-superviżjoni. Jiġifieri ladarba nilħqu, ma nkunux ġibna ċ-ċertifikat u waqafna hemmhekk, imma jkollna persuna li mmorru għandha tal-inqas darba fix-xahar biex niddiskutu magħha l-każijiet li jkunu ftit aktar ta’ sfida għalina. 

Issa se nispjega x’jistudja l-isport psychologist u xi jwasslu biex isir sport psychologist. Apparti li jimmotiva lill-atleta u jassigura li l-atleta jkun qiegħed fl-aktar punt importanti biex ikun jista’ jakkwista l-aħjar riżultati, ikun ukoll espert fir-riċerka. Kull psikologu huwa espert fir-riċerka u għaldaqstant kull ħaġa li nipprovaw nagħmlu mal-klijenti tagħna se tkun ibbażata fuq ix-xjenza u r-riċerka. Fil-fatt, aħna nfittxu dak li jkun ibbażat fuq ix-xjenza u r-riċerka u ninsabu mgħallmin biex naraw meta r-riċerka ma tkunx saret sura ta’ nies. Jiġifieri serrħu raskom li hemm ġew ikun hemm nies li verament jagħtu servizz tal-ogħla kwalità. 

Sport psychologist ħafna drabi jittratta ma’ sitwazzjonijiet ta’ stress. Nafu li fejn tidħol il-kompetizzjoni, dak li jkun ikun qiegħed f’sitwazzjoni ta’ stress anke għax jinvolvi spettaturi. Għaldaqstant, l-isport psychologist jagħmel breathing exercises, motivational speeches u guided imagery biex l-atleta jkun ippreparat bl-aħjar mod possibbli fejn ikun hemm sitwazzjonijiet ta’ stress. Ġibu quddiem għajnejkom meta nkunu qegħdin naraw logħba tennis jew xi logħob ieħor fejn dak li jkun ikun qiegħed jagħmel prestazzjoni waħdu. Ħafna drabi meta tennista – fil-verità dan hu l-isport favorit tiegħi – jkun qiegħed jitlef, dak li jkun irid jara kif isib enerġija interjuri biex ikun jista’ jdawwar is-sitwazzjoni. U huwa l-isport psychologist li flimkien mal-coach ikun qiegħed iħarreġ lill-atleta dwar kif ikun jista’ jagħmel din il-ħaġa. 

Dawn il-psikologi jridu wkoll iħarrġu lill-atleta biex l-ansjetà ma togħliex b’tali mod li tnaqqas il-prestazzjoni. Ir-riċerka turi li meta l-ansjetà tkun iżżejjed, il-prestazzjoni tal-atleta, tal-player tal-futbol, tat-tennis u tal-basketball meta jkun qiegħed jilgħab se tkun inqas milli jkun kapaċi jagħti. Jiġifieri l-peak performance hija importanti ħafna. 

Fl-aħħar u mhux l-inqas l-isport psychologist huwa mħarreġ dwar kif dak li jkun ikun jista’ jaħdem f’tim. Mela l-player jara jekk f’tim tal-futbol ikunx jaqbillu li jżomm il-ballun hu jew inkella jqassmu lil ħaddieħor għax, fl-aħħar mill-aħħar, l-importanti hu li dak li jkun jiskorja. Għaldaqstant team building u teamwork huwa l-ispeċjalizzazzjoni tal-psikologu li jaħdem fl-ambitu tal-isport u fl-ambitu organizzattiv.

Huwa importanti li għal ċerti għanijiet l-isport psychologist jaħdem pass pass u juża l-goal setting theory, li hija l-aktar teorija li taħdem f’dan l-ambitu, u meta nkunu qegħdin nippreparaw lill-atleta, ma nippreparawhx biex jirbaħ l-aqwa kompetizzjoni mill-ewwel, imma nibdew nibnuh billi jilħaq tragwardi żgħar kull ġimgħa, imbagħad kull ħmistax, kull tliet ġimgħat, kull xahar, kull tliet xhur, kull sitt xhur, kull sena sakemm fl-aħħar mill-aħħar inħarrġu lill-atleti tagħna jagħmlu l-kompetizzjonijiet fuq livell internazzjonali. Dawn huma affarijiet li nibnuhom bil-mod u dan huwa l-backing tal-goal setting theory fejn għandhom x’jaqsmu short-term goals u saħansitra l-long-term goals.

Sur President, inħoss li dan huwa suġġett importanti ħafna, imma li hu xi ftit traskurat f’pajjiżna għax, kif għedt, għandna biss żewġ professjonisti li jistgħu jaħdmu f’dan il-qasam. Hemm bżonn isir ħafna aktar biex nimbottaw liż-żgħażagħ tagħna jkomplu jitħarrġu f’dan l-ambitu u biex, kemm jista’ jkun, meta nkunu qegħdin ngħallmu fl-ambitu tal-isport ngħinu lil dak li jkun japprezza r-rwol tal-psikoloġija fejn tidħol il-kompetizzjoni u l-prestazzjoni. Nirringrazzjak.

L-ISPEAKER: Grazzi. Aktar rimarki? Il-Ministru Miriam Dalli.

ONOR. MIRIAM DALLI (Ministru għall-Ambjent, l-Enerġija u r-Riġenerazzjoni tal-Port il-Kbir): Sur President, illum qegħdin nitkellmu dwar l-isport, li hu ferm għal qalbna u huwa wieħed mill-aktar attivitajiet pożittivi li jgħaqqdu l-komunitajiet flimkien. Jien nemmen li huwa wieħed mill-aħjar metodi kif nistgħu niżguraw il-ħarsien tas-saħħa fiżika u mentali tan-nies minn meta jkunu żgħar sa meta jikbru. Mhux ta’ b’xejn li kemm bħala pajjiż u anke internazzjonalment, aktar minn qatt qabel qegħdin inqisu l-isport bħala ferm aktar minn passatemp. Fil-fatt, l-iżvilupp tal-isport u t-taħriġ fiżiku huma meqjusa bħala kriterji importanti li kull pajjiż irid jikseb biex jilħaq il-miri tal-iżvilupp sostenibbli tan-Nazzjonijiet Magħquda. Jien se nkun qed niffoka fuq it-tielet għan, SDG 3: Ensure healthy lives and promote well-being for all at all ages. 

Lil hinn mill-benefiċċji marbuta mas-saħħa, nemmen li l-attività sportiva tgħin biex issaħħaħ l-għaqda fil-komunitajiet tagħna, fejn persuni ta’ etajiet, nazzjonalitajiet, ħiliet u kwalitajiet differenti jkunu qegħdin jingħaqdu kollha flimkien f’livell wieħed. L-isport jgħin għal diversi għanijiet ta’ żvilupp sostenibbli, fosthom l-SDG 4 dwar l-inklużività u l-kwalità tal-edukazzjoni u l-SDG 5 dwar l-ugwaljanza bejn is-sessi, speċjalment l-inkoraġġiment lill-bniet u t-tfajliet biex jilħqu l-potenzjal tagħhom f’kull qasam tal-ħajja, anke fid-dixxiplini sportivi. 

Sur President, huwa importanti li ninkoraġġixxu l-isportivi Maltin u nixtieq nieħu l-opportunità biex kif għamilna xahar ilu, nerġa’ nifraħ lit-tim nazzjonali Malti tal-futbol tan-nisa għas-suċċess li kisbu fil-kampjonat Ewropew ix-xahar li għadda bir-rebħ tal-grupp u l-promozzjoni storika. Nemmen li kien mument li jixhed għalfejn l-isport huwa daqstant importanti għall-iżvilupp sostenibbli tagħna. Kien mument ta’ suċċess li għaqqad il-pajjiż u kien ta’ ispirazzjoni pożittiva għal eluf ta’ tfal u kbar biex huma wkoll jistinkaw ferm aktar fl-iżvilupp fiżiku u soċjali tagħhom. 

Tajjeb li nsemmi wkoll ir-riżultati impressjonanti li kisbu l-atleti fil-Logħob tal-Pajjiżi ż-Żgħar fejn għall-ewwel darba ksibna l-akbar ammont ta’ midalji. Għandna ħafna sportivi oħrajn li għadhom qegħdin jistinkaw biex jiksbu riżultati sbieħ għal pajjiżna, li minn hawnhekk insellmilhom għax qed ikunu ta’ role models għal ħafna tfal. M’għandniex noqogħdu lura milli ninkoraġġixxu lill-isportivi tagħna u minflok ma niġu hawn biex inħammġu isem l-isportivi Maltin, bħalma smajna ftit taż-żmien ilu b’ħafna allegazzjonijiet, ejja flimkien nagħtuhom l-appoġġ kollu meħtieġ biex jirnexxu. Huwa proprju dak li qiegħed jagħmel il-Gvern permezz tal-emendi li qegħdin niddiskutu llum, li se jsaħħu l-integrità fl-isport biex niżguraw li l-isport jibqa’ għodda pożittiva b’saħħitha għas-soċjetà Maltija. 

Permezz ta’ dawn ir-regolamenti qed inkomplu nagħmlu kuraġġ lill-isportivi tagħna biex jiddedikaw ruħhom ferm aktar għad-dixxiplini rispettivi tagħhom biċ-ċertezza li jekk jistinkaw, m’hemm xejn li se jżommhom milli jiksbu riżultati li bħala pajjiż jagħmluna kburin. U biex nagħtuhom iċ-ċertezza fl-isport, id-dedikazzjoni, il-ħila u t-taħriġ, ir-rispett huwa ċ-ċavetta tas-suċċess u xejn aktar. Hu għalhekk ukoll li bħala Ministeru responsabbli mill-iżvilupp sostenibbli qed naraw li l-isport ikollu rwol importanti biex Malta tilħaq il-miri tal-Istrateġija Nazzjonali dwar l-Iżvilupp Sostenibbli 2050. 

Fid-dokument tas-sena 2023 ħabbarna li pajjiżna qed jistabbilixxi mira strateġika speċifika biex nippromwovu stil ta’ ħajja aktar attiva għal soċjetà ferm aktar b’saħħitha. Din il-mira titlob, fost oħrajn, li bħala Gvern inkomplu ninvestu fil-faċilitajiet sportivi biex kulħadd ikollu aċċess għar-riżorsi meħtieġa, mingħajr distinzjoni ta’ xejn, għax irridu naslu f’punt fejn nadattaw l-isport bħala parti mill-ħajja tagħna ta’ kuljum b’taħriġ fiżiku matul il-ħajja. 

Din l-istrateġija tistabbilixxi l-isport bħala mezz kif nassiguraw saħħa aħjar għat-tfal tagħna, speċjalment fl-iskejjel, mhux biss biex ikunu aktar b’saħħithom fiżikament u mentalment, imma anke biex niġġieldu ċerti sfidi, bħalma hija l-isfida tal-obeżità. Bħala parti mill-ħidma lejn din il-mira, is-sena li għaddiet il-Ministeru għall-Ambjent flimkien ma’ Project Green ikkollaboraw mal-Malta Football Association fi studju bl-isem ta’ Fun Fit 5 li qiegħed janalizza r-rabta bejn l-eżerċizzju fiżiku u l-iżvilupp fiżiku, psikoloġiku u akkademiku tat-tfal tagħna. Dan l-istudju li ġie mniedi bl-appoġġ tal-Ministeru għall-Edukazzjoni qed jiġi kkordinat mill-Fondazzjoni Nħobb il-Futbol fi ħdan l-Assoċjazzjoni tal-Futbol Malti b’kollaborazzjoni mal-Istitut għas-Servizzi tal-Komunità fi ħdan il-Kulleġġ Malti tal-Arti, Xjenza u Teknoloġija (MCAST). Permezz ta’ dan l-istħarriġ qegħdin nevalwaw ir-rwol tal-iskejjel, għax l-iskejjel għandhom rwol importanti ħafna biex iħeġġu lit-tfal jipparteċipaw f’eżerċizzji fiżiċi kuljum. Qegħdin isiru sezzjonijiet mat-tfal minn diversi skejjel primarji li qed jagħtu l-opportunità lir-riċerkaturi jevalwaw il-benefiċċji kwantifikabbli ta’ dan it-taħriġ fiżiku fuq il-benesseri tat-tfal. L-istudju qiegħed jidentifika wkoll modi ta’ kif it-tfal jiġu mħeġġa jagħmlu aktar eżerċizzju fiżiku fl-iskejjel. 

F’dan ir-rigward, l-ispazji miftuħa għandhom rwol importanti fit-taħriġ fiżiku u fl-isport. Huwa għalhekk ukoll li bħala Gvern qegħdin ninvestu fl-akbar proġetti ta’ parks, ġonna u spazji miftuħa li qatt rajna f’pajjiżna. F’kull proġett li qegħdin nagħmlu, qegħdin nitkellmu mal-komunità biex naraw il-ħteġijiet u l-aspirazzjonijiet tal-komunitajiet tagħna għall-ispazji miftuħa fil-lokalitajiet tagħhom, u ħafna drabi qed ikun hemm proposti dwar faċilitajiet għat-taħriġ u l-ipprattikar ta’ dixxiplini sportivi differenti. 

Insemmi, pereżempju, il-faċilità għat-taħriġ tal-Obstacle Course Racing (OCR) li għamilna ftit tax-xhur ilu fil-Park ta’ San Klement. Fil-ġnien il-ġdid li se nagħmlu fil-qalba ta’ Bormla se ninkludu faċilitajiet għal dawk li jipprattikaw il-parkour. Dan il-proġett se jkollu wkoll spazji għat-tfal b’logħob u tagħmir ieħor għal ħajja attiva għaż-żgħar u għall-kbar, inkluż outdoor gym. F’San Ġwann se nagħtu ħajja ġdida lill-qalba tal-lokalità b’wieħed mill-ikbar proġetti ta’ urban greening biex nibdlu parkeġġ u parti minn triq arterjali fi spazju miftuħ b’ħafna faċilitajiet, fosthom tagħmir tal-logħob għat-tfal, korsiji għall-mixi u r-roti u spazju għall-basket ball. 

Fiż-żona tad-Dwejra Lines lestejna l-ewwel parti minn dik li eventwalment se tkun l-ewwel track nazzjonali għall-hiking f’pajjiżna. Bħalissa qed tkompli l-ħidma biex jitranġaw partijiet mill-istrutturi storiċi tal-Victoria Lines ħalli din it-traċċa tkompli tiġi estiża u ssir aktar aċċessibbli għall-mixi. Se nkomplu nżidu l-ispazji miftuħa, għax b’ħafna proġetti bħal dawn b’investiment ta’ €700 miljun qed nilħqu mira ewlenija importanti għas-sostenibbiltà ta’ pajjiżna. Din il-mira hija għal qalbna ħafna u rridu li kulħadd f’kull lokalità jkollu spazju miftuħ, imħaddar bis-siġar u pjanti oħra mixja qasira ’l bogħod minn fejn jgħix jew jaħdem. B’hekk niżguraw li ma jkun diffiċli għal ħadd li jsib post miftuħ għat-taħriġ fiżiku.

Sur President, diġà lestejna ħafna spazji miftuħa ewlenin, fosthom il-Park ta’ Bengħajsa fejn hemm spazju ta’ 17,000 metru kwadru li qabel kien art mitluqa u llum huwa oasi b’eluf ta’ siġar u pjanti oħra. Hemm spazju għall-picnics u passaġġi twal għall-mixi. Għandna wkoll ir-riabilitazzjoni tal-miżbliet ta’ Wied Fulija u l-Qortin, fejn ħloqna żewġ postijiet mill-isbaħ bi spazji kbar u passaġġi twal għal taħriġ fiżiku u rilassament. Park kbir ieħor li tlesta f’dawn l-aħħar snin huwa l-Park Nazzjonali ta’ Ta’ Qali u lestejna wkoll ħafna spazji miftuħa oħrajn. 

Nista’ nsemmi, fost oħrajn, ir-restawr ta’ Ġnien Romeo Romano f’Santa Venera, l-ewwel eco-garden fi Ġnien ir-Rinella l-Kalkara, Ġnien San Filippu fil-Furjana, Ġnien Victor Calvagna fil-Mosta, Minden Grove f’Ta’ Qali, l-estensjoni tal-Park ta’ San Klement f’Ħaż-Żabbar, Millbrae Grove fil-Mosta, ġnien u dog park f’Ħal Safi, ġnien ieħor f’San Ġwann, ir-riabilitazzjoni ta’ Ġnien iż-Żgħażagħ fil-Gudja u r-restawr tal-ġonna tal-Mall fil-Furjana, u ħafna oħrajn. Hemm oħrajn li se nkunu qed niftħuhom fix-xhur li ġejjin bħal, pereżempju, ir-restawr ta’ Ġnien Spencer fil-Marsa, eco-garden ġdid fil-Mosta, Ġnien id-Dakkara f’San Ġwann, il-park il-ġdid fiż-żona magħrufa Fuq il-Glacis fil-Birgu u l-estensjoni ta’ Ġnien is-Serenità f’Santa Luċija.

Ħabbarna wkoll għadd ta’ proġetti oħra li qed nippjanaw mal-kunsilli lokali, ma’ għaqdiet volontarji u entitajiet oħra li ħafna minnhom se jkunu qegħdin jibdew proprju din is-sena, li fosthom hemm Ta’ Xwieki Sports Park li Project Green se tkun qed twettaq flimkien ma’ SportMalta. Hawn qegħdin nitkellmu fuq spazju ta’ madwar 2,800 metru kwadru fil-Għargħur li bħalissa huwa art mitluqa fiż-żona tal-iżvilupp. Minflok ma tiġi żviluppata dik l-art, bi qbil mal-Ministru għall-Edukazzjoni se nkunu qegħdin nagħmlu park b’diversi faċilitajiet sportivi differenti għal etajiet differenti. Dik hija l-politika tagħna. 

Se nkunu qegħdin nibdew ix-xogħol fuq diversi proġetti oħra, fosthom l-ewwel eco-garden fix-Xewkija, Għawdex u permezz ta’ GreenServe qegħdin nippjanaw proġett biex art li fuqha kellna impjant tar-riċiklaġġ f’Wied il-Għajn li twaqqaf l-operat tiegħu ftit tax-xhur ilu, nibdluha f’park għall-familja kollha, u biex insaħħu din il-ħidma, allokajna fondi Ewropej. Għandna l-ikbar żewġ proġetti fil-Fgura u f’Bormla li se jsiru b’dawn il-fondi. Fil-Fgura hemm art kbira biswit is-swar tal-Kottonera li ilha mitluqa u magħluqa għal żmien twil li qegħdin ngħidu li se tinfetaħ għall-pubbliku u se ssir park ġdid għall-familji. F’Bormla qegħdin naraw li jkollna t-tieni proġett li jinkludi r-riġenerazzjoni ta’ Ġnien Kottoner li fih se jkun qed isir park innovattiv li jinkoraġġixxi ħajja aktar attiva, passaġġi għar-roti u faċilitajiet oħrajn. Dawn il-ġonna kbar se jingħaqdu flimkien mal-Park ta’ San Klement b’passaġġi siguri biex joħolqu dak li se jkun l-akbar park fin-Nofsinhar ta’ Malta. 

Se nsemmi żona oħra f’Baħar iċ-Ċagħaq, fejn se noħolqu ġnien ġdid b’żoni rikreattivi differenti bħal korsa tal-mixi u logħob tat-tfal. Project Green, permezz ta’ fondi Ewropej, se tkun qed tirdoppja l-ispazji miftuħa fil-Park ta’ Bengħajsa, li diġà rreferejt għalih, b’aktar siġar u elementi sostenibbli oħrajn, fosthom mogħdijiet tar-roti apposta għat-tfal. Fil-ġonna u l-parks li diġà għandna f’pajjiżna, Project Green qed twettaq inizjattiva innovattiva li se tkompli tħajjar aktar persuni jagħmlu t-taħriġ fiżiku fil-beraħ. Permezz tal-applikazzjoni online park fitness, dawk li jżuru l-parks tal-aġenzija jistgħu jagħmlu eżerċizzju fiżiku b’livelli differenti u jkollhom għajnuna ta’ filmati apposta. 

Sur President, dan il-Gvern minn dejjem poġġa l-interessi tal-oqsma sportivi fuq quddiem u investa bi sħiħ f’ħafna faċilitajiet sportivi għax nemmnu li b’aktar investiment fl-isport tkun qed ittejjeb il-kwalità tal-ħajja tan-nies. Insemmi, fost oħrajn, il-Pixxina Olimpika msaqqfa ġdida li ġiet inawgurata s-sena li għaddiet fil-Kumpless Sportiv tal-Kottonera b’investiment ta’ €14 miljun u sar investiment simili fir-ranges nazzjonali tal-isparar li fihom ilqajna għall-ewwel darba t-Tazza Dinjija tal-Isparar fl-2018.

Il-ġimgħa l-oħra l-Prim Ministru Robert Abela u l-Ministru Clifton Grima inawguraw il-Kumpless Sportiv fil-Marsa b’investiment ta’ €5.5 miljun fejn rajna sala b’faċilitajiet għal diversi dixxiplini sportivi u padiljun ta’ 900 metru kwadru għall-ġinnastika u dixxiplini oħra. Nemmen li b’investimenti bħal dawn qed nagħtu lill-isportivi l-aqwa faċilitajiet f’ħafna dixxiplini sportivi differenti. 

Is-sena l-oħra tlestew ukoll proġetti ta’ titjib tat-trakka tal-atletika Matthew Micallef St John fil-Marsa b’investiment ta’ €2.5 miljun, u dawn kollha flimkien jifformaw parti mill-viżjoni tal-Gvern għal villaġġ sportiv fil-Marsa. L-investiment fl-isport, fi spazji miftuħa u fi skemi biex inħajru aktar persuni jkollhom ħajja ferm aktar attiva, huma kruċjali biex finalment ikollna komunitajiet aktar b’saħħithom. Iva, l-isport u l-attività fiżika għandhom ikunu parti integrali mill-ħajja tal-familji tagħna. Hu għalhekk li bħala Gvern se nibqgħu naħdmu f’din id-direzzjoni. 

Bħala Ministru responsabbli mill-iżvilupp sostenibbli rrid nibqa’ nara li titwettaq il-ħidma meħtieġa biex inkomplu noqorbu lejn il-viżjoni tal-istrateġija 2050 li aċċennajt għaliha aktar kmieni. Fil-fatt, din l-istrateġija telenka l-ħidma li rridu nwettqu flimkien biex l-isport jixpruna stili ta’ ħajja aktar b’saħħithom, komunitajiet aktar sostenibbli u, fuq kollox, kwalità ta’ ħajja aħjar. Fost oħrajn, din l-istrateġija titlob li nkomplu naħdmu biex ninkoraġġixxu l-attività fiżika f’kull livell tal-ħajja edukattiva, miż-żgħar nett sal-edukazzjoni sekondarja, għall-edukazzjoni terzjarja, għax irridu nrawmu ġenerazzjonijiet futuri li jħaddnu l-isport u l-attività fiżika tul ħajjithom kollha. Irridu nkomplu noffru inċentivi biex inħajru aktar persuni jibqgħu jipprattikaw l-isport matul ħajjithom kollha f’kull livell, minn dawk ta’ delizzju għal livell professjonali u Olimpiku, kif ukoll id-dixxiplini tal-iSpecial Olympics. 

Irridu nagħtu aktar appoġġ lill-isportivi żgħażagħ biex ikomplu l-istudji akkademiċi tagħhom mingħajr il-ħtieġa li jwaqqfu l-karriera sportiva jew bil-kontra. Qegħdin naħdmu wkoll biex inkomplu ninvestu f’aktar opportunitajiet sportivi għall-persuni b’diżabilità għax irridu nkomplu naraw is-suċċessi f’dan il-qasam. Dan ifisser aktar investiment f’faċilitajiet sportivi aċċessibbli għal kulħadd, tfal, adulti u persuni b’abbiltajiet differenti. 

Se nkomplu naħdmu biex nappoġġjaw lill-għaqdiet sportivi, għax irridu li jkunu huma li jiżviluppaw faċilitajiet u servizzi ta’ taħriġ professjonali u ta’ kwalità. Dan kollu se jgħinna nkomplu nagħmlu lil Malta destinazzjoni attraenti għal avvenimenti sportivi internazzjonali bħalma rajna s-sajf li għadda bil-Logħob tal-Pajjiżi ż-Żgħar. Dawn kollha flimkien huma ħidmiet li jressquna lejn futur ferm aktar sostenibbli, filwaqt li jsaħħu l-qasam tal-isport. 

Sur President, dan huwa Gvern li dejjem appoġġja l-isportivi u għal sena wara l-oħra qegħdin narawh jgħolli l-livell tal-isport f’pajjiżna. Dan il-Gvern qiegħed jappoġġja ħafna atleti biex jilħqu l-aspirazzjoni tagħhom f’diversi oqsma sportivi. Dan il-Gvern qiegħed jinvesti bis-serjetà fl-isport għax b’konvinzjoni nemmnu li l-familji u l-komunitajiet f’Malta u Għawdex jixirqilhom kwalità ta’ ħajja aħjar, jixirqilhom ambjent li fih jistgħu jgħixu aktar b’saħħithom u jixirqilhom pajjiż ferm u ferm aktar sostenibbli. U hekk se nibqgħu nagħmlu fis-snin li ġejjin, għax dik hija l-politika tagħna li verament tista’ twassal għal kwalità ta’ ħajja aħjar. Nirringrazzjak.

L-ISPEAKER: Grazzi. Aktar rimarki? (Onor. Membri: No) Nistieden lill-Ministru Clifton Grima biex, jekk jogħġbu, jagħmel il-winding up.

ONOR. CLIFTON GRIMA: Sur President, huwa ta’ pjaċir li tara interventi li jagħtu kontribut lejn settur li huwa daqshekk importanti u li aktar ma jgħaddi ż-żmien, bil-ħidma kollettiva ta’ dawk kollha involuti, aktar qiegħed jitla’ ’l fuq fl-importanza fuq l-aġenda nazzjonali ta’ pajjiżna.

Ħadt pjaċir nisma’ lill-kelliema tal-grupp parlamentari u tal-Kabinett jagħmlu referenza għal numru ta’ inizjattivi, proġetti u avvenimenti li saru sinonimi mal-aħbarijiet f’pajjiżna. Dan kollu sar bil-kollaborazzjoni ta’ dawk involuti, għax din mhijiex kwestjoni tal-Gvern biss, imma l-Gvern ikun fuq quddiem permezz tal-aġenzija sportiva SportMalta, permezz tal-Aġenzija għall-Integrità fl-Isport u diversi entitajiet oħra biex flimkien nassiguraw li l-isport ikun parti mill-ħajja tas-soċjetà Maltija. 

Sur President, f’dawn il-ġranet iddiskutejna żewġ abbozzi ta’ liġi li huma differenti minn xulxin fil-kontenut, però għandhom għan wieħed, dak li jtejbu s-settur sportiv f’pajjiżna. Naħseb li dan huwa xhieda tax-xogħol kbir li jsir, li tant huwa importanti u jirrifletti kemm hemm sens ta’ appartenenza lejn dan is-settur, fejn qegħdin naraw diversi riżultati, anke fuq livell internazzjonali. 

Meta wieħed jitkellem dwar livell internazzjonali jrid jara d-diversi aspetti ta’ dak li nifhmu b’din il-frażi. L-ewwel nett wieħed irid jifhem li l-amministrazzjoni f’dawn id-dixxiplini sportivi kibret u żdiedet fl-aspett ta’ komplessività kif ukoll fl-aspetti li jirrispekkjaw xejriet fuq livell internazzjonali. Hu għalhekk li ressaqna dawn l-emendi biex kif diġà ġie spjegat, naraw li nimxu ’l quddiem u pajjiżna mhux talli jkun paripassu ma’ pajjiżi oħra, talli f’ċerti aspetti, fejn għandha x’taqsam l-integrità, inkunu pass lil hinn minn dak li qed iseħħ fuq livell internazzjonali. 

L-Onor. Agius għamel referenza għal-lista tal-World Anti-Doping Agency (WADA) dwar sustanzi li huma projbiti u qal li jkun għaqli kieku ssir referenza speċifika fil-liġi. Jekk wieħed iħares lejn il-Liġi Sussidjarja 104 tal-2021 ta’ pajjiżna jsib definizzjoni ċara ħafna ta’ x’inhi l-lista projbita, u l-istess liġi tirreferi għal-lista tal-WADA fejn tgħid x’inhu projbit f’dawk li huma sustanzi kif ukoll il-metodoloġija tal-amministrazzjoni tal-istess sustanzi. Bil-mod kif inhi miktuba din il-liġi diġà qed tassigura li jkollna linja ċara u li jkun hemm regolamenti u liġijiet li ma jagħtux lok għall-ekwivoku u li jservu ta’ gwida għall-assoċjazzjonijiet, għall-amministraturi u għall-istess atleti ta’ pajjiżna. 

Hawn qegħdin nitkellmu dwar lista li tiġi emendata u aġġornata b’mod regolari mill-WADA u tiġi ppubblikata. Fl-2021 min-naħa tal-leġiżlazzjoni konna ħassejna d-dmir li nagħmlu referenza għal dik il-lista u b’mod regolari wieħed ikun jista’ jimxi paripassu ma’ dak li jinħass li huwa kruċjali. Jiġifieri nserrħilkom raskom li se nkunu qegħdin nimxu mal-ogħla standards li mhux aħna qegħdin ngħidu li għandhom ikunu hemmhekk, imma l-kodiċi li joħroġ mill-WADA, li hija r-regolatur internazzjonali f’dak li għandu x’jaqsam mad-doping. Inħares ’il quddiem biex jekk ikun hemm bżonn, fl-istadju ta’ Kumitat inkunu nistgħu nitkellmu dwar dawn is-sustanzi.

Ħadt pjaċir nisma’ lill-Onor. Davina Sammut Hili tgħid li ħadmet fis-settur sportiv u allura tkun taf sew fuqiex qegħdin nitkellmu. L-Onor. Sammut Hili rreferiet għall-kompożizzjoni tal-pjattaforma li qegħdin naraw li nagħtuha ħajja separata minn dik tal-awtorità. B’dan il-pass se nkunu għamilna ħafna xogħol f’dak li għandu x’jaqsam mal-aderenza ta’ pajjiżna mal-Konvenzjoni ta’ Macolin li ħafna semgħu biha u jien kelli l-opportunità li nagħmel referenza għaliha. 

Filwaqt li forsi hemm aspetti li wieħed jista’ jiddiskuti u jkollu opinjonijiet differenti fuqhom, huwa ċar li l-Konvenzjoni tħares lejn l-integrità sportiva u l-indafa fis-settur sportiv, jiġifieri li jkollok avvenimenti sportivi li jkunu ta’ vera u ma jkunux influwenzati b’xi mod jew ieħor minn setturi esterni. Tieħu pjaċir tara li l-kontribut ikun validu u juri li hemm għarfien, anke f’din il-Kamra, ta’ fejn aħna sejrin. Irrid infakkar li dan il-pass li qegħdin nagħmlu llum il-ġurnata beda snin ilu meta kellna diversi stakeholders f’dan is-settur li raw x’nistgħu nagħmlu bħala pajjiż biex intejbu s-sitwazzjoni tal-isport f’pajjiżna sabiex nassiguraw li s-settur sportiv ikun tal-livell ta’ dawk li joperaw f’pajjiżi oħra. 

Dan kollu sar ukoll fil-kuntest li llum qegħdin naħdmu u ngħixu f’villaġġ globali, u dak kollu li qabel wieħed kien jaħseb li hija xi ħaġa interna, illum l-ġurnata m’għadux il-każ. Illum għandek regolamenti u għodda li huma taħt il-kappa ta’ għaqdiet u federazzjonijiet internazzjonali li jagħmluha ċara li biex tikkompeti fil-kompetizzjonijiet tagħna trid timxi ma’ dak li ngħidulek aħna. Aħna, meta nħarsu minn fejn tlaqna u naraw fejn ninsabu llum, irridu nammettu li saru avvanzi. Liġi li timxi b’mod parallel ma’ dak li qed nipproponu llum hija l-Att dwar il-Prevenzjoni tal-Korruzzjoni fl-Isport u fil-leġiżlatura li għaddiet, permezz ta’ dan l-Att rajna li l-piena ta’ priġunerija tiġi effettiva għal min jipprova jimmanipula l-isport. 

Sur President, kulħadd għandu dritt jgħid li jrid, imma ma nista’ naċċetta qatt l-impressjoni li l-isport f’pajjiżna huwa kollu korrott, għax naħseb li nkunu qegħdin inwasslu messaġġ li mhuwiex veritier. Se nerġa’ nappella b’mod ġenwin li min ikollu informazzjoni dwar aspetti irregolari fi kwalunkwe qasam sportiv u fir-riżultati tal-istess qasam, illum il-ġurnata għandu l-faċilitajiet kollha biex imur jirrapporta. Ma nkunux qed nivvintaw ir-rota jekk ngħidu hekk għax jekk wieħed sempliċement jagħmel Google search, jista’ jara kemm tressqu każijiet quddiem il-qrati ta’ pajjiżna u kemm kien hemm sentenzi ta’ priġunerija effettiva fejn instab li kien hemm manipulazzjoni. Jiġifieri hemmhekk wieħed jista’ jifhem li l-istampa mhijiex dik li ġiet impinġija f’din il-Kamra minn Membru tal-Oppożizzjoni. 

Jien nittama, anzi ninsab ċert – u din qed ngħidha b’responsabbiltà – li kull min għamel intervent f’dan id-dibattitu għandu għal qalbu l-isport. Bla dubju, fi stadju ta’ Kumitat se jkollna l-opportunità li nispjegaw l-aspett tekniku għalfejn qegħdin nipproponu dawn l-emendi. Persważ ukoll li jekk naħdmu id f’id f’dan is-settur, nistgħu nibqgħu nikbru u navvanzaw fih. Il-fatt li qegħdin nipproponu dawn l-emendi u fejn jidħol doping qegħdin nimxu mal-kodiċi internazzjonali tal-WADA u fejn tidħol il-prevenzjoni tal-korruzzjoni fl-isport qegħdin nimxu saħansitra qabel il-pajjiżi li diġà ffirmaw il-Konvenzjoni Macolin, juri li għandna għal qalbna l-isport. Meta naraw titjib fl-istandards ta’ pajjiżna u li pajjiżna qiegħed ikun ta’ eżempju għal pajjiżi oħra, naħseb li huwa ċar daqs il-kristall li għandna fejn inkunu mexxejja, kif urejna meta konna kapaċi nospitaw avvenimenti internazzjonali, kif se nuru meta nospitaw avvenimenti sportivi internazzjonali oħra fil-ġimgħat u x-xhur li ġejjin. Nassigura lil kulħadd li dawn l-avvenimenti ma jsirux hawnhekk b’kumbinazzjoni u dawn l-assoċjazzjonijiet internazzjonali ta’ reputazzjoni għolja ma jagħżlux lil pajjiżna b’kumbinazzjoni, imma jagħżlu lil pajjiżna għax isibu faċilitajiet tal-ogħla livell u jafu li għandna pajjiż fejn il-Gvern qiegħed fuq quddiem nett flimkien mal-assoċjazzjonijiet biex jassigura li jkollna l-aqwa ambjent li jilqa’ l-isportivi li jagħmlu dawn il-kompetizzjonijiet. Naħseb li dak li qegħdin nipproponu f’dawn iż-żewġ abbozzi ta’ liġi hu turija ċara oħra li mexjin fit-triq it-tajba. 

Sur President, nagħlaq billi nirringrazzja minn qalbi lil dawk kollha li b’xi mod jew ieħor jagħtu l-kontribut tagħhom fil-qasam sportiv f’pajjiżna, fosthom dawk l-amministraturi li hemm minnhom ilhom għexieren ta’ snin jaħdmu b’mod volontarju, anzi hemm min joħroġ il-flus mill-but u jikkontribwixxi b’mod pożittiv għas-settur sportiv fejn jaraw mijiet ta’ żgħażagħ jimmaturaw fi rġiel u nisa li jagħmlu lil pajjiżna kburi. Nirringrazzja lill-atleti li, kif dejjem ngħidu, huma ambaxxaturi denji ta’ pajjiżna meta jirrappreżentaw lill-poplu Malti u lil pajjiżna bil-bandiera Maltija. Nirringrazzja lil dawk kollha, speċjalment lill-ġenituri, li jkunu ta’ appoġġ għal uliedhom fil-passi kollha tagħhom fil-qasam sportiv. Issa nħares ’il quddiem li dawn iż-żewġ abbozzi ta’ liġi jiġu diskussi fl-istadju ta’ Kumitat biex flimkien naraw li dawn l-emendi fil-liġijiet tagħna jitfgħuna fuq quddiem nett, anke fuq livell internazzjonali, f’dak li għandu x’jaqsam mal-qasam sportiv. Nirringrazzjak.

L-ISPEAKER: Grazzi. Il-mistoqsija hija li l-Abbozz ta’ Liġi msejjaħ “Att sabiex jemenda l-Att dwar il-Governanza Sportiva u l-Integrità fl-Isport, Kap. 626” ikun moqri t-Tieni Darba. Dawk favur? (Onor. Membri: Aye) Dawk kontra? Agreed.

Il-mozzjoni għaddiet nem. con. u l-Abbozz ta’ Liġi ġie moqri t-Tieni Darba.

PERMESS TAL-KAMRA

L-ISPEAKER: Il-Ministru Clifton Grima.

ONOR. CLIFTON GRIMA: Sur President, nitlob il-permess sabiex inressaq mozzjoni ħalli l-istadju ta’ Kumitat ta’ dan l-Abbozz ta’ Liġi, minkejja li jirrikjedi l-Messaġġ tal-President, jiġi ttrattat fil-Kumitat Permanenti għall-Konsiderazzjoni ta’ Abbozzi ta’ Liġi.

L-ISPEAKER: Hawn permess? (Onor. Membri: Iva)

Il-permess ingħata.

ONOR. CLIFTON GRIMA: Sur President, nipproponi li dan l-Abbozz ta’ Liġi jiġi ttrattat mill-Kumitat Permanenti għall-Konsiderazzjoni ta’ Abbozz ta’ Liġi.

L-ISPEAKER: Min jissekonda?

ONOR. NOAMI CACHIA: Nissekonda.

L-ISPEAKER: Il-mistoqsija hija l-mozzjoni kif imressqa mill-Ministru? Dawk favur? (Onor. Membri: Aye) Dawk kontra? Agreed.

Il-mozzjoni għaddiet nem. con.

L-ISPEAKER: Il-Ministru Clifton Grima.

ONOR. CLIFTON GRIMA: Sur President, nipproponi t-Tieni Qari tal-Abbozz ta’ Liġi li jemenda l-Att dwar il-Governanza Sportiva u l-Integrità fl-Isport (Emenda Nru 2).

L-ISPEAKER: Min jissekonda?

ONOR. NAOMI CACHIA: Nissekonda.

L-ISPEAKER: Skont il-ftehim milħuq u kif indikat fid-diskussjoni dwar it-Tieni Qari tal-Abbozz ta’ Liġi dwar il-Governanza Sportiva u l-Integrità fl-Isport – Abbozz Nru 73 – fis-seduta 198 tat-23 ta’ Jannar 2024, il-konsiderazzjoni fi stadju tat-Tieni Qari tal-Abbozz ta’ Liġi li jemenda l-Att dwar il-Governanza Sportiva u l-Integrità fl-Isport (Emenda Nru 2) ġiet eżawrita waqt id-diskussjoni fl-istadju tat-Tieni Qari tal-Abbozz ta’ Liġi Nru 73, li għadu kif għadda mill-Kamra. 

Għaldaqstant se npoġġi l-mistoqsija. Il-mistoqsija hija li l-Abbozz ta’ Liġi msejjaħ “Att sabiex ikompli jemenda l-Att dwar il-Governanza Sportiva u l-Integrità fl-Isport, Kap. 626” ikun moqri t-Tieni Darba. Dawk favur? (Onor. Membri: Iva) Dawk kontra? Agreed.

Il-mozzjoni għaddiet nem. con. u l-Abbozz ta’ Liġi ġie moqri t-Tieni Darba.


ONOR. CLIFTON GRIMA: Sur President, nipproponi li dan l-Abbozz ta’ Liġi jiġi ttrattat mill-Kumitat Permanenti għall-Konsiderazzjoni ta’ Abbozz ta’ Liġi.

L-ISPEAKER: Min jissekonda?

ONOR. NAOMI CACHIA: Nissekonda.



L-ISPEAKER: Il-mistoqsija hija l-mozzjoni kif imressqa mill-Ministru. Dawk favur? (Onor. Membri: Aye) Dawk kontra? Agreed.

Il-mozzjoni għaddiet nem. con. 

L-ordni għat-Tieni Qari ġie moqri.
Ikompli mill-24 ta’ Jannar 2024.
Il-mistoqsija reġgħet tqiegħdet.

L-ISPEAKER: Rimarki? L-Onor. Stanley Zammit.

ONOR. STANLEY ZAMMIT: Sur President, qed inkomplu din id-diskussjoni dwar emendi ta’ diversi liġijiet li jaffettwaw il-kirjiet residenzjali privati. Skont kif qal il-Ministru Roderick Galdes nhar l-Erbgħa f’din il-Kamra, dawn l-emendi huma reazzjoni għal dak li ġara u li qiegħed jiġri fis-suq tal-kera wara r-riforma ta’ tliet snin ilu. Ir-riforma kellha numru ta’ elementi tajbin, uħud minnhom tajbin ħafna, imma kif ġie kkritikat dakinhar stess, dik ir-riforma ma kenitx kompluta. 

Wieħed jista’ jgħid li wara kulħadd għaref, biss irridu nkunu ġusti kemm mal-Oppożizzjoni kif ukoll ma’ diversi għaqdiet li dakinhar wissew dwar id-dgħufijiet u n-nuqqasijiet ta’ dik ir-riforma. Dakinhar l-Oppożizzjoni vvotat favur ir-riforma kif proposta fis-suq tal-kera, għalkemm konna ressaqna numru ta’ emendi għax rajna li l-liġi ma kentix se ssewwi s-sitwazzjoni li ġab b’idejh il-Gvern stess. U llum, Sur President, għandna konferma li s-sitwazzjoni tal-kirjiet saret pjaga soċjali. Huwa fatt li dik ir-riforma introduċiet qafas ta’ drittjiet u obbligi għall-inkwilini u għas-sidien li kienu meħtieġa ferm. Madankollu, ir-riforma indirizzat biss b’mod marġinali l-predominanza ta’ kuntratti qosra li jwasslu għal instabbiltà mifruxa u naqset milli tindirizza l-kwestjoni li l-prezzijiet tal-kera huma għoljin wisq. Din il-kritika kienet ġustifikata u dan qed jiġi kkonfermat illum ukoll.

L-Onor. Ivan Bartolo nhar l-Erbgħa wera biċ-ċar kif iż-żieda mgħaġġla u kontinwa tal-prezzijiet tal-kera qed titfa’ lil eluf ta’ nies fil-prekarjat. Huwa pożittiv li l-Ministru Galdes fl-introduzzjoni tiegħu dwar it-tieni edizzjoni tal-Annual Malta Residential Rental Study qal li jagħraf il-ħtieġa li l-qafas leġiżlattiv għandu bżonn jiġi aġġornat minn żmien għal żmien biex jirrispondi għal fenomeni u ċirkostanzi ġodda, imma kien ikun ħafna aħjar kieku l-Gvern minflok ma jkun reattiv u jistenna li l-affarijiet jiġu żewġ, ikun proattiv u jara kif l-affarijiet ma jmorrux żmerċ. Il-kritika tagħna għal dawn l-emendi hi li, fl-opinjoni tagħna, reġgħu mhumiex kompluti. Huwa proprju għalhekk li qegħdin inressqu u se nkomplu nressqu l-proposti tagħna biex ikollna emendi iżjed ħolistiċi ħalli s-suq tal-kera jkun ħafna aktar ġust u ħafna aktar sod. 

Sur President, f’waħda mill-emendi qed jingħad li ‘dwelling’ wieħed se jkun limitat sa massimu ta’ sitt persuni. Qed nuża t-terminu ‘dwelling’ u mhux bini, fond jew dar, għax anke hawn id-definizzjonijiet iridu jkunu kjarifikati mhux biss għall-fini ta’ dawn l-emendi, imma wkoll min-naħa tal-ippjanar. Qed nuża wkoll it-terminu ‘dwelling’ għax il-Leġiżlazzjoni Sussidjarja 525 tal-2014 tuża din il-kelma. Il-limitu ta’ sitt persuni diġà jeżisti fl-Att dwar l-Ippjanar tal-Iżvilupp proprju f’din il-Leġiżlazzjoni Sussidjarja 525 tal-2014 fil-kategorija A taħt Residential Uses Class One, fejn hemm l-istatement “not more than six residents”. 

Mela kulma se jkun qiegħed jiġri huwa biss dak li suppost ġara fl-2014. Huwa tajjeb li fl-aħħar l-Awtorità tad-Djar se jkollha l-kapaċità li permezz tal-IT tinforza dak li ilu stabbilit is-snin, imma rridu nenfasizzaw li dan huwa eżempju wieħed ta’ nuqqas serju ta’ ppjanar fejn qegħdin nużaw limitu li ġie stabbilit għaxar snin ilu meta l-popolazzjoni kienet kważi kwart inqas milli hi llum. Biex inkun ċar, mhux qed ngħid li l-limitu ta’ sitta min-nies huwa baxx jew għoli, imma qed ngħid li għandna nerġgħu nidħlu f’dan il-limitu u permezz ta’ studji u riċerka naraw jekk huwiex adattat għal-lum fejn id-densità splodiet u l-kwalità tal-ħajja ddeterjorat. Dan huwa dak li aħna ngħidulu forward planning, liema kunċett il-Gvern tajjar mill-Awtorità tal-Ippjanar biex jagħmilha awtorità tal-permessi! 

Sur President, bid-definizzjoni skorretta li dawn l-emendi se jintroduċu, jiġifieri li dar se tkun tfisser ukoll kamra mikrija separatament bħala abitazzjoni jew post ta’ residenza li qed nirreferu għaliha bħala ‘shared dwelling’, il-kunċett ta’ shared dwelling wieħed għandu jikkonsidrah. Qabel ma mmur għall-aspett tal-ippjanar, fejn jidħol shared dwelling nixtieq nerġa’ nirreferi għall-Annual Malta Residential Rental Study għax fil-konklużjoni dwar l-affordabilità, dan ir-rapport jgħid b’mod ċar li l-kiri ta’ kamra f’shared dwelling hija l-unika possibbiltà ta’ affordabilità għaż-żgħażagħ bi qligħ minimu. Anke hemm, dawn ma jkunx baqgħalhom residual income. Ix-xiri ta’ dar ukoll hija possibbiltà remota, anke jekk ipotetikament koppja bi dħul medju jista’ b’xi mod jirnexxilhom. 

Din il-konklużjoni tkompli tindika li l-għajnuniet li jagħti l-Gvern f’dan il-qasam huma ta’ bilfors, u ma jistgħux ma jkunux hemm biex faxxa wiesgħa tas-soċjetà Maltija jkun jista’ jkollha saqaf fuq rasha, li hu l-veru bażiku. Għalhekk, meta l-Gvern jiġi jiffanfra b’dak li qed jagħmel, irid ikun onest u jgħid li kulma qed jagħmel huwa dak li ma jistax jevita. Tmexxija serja, politika sostenibbli u mhux tal-moxt u l-mera, u governanza tajba jirrikjedu viżjoni ċara u ppjanar ħolistiku ta’ kif se naslu għal dik il-viżjoni u sinerġija bejn il-policies biex naslu għal dik il-viżjoni. Dan kollu għandu jkun ibbażat fuq studji u riċerka ta’ standards ma’ xiex inkejlu l-progress tagħna lejn din il-viżjoni. B’dawn l-emendi kif inhuma qed nitilfu opportunità oħra li nippjanaw, prinċipalment għax għandna proċess ta’ ppjanar imwaħħal u mħawwad. 

B’referenza għax-shared dwelling irridu naraw kif dan jinkwadra fil-viżjoni, fil-liġijiet u fil-policies tal-ippjanar tal-iżvilupp, f’liema klassi jaqa’, liema huma l-istandards u r-rekwiżiti minimi li għandna nżommu magħhom fejn jidħol l-ispazju, id-dawl, il-ventilazzjoni, l-energy performance u l-għamara, kif ukoll is-saħħa u s-sigurtà, l-aċċessibbiltà u s-sanità. Fl-opinjoni tagħna huwa għaqli li bħal fil-każ tal-ħwienet, tal-uffiċini, tal-lukandi u ta’ binjiet oħra, għandu jkollna sistema trasparenti u ċara ta’ klassifikazzjoni għall-benefiċċju kemm tas-sid kif ukoll tal-inkwilini. It-Taljani jgħidu patti chiari amicizia lunga. Jekk is-sidien u l-inkwilini jkunu qegħdin jitkellmu dwar proprjetà klassifikata u kategorizzata, il-ftehim ikun aktar ċar u jkollna aktar stabbiltà.

Ġaladarba fis-sistema tal-ippjanar tagħna għandna stabbilit limitu ta’ kemm jista’ jkun hemm appartamenti b’kamra tas-sodda waħda, fil-każ ta’ kmamar f’shared dwellings se jkollna l-istess, ħlief fil-każ ta’ binjiet soċjali tal-Gvern? X’se tkun l-interpretazzjoni ta’ sitt persuni jgħixu flimkien ġaladarba kamra mikrija waħedha se tkun definita bħala dar? X’se jkunu l-pjanijiet għall-iżvilupp li jkun iddisinjat biex ikun jinkludi x-shared dwellings? 

Sur President, kif diġà aċċenna l-Onor. Ivan Bartolo, irridu nibqgħu ninsistu fuq qafas regolatorju li joħloq aktar stabbiltà u serħan il-moħħ għall-inkwilini u għas-sidien u jelimina d-diskriminazzjoni jew jevita sitwazzjonijiet ta’ prekarjat. L-inkwilini jridu jkunu jafu sew x’se jikru skont klassifikazzjoni trasparenti u ċara, filwaqt li s-sidien mhux biss iridu joffru proprjetà skont l-istandards abbinati mal-klassifikazzjoni, imma jridu jkunu jafu wkoll liema parti mis-suq se jkunu qegħdin iservu. Naqbel mal-Onor. Edward Zammit Lewis li fid-dibattitu dwar ir-riforma tal-2020 kien argumenta li jrid ikun assigurat li min għandu €1,000 paga fix-xahar u jħallas kera ta’ €600 għal appartament, irid jiġi mħares. 

Daqstant ieħor irid ikun assigurat li s-sidien ma jingidmux bħalma jiġri numru ta’ drabi fejn l-inkwilini jaqbdu u jitilqu b’numru ta’ kontijiet mhux imħallsa, fosthom tal-kirja, tad-dawl u l-ilma u tal-internet, fost oħrajn. L-iżviluppaturi, inkluż dawk is-sidien li beħsiebhom idawru l-proprjetajiet jew proprjetà tagħhom f’shared dwellings, għandhom ikunu jafu bl-aktar mod ċar x’jistgħu jagħmlu u x’ma jistgħux jagħmlu abbażi tas-sistema u l-policies tal-ippjanar li jirriflettu ċ-ċirkostanzi tal-lum u ta’ dak li rridu nkunu għada, mhux b’impożizzjoni imma b’konsultazzjoni. 

Sur President, nikkonkludi billi nappella lill-Gvern biex jibni fuq it-tajjeb ta’ dawn l-emendi, imma jikkonsidra wkoll is-suġġerimenti ta’ din in-naħa tal-Kamra biex dawn it-tibdiliet ikunu kompluti u jkollna riforma ħolistika li titgħallem mill-passat, isservi għal-lum, u taħseb għal għada billi nkunu sostenibbli anke fis-settur tal-kiri tal-proprjetà. Nirringrazzjak. 

ID-DEPUTY SPEAKER (Onor. David Agius): Grazzi. Aktar rimarki? Il-Ministru Michael Falzon.

ONOR. MICHAEL FALZON (Ministru għall-Politika Soċjali u d-Drittijiet tat-Tfal): Sur President, se niddipartixxi mill-attitudni li ħa kull kelliem u forsi naraw il-kuntest ta’ kirjiet u ta’ proprjetà anke fid-dawl tar-realtajiet li jkun qed jgħix pajjiżna f’kull żmien. F’pajjiż żgħir bħalma hu tagħna, il-kwestjoni tal-art, tal-ispazju u tal-kirjiet ikollha relevanza akbar. Jekk immorru lura fl-istorja għal meta ġew l-Ingliżi Malta fl-1800, waħda mill-ewwel prijoritajiet tagħhom kienet li jipprovaw jagħmlu stock-take ta’ fejn hi l-proprjetà f’pajjiżna, u dakinhar kienu kkonkludew li terz tal-proprjetà li kien hawn fil-pajjiż kienet tal-Knisja, terz ieħor kien tal-Gvern u madwar terz ieħor kien tal-privat f’idejn ftit familji li dak iż-żmien kienu jissejħu familji nobbli, mhux bilfors bl-imġiba, imma bl-isem. 

Waħda mill-ewwel liġijiet li għaddew l-Ingliżi biex ma tibqax dik is-sitwazzjoni kienet il-liġi tal-manumorta. Fl-1800 l-Ingliżi għaddew liġi li jekk il-Knisja tiġi f’idejha proprjetà ġdida ma’ dik li kellhom diġà – qed nitkellmu fuq aktar minn 200 sena ilu - dik il-proprjetà jew tintuża għal bżonnijiet reliġjużi jew il-Knisja kellha tiddisponi minnha fi żmien sena. Il-mira tal-Gvern Ingliż dak iż-żmien kienet li hemm wisq proprjetà għand il-Knisja u li l-parti li kellha l-Knisja ma tibqax tikber. Kienu daħħlu wkoll il-famuża frażi li “any vacant property vests in the Crown”, li llum għadha fil-liġi tagħna. Ovvjament, kieku llum minflok “vests in the Crown” ngħidu “vests in the Government”. 

Il-liġi tal-kera aktar riċenti, flimkien mal-liġi tal-income tax, kienu meqjusin bħala żewġ riformi soċjali kbar li daħlu fis-seħħ wara t-Tieni Gwerra Dinjija. Il-liġi tal-kera, jidhirli tal-1948, kellha bilanċ ftit jew wisq distort għaliex il-protezzjoni tal-inkwilin kienet għolja u l-pożizzjoni tas-sidien ma kenitx daqshekk imħarsa. Kienet liġi dettata mir-realtà li fit-Tieni Gwerra Dinjija persentaġġ kbir mill-Ewropa kien ġie litteralment miknus. Il-belt ta’ Dresden fil-Ġermanja wara tlett ijiem jibbombardjawha bla waqfien, 90% minnha kienet saret irmied, allura f’dik iċ-ċirkostanza, fejn kien hemm nuqqas ta’ proprjetà, għaddiet liġi li mbagħad għamilna 60 sena biha. Dak iż-żmien il-proprjetà kienet neċessità u kien hemm aktar għatx għaliha, għax ħafna minnha kienet ġiet meqruda fit-Tieni Gwerra Dinjija. 

Dak l-istat ta’ fatt dam magħna madwar 60 sena u ovvjament, bħal kull realtà oħra, l-avvanz soċjali ta’ pajjiż jiġi rifless fil-liġijiet tiegħu. Allaħares mhux hekk, għax kieku nispiċċaw b’liġijiet li ma jkunux jirriflettu r-realtajiet tal-pajjiż. Fis-snin 80, jidhirli fl-1984, kien diġà jinħass il-bżonn li dik il-liġi partikolari tiġi aġġornata għaż-żmien li kellna, fejn imbagħad kien daħal il-kunċett li tgħid x’tgħid il-liġi, hemm ċerti partijiet li se jibqgħu hemmhekk, imma l-partijiet setgħu jintrabtu bejniethom skont il-kondizzjonijiet li jiftiehmu dwarhom. Hemmhekk bdejna naraw minn fejn tlaqna wara t-Tieni Gwerra Dinjija għar-realtà li hemmhekk il-partijiet kellhom aktar libertà li jinnegozjaw bejniethom u jkunu rreġistrati jew irregolati b’dak li jkunu ftiehmu.

Ovvjament, kien baqa’ l-kwestjoni tal-kirjiet antiki. Għal min għadu jiftakar, mill-1984 ’il quddiem stajt tagħmel ftehim kif trid bejn il-partijiet u tirregola r-relazzjoni, filwaqt l-oħrajn kienu għadhom igawdu ċerta protezzjoni tal-liġi, imma dik is-sitwazzjoni tal-1948 ma baqgħetx daqshekk relevanti. Il-verità hi l-fatt li f’pajjiżna għandna, bejn wieħed u ieħor, 80% taċ-ċittadini Maltin u Għawdxin li huma sidien ta’ darhom. Għal ħafna minna, aktarx f’din il-Kamra wkoll, id-dar hija l-ikbar investiment li tkun għamilt f’ħajtek. 

Hemm imbagħad madwar 5% tal-proprjetà residenzjali li hija tal-Gvern u l-15% l-oħra huma Maltin li qegħdin bil-kera. Bejn wieħed u ieħor, dak huwa x-xenarju li issa ilu magħna mhux ħażin. Pajjiżna għandu dak il-persentaġġ ta’ sidien ta’ darhom u għandna naħdmu biex inkabbruh. Għal min jiftakar il-kriżi li kellna fid-dinja fl-2008, kien hemm żewġ fatturi li bis-saħħa tagħhom pajjiżna rnexxielu jaqla’ daqqa, bħalma qala’ kulħadd, imma ma qalax daqqa daqshekk kbira. 

Parti minnha kienet li 80% tan-nies kienu sidien ta’ darhom, u mhux għax kont naħdem il-bank jien imma kellek banek li fejn jidħol is-self tagħhom, dan kien garantit bi proprjetà li ma kenitx il-proprjetà spekulattiva. Min jiftakar, waħda mill-kontribuzzjonijiet kbar li kien hemm għal dik il-kriżi fl-2008 kienet preċiżament meta l-proprjetà, partikolarment fejn kienu investew il-banek u oħrajn, kienet overstretched għax kien hemm self ta’ kważi aktar mill-valur tal-proprjetà, u dik hija xi ħaġa pożittiva. U dawn il-15% wieħed ma jistax jinjorahom. L-ewwel tibdil li kien sar kien meta ġiet stabbilita l-kera minima li, jekk niftakar sew, kienet ta’ €185 u nħoloq mekkaniżmu ieħor biex dik il-kera minima tiżdied, jekk niftakar sew, bi 15% kull tant snin. 

Rigward il-kera, kif diġà għedt, kienu saru emendi fis-snin 80, imbagħad saru oħrajn aktar tard fejn ġiet stabbilita l-kirja minima. Irridu nirrealizzaw li kien hawn kirjiet li kienu verament baxxi. Illum qegħdin niffaċċjaw liġijiet tal-kera li bħalma ilna għaddejjin fl-aħħar 200 sena, dejjem ikunu kkondizzjonati mir-realtajiet li jkun għaddej minnhom il-pajjiż f’dak il-perjodu ta’ żmien. Nażżarda ngħid li l-aħħar riforma li saret fis-sena 2020 kienet qabża ’l quddiem, kif qal ukoll l-Onor. Stanley Zammit, imma r-realtajiet jinbidlu. U bħalma nbidlu minn żmien l-Ingliżi sal-lum, qed naraw ċertu tibdil fit-tessut soċjali ta’ pajjiżna, jew fil-popolazzjoni ta’ pajjiżna, li jirrikjedi li wieħed jaġġorna l-liġijiet ta’ pajjiżu, mhux l-inqas fejn jidħlu l-liġijiet tal-kera. 

Fl-2020 kien hemm diversi inizjattivi, fosthom li kuntratt ta’ kera jrid jiġi rreġistrat biex ikun hemm depożitarju tal-kuntratti. Ikun hawn min jgħidli li jista’ jkollu site contract, imma jekk għandu site contract huwa kontra l-liġi, għax inti trid tagħmel kuntratt ta’ kirja u tiddepożitah. Dak hu li tipprovdi l-liġi u naħseb li dan kien pass ’il quddiem.

Naħseb li kien ukoll sinjal b’saħħtu – mhux qed ngħid hekk għax għamlu dan il-Gvern u m’għamlux l-ieħor – meta daħal il-kunċett tas-sussidju tal-kera. Jien nemmen li bħala pajjiż, b’mod ġenerali, irrealizzajna li minkejja li dak li sar fl-1948, fl-1984, fl-1990 u fl-2020 jew qabel, – jidhirli fi żmien il-Ministru John Dalli meta ġiet stabbilita l-kirja, kien hemm l-għajnuna biex tixtri – ir-realtà hi li kien hemm suq sostanzjali ta’ 15% tal-proprjetà mikrija li mhijiex proprjetà tal-Gvern. Għalkemm forsi nħarsu lejn pajjiżi oħra bħala xi pajjiżi tal-libertà fejn is-suq isuq totalment, mhuwiex il-każ. Jiġifieri l-Ġermanja, f’Berlin, għandek il-post code u toħroġlok direzzjoni li f’dak il-post code l-kera ma tistax taqbeż aktar minn ċertu ammont kull metru. Fl-Awstrija, il-parti kbira tal-proprjetà ta’ Vjenna, jidhirli bejn 55% u 60%, hija proprjetà tal-Gvern. 

Ara ma naħsbux li d-diffikultajiet marbutin mal-kera li jkun hemm minn żmien għal żmien huma xi ħaġa ta’ pajjiżna biss jew li ma jinbidlux. Għal min jara ftit x’qed jiġri fl-Unjoni Ewropea, minbarra li għandek il-protesti tar-raħħala u tal-bdiewa, qed terġa’ tqum il-kwestjoni tal-housing. Il-prezzijiet, tajjeb jew ħażin, qed jitilgħu b’mod li wieħed ma jlaħħaqx magħhom – jgħidu l-istorja tirrepeti ruħha, u naħseb li veru – u mhux għax aħna m’aħniex parti mid-dinja, imma l-fatt li għandna 80% li huma sidien ta’ darhom, inbatu inqas minnha. 

Mhux għax aħna m’aħniex parti mid-dinja, imma qed naraw id-dinja terġa’ tgħaddi minn dak li għaddiet fis-snin 30 meta kellna kriżi tal-proprjetà kif ukoll diffikultajiet finanzjarji. Jekk nista’ ngħaddi kumment politiku, ovvjament mhux bejnietna f’din il-Kamra, is-sitwazzjoni tal-lum qed timmaterjalizza ruħha f’dik li hi t-tendenza tan-nies li jmorru lejn il-lemin estrem. Għall-grazzja t’Alla hawn Malta m’għandniex dik t-tendenza u nawgura li ma jkollniex, imma hija realtà li tirrepeti ruħha. Naħseb li l-aktar punt saljenti f’dawn l-emendi huwa, biex ngħid hekk, li wieħed jiffaċilita, u apparti li niffaċilitaw, nagħmlu s-suq aktar aċċessibbli. 

Sur President, naħseb li nkun qed nonqos jekk ma nitkellimx dwar il-parti tas-suq li tinvolvi l-barranin għax dawn ukoll ħallew effett fuq is-settur tal-kirjiet tagħna. Il-kelma “barranin” forsi tinstema’ xi ftit kerha, imma din ir-realtà teżisti, mhux għax huma barranin, għax la qegħdin f’pajjiżna rridu nistmawhom ta’ nies u għandu jkollhom l-għajxien diċenti tagħhom ukoll, imma għandna sitwazzjoni li bil-mod kif żdiedet il-popolazzjoni qed tinħoloq pressjoni oħra fuq is-suq tal-kirjiet. M’iniex ngħid xi sigriet, imma jkollna istanzi fejn il-kamra hija darek jekk tkun qiegħed toqgħod f’post shared. Nista’ nagħmel elf argument. Qegħdin ukoll nipprovaw nillimitaw in-nies. 

L-Onor. Stanley Zammit semma l-Att dwar l-Ippjanar tal-Iżvilupp. Suppost, skont dan l-Att, kamra tas-sodda waħda jrid ikollha minimu ta’ 55 metru, jekk niftakar sew. Hija realtà li rridu naraw kif se ntejbu l-kondizzjoni ta’ dawn in-nies. Hawnhekk forsi nallaċċja ma’ liġi oħra li jidhirli li qiegħda fi stadju ta’ Kumitat. Qed nirreferi għal-liġi fejn qegħdin nipprovdu għall-famużi temping agencies. Ir-realtà hi li għandna bżonn ħaddiema barranin f’diversi setturi u mhux f’settur wieħed biss, imma rridu nirregolarizzaw. 

Għandna realtajiet soċjali oħrajn li qed jikkawżaw tensjoni fejn jidħlu l-kirjiet. Mhux qed niġġudika, biex ma ninstemax ħażin. Illum qed ikollna aktar koppji li jisseparaw u jiddivorzjaw. Dak huwa dritt u hemm il-qafas legali għalih, imma huwa wkoll fatt li jekk koppja, li għaliha hemm bżonn dar residenzjali waħda - mikrija jew mixtrija, hi x’inhi – tiġi f’sitwazzjoni ta’ separazzjoni jew divorzju, is-suq se jkollu jipprovdi żewġ proprjetajiet, peress li l-koppja m’għadhiex tgħix flimkien. 

Aktar minn hekk, għandna realtà soċjali oħra li għalkemm għamilna l-iskemi għaliha, irridu nżommu f’moħħna li ħafna minn dawn il-bżonnijiet soċjali jiġru meta l-persuna jkollha ċerta età. Persuna li tkun għadha relattivament żgħira fl-età, se jkun aktar faċli għaliha li taċċessa s-suq tal-proprjetà, partikolarment jekk qed timmira biex tixtri. Dan għaliex jekk se tissellef, il-perjodu biex tħallas lura s-self li tkun ħadet se jkun relattivament itwal minn ta’ persuna li għandha bejn 45 sena u 60 sena. U dan qed jikkawża problemi li rridu nħarsu aktar lejhom. 

Naħseb li wieħed mis-suċċessi matul dawn l-aħħar snin kien is-sussidju tal-kera, fejn jidher li hemm qbil anke min-naħa tal-banek. Meta tixtri m’intix se tħallas il-kera, imma għandek il-pagament ta’ darba fix-xahar li trid tagħmel tajjeb għalih daqs il-kera. Hemmhekk ukoll qed inħarsu lejn ċertu persentaġġ ta’ nies li rridu bilfors naraw kif se ngħinuhom.

L-emendi nfushom tkellmu diversi nies dwarhom, u din ipprovajt inħares lejha b’mod aktar soċjali peress li jien responsabbli minn dan is-settur. Qed naraw li jkollna regolamentazzjoni aħjar. L-Onor. Stanley Zammit qal li qegħdin nirreaġixxu. Idealment nipprevjenu, imma naħseb li s’issa ħadd minna m’għandu d-don li jaqra l-futur. U allaħares, għax jekk taqra l-futur żgur li ma jibqagħlekx skop f’ħajtek għax tkun taf dak kollu li jkun ġej għalik! Dik hija fin-natura umana. Jien ngħid li m’hemm xejn ħażin billi jkunu għaddew erba’ snin, imbagħad jekk hemm bżonn nerġgħu naraw x’nistgħu ntejbu. 

Sur President, li nista’ nassigura hu l-fatt li dawn huma realtajiet soċjali u nażżarda ngħid li l-fatt li wieħed ikollu saqaf fuq rasu hija xi ħaġa bażika. Hemm diversi emendi li għandhom jirregolaw aktar is-suq tal-kera, li qed naraw dejjem tibdil fih. Bħalma jiġri f’kull tibdil, aktar ma jgħaddi ż-żmien – naħseb li din hija karatteristika tad-dinja, daqs kemm hi ta’ pajjiżna – mhux biss qed naraw it-tibdil isir, imma r-rata ta’ tibdil dejjem qed narawha żżid il-pass. Kien hawn diskussjoni interessanti, għall-inqas il-partijiet li segwejt jien, u nawgura li d-diskussjoni tkompli. M’għandniex niddejqu li fejn ikun hemm bżonn inbiddlu, nerġgħu nbiddlu. Ħadd mhu infallibbli. Jekk qegħdin nerġgħu nibdlu xi ħaġa li għaddiet erba’ snin ilu, ma naħsibx li b’daqshekk qegħdin nonqsu mix-xogħol tagħna. Anzi għall-kuntrarju, għandna nkunu umli u, jekk hemm bżonn intejbu, nerġgħu ntejbu. Dik hija r-realtà soċjali. Nirringrazzjak.

ID-DEPUTY SPEAKER: Nifhem li hawn qbil li l-ħin tal-interruzzjoni tax-xogħol ikun issa u li jitressaq l-aġġornament? (Onor. Membri: Iva) Nerġa’ nsejjaħ lill-Ministru biex, jekk jogħġbu, iressaq l-Aġġornament.

Fis-6.56 p.m. id-diskussjoni ġiet interrotta u baqgħet aġġornata. 

[bookmark: _Toc240978239]
AĠĠORNAMENT

ONOR. MICHAEL FALZON: Sur President, nipproponi l‑Aġġornament tal‑Kamra għal għada t-Tlieta, 30 ta’ Jannar 2024, fl‑4.00 p.m. b’din l‑aġenda:

Ordnijiet tal-Ġurnata
[bookmark: _Hlk152175224]
Abbozz ta’ Liġi li jemenda l-Liġijiet dwar il-Komunikazzjonijiet - Tielet Qari;

Abbozz ta’ Liġi li jemenda l-Ordinanza dwar iċ-Ċertifikati tal-Kondotta - Tielet Qari;

Abbozz ta’ Liġi li jemenda Liġijiet Varji dwar l-Arrest u d-Detenzjoni mill-Pulizija - Tielet Qari;

Abbozz ta’ Liġi li jemenda Varji Liġijiet dwar ir-Rikavat mill-Kriminalità - Tielet Qari;

Abbozz ta’ Liġi li jemenda Liġijiet Varji dwar il-Kirjiet Residenzjali Privati - Tieni Qari (Kont.);

Abbozz ta’ Liġi li jemenda l‑Kodiċi Kriminali (Emenda Nru 8) - Tieni Qari;

Abbozz ta’ Liġi li jemenda l-Kodiċi Kriminali (Emenda Nru 9) - Tieni Qari;

Abbozz ta’ Liġi li jemenda l-Kodiċi Kriminali (Emenda Nru 5) - Tieni Qari;

Abbozz ta’ Liġi li jemenda l-Kodiċi Kriminali (Emenda Nru 6) - Tieni Qari;

Abbozz ta’ Liġi dwar it‑Twaqqif ta’ Kumitat għar‑Rakkomandazzjonijiet ta’ Miżuri għall‑Ħarsien ta’ Ġurnalisti, Persuni oħra b’irwol fil‑Midja u Persuni fil‑Ħajja Pubblika - Tieni Qari;

Abbozz ta’ Liġi li jemenda l‑Kostituzzjoni ta’ Malta - Tieni Qari;

Abbozz ta’ Liġi li jemenda Diversi Liġijiet dwar il‑Protezzjoni tal‑Midja u tal‑Ġurnalisti - Tieni Qari;

Abbozz ta’ Liġi dwar il‑Monitoraġġ Elettroniku - Tieni Qari;

Abbozz ta’ Liġi li jemenda l-Kodiċi Ċivili - Tieni Qari;

Abbozz ta’ Liġi li jimplimenta Miżuri tal‑Estimi - Tieni Qari;

Abbozz ta’ Liġi li jemenda l-Kodiċi Ċivili (Emenda Nru 2) - Tieni Qari;

Abbozz ta’ Liġi li jemenda l-Att dwar l-Attiv Finanzjarju Virtwali - Tieni Qari;

Abbozz ta’ Liġi fuq Azzjoni dwar il-Klima - Tieni Qari; u

Mozzjoni Nru 208 – Mozzjoni li temenda l-Avviż Legali 270 tal-2023 – Kontinwazzjoni.

‑‑‑‑‑

Abbozz ta’ Liġi li jemenda l-Att dwar il-Kummissarji għall-Ġustizzja-Kumitat Permanenti;

Abbozz ta’ Liġi li jemenda l-Kodiċi Kriminali (Emenda Nru 11) - Kumitat Permanenti;

Abbozz ta’ Liġi li jemenda l-Kodiċi Kriminali (Emenda Nru 7) - Kumitat Permanenti;

Abbozz ta’ Liġi li jemenda l-Kodiċi Kriminali (Emenda Nru 10) - Kumitat Permanenti;

Abbozz ta’ Liġi li jemenda l-Att dwar il-Patrimonju Kulturali - Kumitat Permanenti;

Abbozz ta’ Liġi li jemenda l‑Att dwar il-Governanza Sportiva u l-Integrità fl-Isport – Kumitat Permanenti; u

Abbozz ta’ Liġi li jemenda l‑Att dwar il-Governanza Sportiva u l-Integrità fl-Isport (Emenda Nru 2) - Kumitat Permanenti.

ID-DEPUTY SPEAKER: Grazzi. Rimarki? L-Onor. Albert Buttigieg.

[bookmark: _Hlk158033653]ONOR. ALBERT BUTTIGIEG: Sur President, fid-dawl li l-prezzijiet tal-ikel komplew jogħlew u l-Gvern għadu kemm ħabbar skema ta’ stabbiltà tal-prezzijiet għal numru ta’ prodotti bil-għan li dawn jorħsu, nixtieq ngħaddi xi kummenti f’dan ir-rigward. Għalkemm nistqarr li l-intenzjoni tal-Gvern hija waħda tajba u żgur li se jkun hemm nies li jibbenefikaw minn din l-iskema, naħseb li l-Gvern, bħal dejjem, qed jagħżel it-triq l-aktar qasira, l-aktar faċli u l-aktar popolari mingħajr ma jaqbad il-barri minn qrunu. Dan mhux qed ngħidu jien biss, imma kienu diversi l-entitajiet u l-imsieħba soċjali li tkellmu fuq dan il-punt, fosthom il-Kamra tal-Kummerċ u l-SMEs li stqarrew li din l-iskema hija waħda artifiċjali u kożmetika li ma ssolvix il-problema vera tal-inflazzjoni. 

Oħrajn stqarrew li mhuwiex veru li l-prodotti se jkunu qegħdin jorħsu fid-dawl li xi wħud minn dawn il-prodotti diġà huma rħas. Min-naħa tal-Partit Nazzjonalista stqarrejna li għalkemm aħna nilqgħu kull skema li tgħin u tagħti sostenn lill-familji, dejjem għedna u nibqgħu ninsistu kemm hu importanti li jkollna pjan ħolistiku. Il-proposta tal-Partit Nazzjonalista kienet u għadha fid-dawl li ħafna mill-għoli fil-prezzijiet hu kkawżat mill-problema loġistika tal-ispejjeż għoljin tal-importazzjoni, aktar u aktar issa li ġiet introdotta taxxa ġdida fuq il-containers. 

Kien ikun aktar għaqli kieku l-Gvern ikkonsidra l-proposta tagħna li jkun hemm fond li jgħin lill-importaturi fil-loġistika tagħhom. Għax nemmnu li din hija l-problema, il-Gvern imissu ta widen għal din il-proposta. Kieku jien qiegħed minflok il-Ministru u nixtieq nagħmel skema li verament tolqot lill-konsumatur immedjatament, kont immur għal din il-proposta –naħseb li anke l-Gvern kien jaf biha – għax hija sitwazzjoni ta’ benefiċċju għal kulħadd u hija pass ieħor ’il quddiem mill-proposta li għadu kemm ħabbar il-Gvern. Fil-ftit ħin li għandi se nipprova nispjega x’inhi din il-proposta li minnha jgawdi kulħadd. 

Jien nemmen li l-Gvern kellu jidħol fi ftehim ġenwin mal-importaturi, kif ukoll mas-sidien tal-ħwienet u tas-supermarkets. Qed nuża l-espressjoni “ftehim ġenwin” għax lil hinn mir-rettorika li qed juża l-Gvern, jidher li f’dan il-ftehim kien hemm element ta’ impożizzjoni tal-Gvern fuq dawn l-importaturi u sidien tal-ħwienet. Allura nemmen li l-ewwel punt hu li kellu jkun hemm ftehim ġenwin. 

It-tieni punt li nixtieq nagħmel hu li mas-sidien tal-ħwienet il-Gvern kellu jiftiehem fuq numru ta’ prodotti bażiċi tal-ikel li jinbiegħu f’basket wieħed. Il-proposta li qed inwassal hi li din l-iskema tkun mibnija fuq basket b’numru ta’ prodotti tal-ikel li jkunu magħżula u maqbula. Biex ma nivvintawx ir-rota mill-ġdid, nemmen li kemm il-Caritas kif ukoll il-GWU fl-istudji li għamlu diġà identifikaw dan il-basket tal-ikel bi prodotti bażiċi. Allura m’għandniex għalfejn nerġgħu nivvintaw ir-rota, aktar u aktar meta dawn l-oġġetti ġew magħżula mill-esperti b’ċertu ħsieb. 

Wara diskussjoni ġenwina mal-importaturi, il-Gvern għandu jidħol fi ftehim biex jara kemm se jinbiegħ dan il-basket u jekk, pereżempju, dan jiswa €100, jiftiehmu li l-prodotti li hemm fih jibqgħu stabbli għal ċertu perjodu ta’ żmien. Hawnhekk tidħol il-proposta l-oħra li fl-eventwalità li matul ix-xhur ikun hemm żieda f’dawn il-prodotti tal-ikel, il-Gvern jagħmel tajjeb għal din id-differenza fil-prezzijiet permezz ta’ dak il-fond li aħna, bħala Partit Nazzjonalista, konna u għadna qed nissuġġerixxu. 

Jien inħoss li din hija proposta li tissodisfa kemm lill-konsumatur, għax ikollu stabbiltà fil-prezzijiet, kif ukoll lil tal-ħwienet li ma jispiċċawx jerfgħu l-piż li, fir-realtà, uħud minnhom se jerfgħu b’din l-iskema li ħabbar il-Gvern. Dan jevita t-tentazzjoni li xi ħwienet jgħollu prezzijiet oħrajn biex jagħmlu tajjeb għall-prezzijiet li jkunu ġew mitluba jraħħsu, u hija tajba wkoll għall-Gvern għax ikun qed jgħin lil dawk li verament għandhom bżonn. Forsi tgħiduli li din se tiswieh lill-Gvern. Imma rridu nifhmu li fejn irid il-Gvern jisparpalja eluf ta’ euro għal ċerti nies, għal ċerti konsulenzi, għal ċerti salarji u għal ċerti pożizzjonijiet, imma għal dan l-iskop m’għandux?! 

Sur President, nistieden lill-Ministru biex ma jwarrabx din il-proposta ħalli jsolvi din il-problema li naf li qiegħda f’ħoġru, u jagħti widen għaliha. Żgur li aħna bħala Partit Nazzjonalista ninsabu disposti li nkunu ta’ għajnuna għalih, għax l-għan tagħna huwa li ngħinu liċ-ċittadini tagħna jgħixu ħajjithom b’mod diċenti. Nirringrazzjak.

ID-DEPUTY SPEAKER: Grazzi. Aktar rimarki? L-Onor. Ivan Castillo.

ONOR. IVAN CASTILLO: Sur President, is-soltu fl-Aġġornament għandna ħabta niddiskutu l-kostitwenza, u sewwa nagħmlu, għax dak huwa parti mix-xogħol tagħna. Nista’ niġi f’din il-Kamra nitkellem fuq il-vilel li se jinbnew il-Miżieb f’art ODZ. Nista’ nitkellem fuq l-ogħla rata ta’ kriminalità li hemm f’San Pawl il-Baħar, il-Qawra u Buġibba. Nista’ nitkellem ukoll fuq it-telqa u l-abbandun li hawn fil-pajjiż, però llum iddeċidejt li nitkellem dwar suġġetti li nemmen li huma pertinenti f’pajjiżna. 
L-Onor. Buttigieg semma l-kwestjonijiet relatati mal-għoli tal-ħajja. Jien jiddispjaċini li f’din l-ogħla istituzzjoni ta’ pajjiżna huma biss kelliema ta’ din in-naħa tal-Kamra li qed jitkellmu dwar kwestjonijiet pertinenti li jeżistu f’pajjiżna. Din in-naħa tal-Kamra kontinwament toħroġ bi proposti biex nindirizzaw l-għoli tal-ħajja. Ovvjament, wieħed irid jevalwa l-proposti li qegħdin isiru, fosthom din il-proposta ġdida li, kif qal l-Onor. Buttigieg, ftit se jkollha effett. Relattivament fis-suq diġà hemm kompetizzjoni, u dan rajnieh matul din il-ġimgħa meta bdew il-price wars. 

Il-price wars ma ġewx għax il-Gvern iddeċieda li jdaħħal din l-iskema, imma ilhom ġejjin u dawk li ilhom is-snin jirċievu l-fuljetti d-dar, dan jafuh. Jien inħoss li ftit li xejn nitkellmu fuq l-assessment li sar mill-Malta Fiscal Advisory Council (MFAC) fuq il-proposti tal-esperti tal-Gvern dwar kif irid jagħmel biex mhux biss inaqqas in-nefqa eżorbitanti tiegħu fuq skandli u korruzzjoni, imma jindirizza wkoll dawn it-tip ta’ problemi. Xi ħaġa li verament hemm bżonn nindirizzaw hija l-housing, li llum kellna diskussjoni dwaru, imma rridu naraw jekk realistikament aħniex qegħdin nindirizzaw dawn il-problemi kif suppost. 

Illum il-ġurnata għandna żgħażagħ li ma jaffordjawx jixtru dar u lanqas ikollhom it-tfal. Bħalissa għandna l-inqas rata ta’ twelid li qatt kellna f’pajjiżna u l-inqas rata fl-Unjoni Ewropea. Għandna żgħażagħ li 70% tagħhom qegħdin jgħidu li xebgħu f’pajjiżhom u jridu jitilqu minn hawn. Kif f’din il-Kamra m’aħniex qed nilleġiżlaw biex nindirizzaw dawn il-bżonnijiet? Għandna sitwazzjonijiet fejn naraw ħaddiema li kontinwament jiġu mgħakksa u l-unions li qegħdin jiġġieldu għalihom mhux qegħdin jinstemgħu. 

Illum kelli l-opportunità li nindirizza konferenza stampa fejn tkellimt fuq din il-problema u spjegajt lill-Gvern xi jrid jagħmel. Fl-Industrial Relations Unit illum il-ġurnata hemm żewġ persuni biss li qegħdin imorru jinnegozjaw f’isem il-Gvern fuq ma nafx kemm-il ftehim kollettiv fis-settur pubbliku, fis-settur ċivili, fl-awtoritajiet u fl-entitajiet kollha tal-Gvern. Wara li l-unions jagħmlu xhur jistennew imqar risposta, ovvjament jien nemmen li jkollhom jagħmlu dak li ma jridux. Però biex jieħdu r-risposta, b’responsabbiltà jkollhom jagħmlu l-istrikes u t-tilwim industrijali. U meta jieqfu l-infermiera, jieqfu l-pulizija u jieqfu l-edukaturi, ibati min qed iħallas il-prezz talli l-Gvern qed jibqa’ jkaxkar saqajh u ma jinvestix fl-Industrial Relations Unit biex jara li jkollu biżżejjed riżorsi biex ikun jista’ jagħmel xogħlu ħalli dan il-unit ikollu t-tweġibiet li għandu bżonn biex iwieġeb lill-unions u ma ndumux sentejn jew tliet snin biex nagħlqu ftehim kollettiv. 

Sur President, niġbed l-attenzjoni u nħeġġeġ lill-Gvern biex jindirizza l-problemi li għandna f’dan il-pajjiż. Ma baqax żmien x’naħlu. Qegħdin nitilfu bil-goff u b’rata mgħaġġla f’dan il-pajjiż u l-Gvern qed jibqa’ għaddej qisu xejn mhu xejn, l-aqwa li jagħmel xi ftit logħob bil-kliem u xi ftit propaganda, taparsi qed jagħmel xi ħaġa, imma l-problemi reali mhux qed jindirizzahom. Ma nistgħux nippretendu li ż-żgħażagħ f’pajjiżna jikkalkulaw il-klassi politika meta aħna f’din il-Kamra m’aħniex qed nindirizzaw il-problemi reali tagħhom! Qegħdin nippretendu l-impossibbli! Ara kif jista’ jkun li niġu f’din il-Kamra nitkellmu fuq kollox, però l-problemi li jeżistu f’pajjiżna qed inħalluhom għaddejjin, qishom ma jeżistux! 

Il-poplu hemm barra qed jibki u jgħid lilna l-politiċi li għandhom il-problemi u aħna ma nagħmlu assolutament xejn. Din in-naħa tal-Kamra qed tibki lill-Gvern biex jagħmel leġiżlazzjoni sabiex nibdew diskussjoni fuq sitwazzjonijiet li minħabba fihom in-nies qegħdin ibatu. Dalgħodu stess sirt naf li minħabba li l-Probations Unit għandhom tagħbija ta’ każijiet id-doppju milli kellhom qabel, u llum il-ġurnata għandhom id-direttivi, minħabba fihom qed ibatu n-nies li għandhom bżonn is-servizz tagħhom, u l-Gvern mhu jagħmel xejn biex isolvi din il-problema. 

Il-union xebgħet tibgħat tgħid lill-Gvern biex jitkellmu u jindirizzaw il-problemi ta’ dawn il-ħaddiema, u dan baqa’ ma rrispondiex sakemm il-union iddeċidiet li tagħmel tilwima industrijali, imbagħad malajr qabdu t-telefon u qalulhom biex jiltaqgħu. Dan mhuwiex il-mod kif nagħmlu l-politika. Dan mhuwiex il-mod kif nindirizzaw il-bżonnijiet tal-ħaddiema u dawk li jiddependu fuq is-servizzi li jagħtu. Irridu verament nindirizzaw il-problemi. Ma nistgħux ma nagħmlux hekk! 

Jien nitkellem ma’ ħafna nies li jistaqsuni kif m’aħniex nindirizzaw is-sitwazzjonijiet taż-żgħażagħ li jridu jitilqu minn pajjiżna. Din diġà spjegajtha. Ommijiet jgħiduli li t-tifel tagħhom se jmur jara jekk isibx xortih barra minn Malta. Hija weġgħa kbira li tkun membru parlamentari u tisma’ dan id-diskors minn omm bid-dmugħ f’għajnejha li tgħidli li se titlef lil bintha jew lil binha għax mhux qed jaraw futur għalihom u għall-familja tagħhom f’pajjiżna li llum il-ġurnata huwa fgat għax ma jistax jimraħ iżjed. Ma jistax ikun li f’din il-Kamra nibqgħu għaddejjin qisu ma ġara xejn u ma nindirizzawx dawn il-problemi. 

Sur President, nagħmel appell ġenwin lill-Gvern għax fl-aħħar mill-aħħar hu jissettja l-aġenda ta’ din il-Kamra. F’ġieħ is-sewwa, ejjew nindirizzaw il-problemi li għandna. Iva, il-Gvern se jsib koperazzjoni min-naħa tal-Oppożizzjoni biex naraw li dan il-pajjiż jitjieb u ma nitilfux imħuħ tajbin u biex nindirizzaw il-problemi tar-rata baxxa tat-twelid f’pajjiżna. M’aħniex qegħdin naħsbu għall-futur, imma qegħdin naħsbu biss minn issa għal issa. Nirringrazzjak.

ID-DEPUTY SPEAKER: Grazzi. Aktar rimarki? L-Onor. Mark Anthony Sammut.

ONOR. MARK ANTHONY SAMMUT: Sur President, fil-ħin li għandi għad-dispożizzjoni tiegħi nixtieq nitkellem dwar is-sitwazzjoni li hemm fi Triq l-Arkata, Raħal Ġdid. Din hija triq dejqa u twila li inċidentalment tibda minn fejn l-uffiċini ta’ Transport Malta u tibqa’ tielgħa sal-Pjazza ta’ Raħal Ġdid. Fil-parti t’isfel ta’ din it-triq hemm tabella li, bil-permess tal-Kamra, se nkun qed inpoġġi r-ritratt tagħha fuq il-Mejda tal-Kamra flimkien ma’ ritratti oħrajn. Din tindika li m’għandhomx jitilgħu vetturi ta’ aktar minn żewġ metri u nofs.

Ir-realtà hi li minkejja li hemm din it-tabella, minn din it-triq xorta jitilgħu ħafna vetturi ikbar minn żewġ metri u nofs, u għandi diversi ritratti li jindikaw dan. Ġieli jitilgħu trakkijiet kbar. Ġieli jitilgħu vannijiet li jġorru l-merkanzija. Ġieli jitilgħu trailers, inkluż trailers li jġorru l-containers, kif jindika r-ritratt. Ġieli titla’ l-karozza tal-linja meta t-tabelli jindikaw b’mod ċar li m’għandhomx jitilgħu vetturi ta’ aktar minn żewġ metri u nofs. B’konsegwenza ta’ dan, ħafna drabi dawn il-vetturi jispiċċaw jolqtu xi gallarija, għax it-triq hija dejqa u l-gallariji jkunu qrib il-post minn fejn jgħaddu l-vetturi li mhux suppost jitilgħu minn hemm. Din mhijiex xi ħaġa li tiġri darba, għax wieħed jifhem li forsi xi darba kien hemm inċident fit-triq tiegħu fejn karozza telgħet fuq il-bankina jew għaddiet mhux kif suppost u saret il-ħsara mal-proprjetà tiegħu, imbagħad tidħol l-assikurazzjoni biex issewwi dik il-ħsara. 

Issa l-problema f’din it-triq hi li din il-ħaġa tant tiġri ta’ spiss li dawn in-nies jgħixu f’sitwazzjoni ta’ ħsarat kontinwi. Kien hemm każijiet fejn l-għada li ssewwiet il-ħsara, għaddiet vettura oħra u reġgħet ikkawżat il-ħsara. Jien għandi diversi ritratti li juru l-gallariji mkissrin u għandi wkoll ritratti li juru l-istess gallarija mkissra minn dawn il-vetturi għal diversi drabi. Meta jkollok sitwazzjoni bħal din, fejn in-nies isofru dan it-telf ta’ ħin u dawn il-problemi kollha, wieħed jistenna li xi ħadd li għandu awtorità jieħu azzjoni. L-inqas ħaġa li wieħed jistenna hi li dak li tgħid it-tabella jiġi infurzat. Hawn qegħdin nitkellmu dwar it-triq fejn hemm l-uffiċini ta’ Transport Malta, fejn wieħed mill-iskopijiet ta’ din l-awtorità hu li tinforza dawn it-tip ta’ regolamenti! 

Jien fil-21 ta’ Novembru 2023 staqsejt lill-Ministru biex nara x’miżuri jista’ jieħu u x’beħsiebu jieħu biex din is-sitwazzjoni tiġi solvuta. Il-Ministru li kien jippreċedi lill-Ministru Chris Bonett f’dan is-settur, ċjoè l-Onor. Aaron Farrugia, – issa ilu xahrejn eżatt – dakinhar kien qalli li l-Awtorità nnotat li s-sinjali ta’ dawn it-tabelli mhumiex ta’ standard u li flimkien mal-kunsill lokali se jieħu l-azzjonijiet meħtieġa biex jinbidlu. Għaddew xahrejn, veru nbidel il-Ministru, l-Awtorità għadha l-istess waħda, imma dawn it-tabelli għadhom ma nbidlux. Il-Ministru qalli wkoll li wieħed irid jinnota li dawn il-vetturi kbar qed jgħaddu minn din it-triq biex jagħtu servizz lil xi negozji u mħażen fl-inħawi. U jien nibda nrodd is-slaleb, għax it-tabella ma tgħidlekx li tista’ tgħaddi biex tagħti servizz, anzi t-tabella tgħidlek li l-ebda vettura ma tista’ tgħaddi jekk tkun aktar minn żewġ metri u nofs. Ma jfissirx li għax trid tagħti servizz tista’ tikser il-liġi! Mela l-iskuża li ġab il-Ministru fir-risposta li tani ma tagħmilx sens. 

Ġimgħa wara erġajt staqsejt lill-Ministru jistax jagħmel xi miżura aktar permanenti bħalma sar fid-daħla tal-mina ta’ taħt ir-runway inti u ħiereġ miż-Żurrieq fejn sar forma ta’ travu biex suppost iwaqqaf vetturi ikbar milli jgħaddu ħalli ma jibqgħux jagħmlu l-ħsara jew jimblokkaw il-mina, u l-Ministru qalli li dan ma jistax isir. Tajjeb, jiġifieri biex nipproteġu l-mina iva u biex nipproteġu lin-nies le! U qed ngħid nipproteġu lin-nies għax mhux biss il-proprjetajiet tan-nies irridu nipproteġu, imma anke lin-nies li jkunu għaddejjin fuq il-bankini, għax f’din l-istess triq kien hemm każijiet fejn intlaqtu n-nies fuq il-bankina, speċjalment mill-mirja ta’ dawn il-vetturi kbar li jkunu jesporġu ’l barra. Mela għall-mina għamilnieh, imma biex nipproteġu lin-nies ma nistgħux! 

Qalli li minflok se jżid l-infurzar, imma s’issa dan l-infurzar ma jeżistix. U hija tal-mistħija kif fit-triq fejn hemm l-uffiċini ta’ Transport Malta, entità li għandha aktar minn 100 enforcement officer biex jinforzaw il-liġijiet tat-trasport, ma jsir l-ebda infurzar fuq dan il-ksur ta’ liġi flagranti li qed jikkawża tant ħsara u periklu lin-nies ta’ Raħal Ġdid. Jien nittama u nappella li issa li l-Ministru li jkopri dan is-settur ġej mill-istess distrett li ġej minnu jien, tittieħed azzjoni biex tiġi protetta l-ħajja u l-proprjetà tan-nies li joqogħdu f’din it-triq.

Qabel ma nagħlaq, Sur President, xtaqt nerġa’ nqajjem il-kwestjoni tal-problema tal-parkeġġ fil-Gudja, lokalità oħra fir-Raba’ Distrett. Il-Gudja qed tbati minn problema li ma tbati minnha l-ebda lokalità oħra f’Malta. Dan għax fil-Gudja jiġu jipparkjaw karozzi mhux biss biex imorru x-xogħol, jew imorru jixtru, jew imorru jieklu f’ristorant jew jieħdu kafè, imma jipparkjaw nies li jħallu l-karozza hemm u jsiefru, allura l-karozza tagħhom tispiċċa tibqa’ hemm għal ġimgħat sħaħ u f’ċerti każijiet anke xhur. Din qed toħloq problema għal min ikollu bżonn iġib xi lifter biex isiru xi xogħlijiet fit-triq u jekk ikun irid isir xi armar tal-festa jew għal xi attività. 

Meta kont għadni kunsillier f’din il-lokalità, lura fl-2018, konna għamilna proposta għal bye-law li tillimita l-parkeġġ f’din il-lokalità mhux għal sagħtejn jew tlieta, imma għal 24 siegħa. B’hekk, ma jkun hemm l-ebda problema għan-nies li jiġu jaraw lil xi ħadd jew li jaħdmu hemm, imma ridna naqtgħu n-nies li jsiefru u jħallu l-karozza tagħhom hemm għal ġimgħat sħaħ. Biex ma noqgħodx nirrepeti ħafna dettalji, din il-proposta ġiet rifjutata u fl-elezzjonijiet tal-kunsilli lokali ta’ ħames snin ilu kienet saret wegħda solenni mill-Partit Laburista li din se jsolvuha. 

Is-Sindku preżenti, fil-fuljett li kienet bagħtet lin-nies fid-djar kienet qalet li għandha soluzzjoni għal din il-problema. Fl-2021, tliet snin ilu, kienet informat lill-Kunsill li ltaqgħet mal-Ministru u ma’ Transport Malta u se tagħmel xi emendi fil-bye-laws biex tissolva din il-problema. F’Diċembru 2021 qaltilna li kollox kien f’postu, l-emenda ntbagħtet għall-approvazzjoni u kollox se jissolva. Fl-2022, il-Ministru weġibni fil-Parlament li din ma ġietx approvata għax jeżistu skemi ta’ parkeġġ residenzjali li ilhom iffriżati għal 12-il sena. Fl-2012 l-iskemi għal parkeġġ għar-residenti f’ċerti ħinijiet tal-ġurnata kienu ġew iffriżati biex issir reviżjoni u ilhom 12-il sena ffriżati. 

Nixtieq nappella lill-Ministru biex dak li m’għamlux ta’ qablu u ta’ qabel ta’ qablu, jagħmlu hu, u jara li tittieħed deċiżjoni f’dan ir-rigward ħalli nimxu ’l quddiem u ma tibqax din l-iskuża li għax jeżistu dawn l-iskemi, li fil-verità ma jeżistux għax huma ffriżati, jibqa’ ma jsir xejn u l-Gvern Laburista u l-kunsilli lokali Laburisti jibqgħu jgħaddu ż-żmien bin-nies tal-Gudja għal sena wara sena u elezzjoni wara elezzjoni jwiegħdu li din il-problema se tissolva, imma għaddew ħames snin u għadha kif kienet. Għaldaqstant nappella biex tittieħed deċiżjoni li twassal għal soluzzjoni biex in-nies ikunu jistgħu jsibu fejn jipparkjaw u meta jkollhom bżonn jużaw it-triq għal skopijiet oħra, ma jkunx hemm ostakli min-nies li b’mod kemxejn egoist iħallu l-vetturi tagħhom fil-lokalità għal ġimgħat u anke xhur.

L-aħħar punt li nixtieq inqajjem fuq il-Kunsill Lokali tal-Gudja hu dwar kawża li hemm għaddejja fil-qorti minħabba li hemm possibbiltà kbira li l-binja tal-kunsill lokali li bħalissa qed jaqsamha mal-għassa tal-pulizija tittieħed mis-sidien oriġinali minħabba numru ta’ sentenzi li kien hawn fil-qrati tagħna fuq kirjiet antiki. Dan ikun ifisser li l-Gudja tispiċċa mingħajr post għall-għassa tal-pulizija u għall-uffiċċju tal-kunsill lokali. Jien staqsejt lill-Ministru Owen Bonnici li ftit xhur ilu kien responsabbli mill-kunsilli lokali u l-ewwel qalli li ma kienx jaf biha, imbagħad meta kkwotajtlu l-kawża li saret fil-qorti qalli li r-responsabbiltà tal-Gvern kienet li jsibu binja għall-kunsill lokali l-ewwel darba biss, imbagħad jara l-kunsill lokali. 

Hekk nittrattawhom lill-kunsilli tagħna! Jiġifieri f’sitwazzjoni fejn għandna lokalità li l-fondi tagħha huma limitati u l-Kunsill Lokali ta’ din il-lokalità se jispiċċa mingħajr uffiċċju, il-Gvern mhu se jieħu l-ebda azzjoni biex bħal-lokalitajiet l-oħra jkollu binja diċenti minn fejn jista’ jaqdi l-bżonnijiet tan-nies. Jien nappella lill-Gvern biex jagħti l-importanza meħtieġa lill-kunsilli lokali li naf li ttraskurawhom u neħħewlhom il-poteri kollha għax b’mod strateġiku qed jipprovaw joqtluhom, però għadhom importanti biex jaqdu l-bżonnijiet tan-nies fil-lokalitajiet, l-irħula u l-ibliet tagħna.

Sur President, finalment nitlob il-permess sabiex inqiegħed ir-ritratti li rreferejt għalihom fuq il-Mejda tal-Kamra.

ID-DEPUTY SPEAKER: Hawn permess? (Onor. Membri: Iva)

Il-permess ingħata.

ONOR. MARK ANTHONY SAMMUT: Sur President, inqiegħed fuq il-Mejda tal-Kamra:

13-il ritratt meħuda fi Triq l-Arkata, Raħal Ġdid li juru ħsarat fil-gallariji kawża ta’ vejikoli kbar li jgħaddu minn din it-triq minħabba li ma kienx hemm bdil ta’ tabelli tat-traffiku.

Nirringrazzjak.

ID-DEPUTY SPEAKER: Grazzi. Sar il-ħin. Il-Kamra hija aġġornata għal għada t-Tlieta, 30 ta’ Jannar 2024, fl-4.00 p.m. bl-aġenda kif komunikata mill-Ministru.

Fis-7.29 p.m. il-Kamra aġġornat mingħajr ma saret il-mistoqsija.

MISTOQSIJIET GĦAL TWEĠIBIET ORALI MWIEĠBA BIL-MIKTUB


Ħ’ATTARD – TRIQ VICTOR VASSALLO – TWESSIGĦ TA’ BANKINA

12776. L-ONOR. IVAN BARTOLO staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid x’kienet ir-raġuni li twessgħet il-bankina fi Triq il-Linja, kantuniera ma’ Triq Victor Vassallo, f’Ħ’Attard, u kemm ġiet tiswa?

ONOR. CHRIS BONETT (Ministru għat-Trasport, l-Infrastruttura u x-Xogħlijiet Pubbliċi): It-tweġiba se tingħata f’seduta oħra.


IL-MOSTA – TRIQ ĊEJLU TONNA – XOGĦLIJIET

12807. L-ONOR. IVAN BARTOLO staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jipprovdi t-time frames ta’ meta se titlesta Triq Ċejlu Tonna, fil-Mosta, minħabba l-inkonvenjent li qed jinħoloq lir-residenti konsegwenza tat-trab?

ONOR. CHRIS BONETT: Ix-xogħlijiet infrastrutturali f’parti minn Triq Ċejlu Tonna (bejn Triq it-Torri u Triq Ġużeppi Callus), jagħmlu parti minn xogħlijiet li għaddejjin fit-toroq tal-madwar: Triq Ġużeppi Callus, Triq it-Torri, parti minn Triq ix-Xorxa, parti minn Triq Ġlormu Cassar u Triq il-Mitħna l-Qadima. Ix-xogħlijiet huma ppjanati li jitlestew sa Ġunju 2024. 


ARBITRU TAL-BENEFIĊĊJI SOĊJALI – SMIGĦ TA’ APPELL

12999. L-ONOR. IVAN BARTOLO staqsa lill-Ministru għall-Politika Soċjali u d-Drittijiet tat-Tfal: Jista’ l-Ministru jgħid min hu l-Arbitru tal-benefiċċji soċjali? Jista’ jgħid ukoll għalfejn persuna ddum tistenna aktar minn tliet xhur biex jinstema’ l-appell tagħha meta jinqatgħalha l-benefiċċju soċjali?

ONOR. MICHAEL FALZON: L-Arbitri maħtura skont l-Att dwar is-Sigurtà soċjali huma:

Dr Luciano Busuttil
Dr Adrian Camilleri
Dr Noel Camilleri
Dr Noel Cutajar
Dr Edward Gatt
Dr Joseph Mario Sammut
Dr Simon Micallef Stafrace
Dr Vincent Micallef
Dr Katia Mercieca
Dr Shaheyar Ghaznavi li wara Frar 2024 mhux ser ikompli bħala Arbitru.

F’Jannar 2024 qed jiġu appuntati l-appelli li jikkonċernaw benefiċċji li ġew intavolati f’Diċembru 2023. Kull każ jinstema’ fuq il-merti tiegħu u mhux dejjem possibbli li l-każ jinqata’ fi żmien tliet xhur, minħabba l-fatt li ħafna drabi jkun hemm bżonn li jittellgħu xhieda kif ukoll ikunu ppreżentati dokumenti relatati.


SPTAR MATER DEI U ĊENTRI TAS-SAĦĦA – UŻU TA’ SERVIZZI MINN PERSUNI BARRANIN

13000. L-ONOR. IVAN BARTOLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm persuni barranin jużaw is-servizzi tal-Isptar Mater Dei u taċ-ċentri tas-saħħa? Kemm huma minn pajjiżi tal-Unjoni Ewropea u kemm minn pajjiżi terzi?

ONOR. JO ETIENNE ABELA: L-Onor. Interpellant mitlub jispeċifika l-perjodu li matulu jrid din l-informazzjoni.


BORMLA – DAR IT-TAMA

13032. L-ONOR. IVAN BARTOLO staqsa lill-Ministru għall-Akkomodazzjoni Soċjali u Affordabbli: B’referenza għat-tweġiba tal-mistoqsija parlamentari 11326, jista’ l-Ministru jgħid kemm kien hemm residenti differenti ġewwa Dar it-Tama, f’Bormla, matul l-aħħar ħames snin, maqsumin sena b’sena? Jista’ jgħid ukoll kemm kien l-itwal, kif ukoll l-iqsar perjodu ta’ residenza, matul dawn il-ħames snin?

ONOR. RODERICK GALDES (Ministru għall-Akkomodazzjoni Soċjali u Affordabbli): L-Awtorità tad-Djar m’għandhiex aċċess għat-tali informazzjoni.


APPOĠĠ – STOP THE VIOLENCE ABUSE SERVICE

14173. L-ONOR. GRAZIELLA ATTARD PREVI staqsiet lill-Ministru għall-Politika Soċjali u d-Drittijiet tat-Tfal: Jista’ l-Ministru jgħid kemm kien hemm irġiel u nisa li temmew b’suċċess il-programm STOP (Stop the Violence Abuse Service - Appoġġ) fl-2022? Jista’ jgħid ukoll kemm minn dawn il-każijiet kienu mandatorji mill-qorti?

ONOR. MICHAEL FALZON: It-tagħrif qed jinġabar.


APPOĠĠ – STOP THE VIOLENCE ABUSE SERVICE

14174. L-ONOR. GRAZIELLA ATTARD PREVI staqsiet lill-Ministru għall-Politika Soċjali u d-Drittijiet tat-Tfal: Jista’ l-Ministru jgħid kemm kien hemm irġiel u nisa li temmew b’suċċess il-programm STOP (Stop the Violence Abuse Service - Appoġġ) fl-2023 sal-ġurnata li fiha tiġi mwieġba din il-mistoqsija parlamentari? Jista’ jgħid ukoll kemm minn dawn il-każijiet kienu mandatorji mill-qorti?

ONOR. MICHAEL FALZON: It-tagħrif qed jinġabar.


PERSUNI F’XELTERS TAL-EMERĠENZA

14175. L-ONOR. GRAZIELLA ATTARD PREVI staqsiet lill-Ministru għall-Politika Soċjali u d-Drittijiet tat-Tfal: Jista’ l-Ministru jgħid kemm hemm persuni (adulti u tfal) li qegħdin f’xelters tal-emerġenza bħalissa? Jista’ jgħid ukoll kemm hemm persuni (adulti u tfal) f’xelters (long-term jew second phase) bħalissa u kemm minn dawn ilhom aktar minn sena ġo dawn ix-xelters minħabba li m’għandhomx akkomodazzjoni alternattiva fejn imorru?

ONOR. MICHAEL FALZON: L-informazzjoni mitluba hija kif indikat fit-tabella t’hawn taħt:





	
	Adulti
	Tfal

	Xelters ta’ emerġenza
	24
	0

	Xelter fit-tul
	7
	4

	Aktar minn sena
	0
	0




LOOKED AFTER CHILDREN SERVICE

14176. L-ONOR. GRAZIELLA ATTARD PREVI staqsiet lill-Ministru għall-Politika Soċjali u d-Drittijiet tat-Tfal: Jista’ l-Ministru jgħid kemm kien hemm tfal li kienu qed jiġu segwiti mil-Looked After Children Service (LAC) sa Diċembru 2022? Jista’ jgħid ukoll kemm minn dawn it-tfal kienu qed jiġu segwiti minn key worker li hu social worker u kemm minn dawn it-tfal kienu qed jiġu segwiti minn key worker li hu social welfare professional?

ONOR. MICHAEL FALZON: It-tagħrif qed jinġabar.


LOOKED AFTER CHILDREN SERVICE

14177. L-ONOR. GRAZIELLA ATTARD PREVI staqsiet lill-Ministru għall-Politika Soċjali u d-Drittijiet tat-Tfal: Jista’ l-Ministru jgħid kemm kien hemm tfal li kienu qed jiġu segwiti mil-Looked After Children Service (LAC) minn Jannar 2022 sal-ġurnata li fiha tiġi mwieġba din il-mistoqsija parlamentari? Jista’ jgħid ukoll kemm minn dawn it-tfal kienu qed jiġu segwiti minn key worker li hu social worker u kemm minn dawn it-tfal kienu qed jiġu segwiti minn key worker li hu social welfare professional? 

ONOR. MICHAEL FALZON: It-tagħrif qed jinġabar.


LOOKED AFTER CHILDREN SERVICE

14178. L-ONOR. GRAZIELLA ATTARD PREVI staqsiet lill-Ministru għall-Politika Soċjali u d-Drittijiet tat-Tfal: Jista’ l-Ministru jgħid kemm kienet il-caseload tas-social workers fil-Looked After Children Service (LAC) f’Diċembru 2022? Jista’ jgħid ukoll kemm kienet il-caseload tas-social welfare professionals fil-LAC f’Diċembru 2022 u dan peress illi r-rapport annwali tal-Fondazzjoni għal Servizzi ta’ Ħarsien Soċjali (FSWS) 2022, f’paġni 64 u 65 dwar il-Looked After Children ma jagħtix dawn id-dettalji?

ONOR. MICHAEL FALZON: It-tagħrif qed jinġabar.


MINISTERU GĦALL-AMBJENT, L-ENERĠIJA U R-RIĠENERAZZJONI TAL-PORT IL-KBIR – DEPUTATI TAL-OPPOŻIZZJONI

14723. L-ONOR. ROSIANNE CUTAJAR staqsiet lill-Ministru għall-Ambjent, l-Enerġija u r-Riġenerazzjoni tal-Port il-Kbir: B’referenza għat-tweġiba tal-mistoqsija parlamentari 14115, tista’ l-Ministru tqiegħed fuq il-Mejda tal-Kamra l-work from home u/jew telework u/jew remote working requests relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. MIRIAM DALLI: Tweġiba tingħata f’seduta oħra.


MINISTERU GĦALL-FINANZI U X-XOGĦOL – DEPUTATI TAL-OPPOŻIZZJONI

14724. L-ONOR. ROSIANNE CUTAJAR staqsiet lill-Ministru għall-Finanzi u x-Xogħol: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-work from home u/jew telework u/jew remote working requests relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. CLYDE CARUANA (Ministru għall-Finanzi u x-Xogħol): Ma hemm ebda talba f’dan ir-rigward.









MINISTERU GĦALL-EDUKAZZJONI, L-ISPORT, IŻ-ŻGĦAŻAGĦ, IR-RIĊERKA U L-INNOVAZZJONI – DEPUTATI TAL-OPPOŻIZZJONI

14725. L-ONOR. ROSIANNE CUTAJAR staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-work from home u/jew telework u/jew remote working requests relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. CLIFTON GRIMA: Ir-rwol tal-edukatur jirrikjedi li jkunu fil-klassi u għaldaqastnat ma jkunx hemm rikjesti għal work from home u/jew telework u/jew remote working.


MINISTERU GĦAS-SAĦĦA U L-ANZJANITÀ ATTIVA – DEPUTATI TAL-OPPOŻIZZJONI

14726. L-ONOR. ROSIANNE CUTAJAR staqsiet lill-Ministru għas-Saħħa u l-Anzjanità Attiva: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-work from home u/jew telework u/jew remote working requests relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. JO ETIENNE ABELA: M’hemmx tali talbiet rigward l-impjegati mal-Ministeru għas-Saħħa u l-Anzjanità Attiva.


MINISTERU GĦAT-TRASPORT, L-INFRASTRUTTURA U X-XOGĦLIJIET PUBBLIĊI – DEPUTATI TAL-OPPOŻIZZJONI

14727. L-ONOR. ROSIANNE CUTAJAR staqsiet lill-Ministru għat-Trasport, l-Infrastruttura u x-Xogħlijiet Pubbliċi: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-work from home u/jew telework u/jew remote working requests relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. CHRIS BONETT: It-tagħrif qed jinġabar.


MINISTERU GĦALL-POLITIKA SOĊJALI U D-DRITTIJIET TAT-TFAL – DEPUTATI TAL-OPPOŻIZZJONI

14728. L-ONOR. ROSIANNE CUTAJAR staqsiet lill-Ministru għall-Politika Soċjali u d-Drittijiet tat-Tfal: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-work from home u/jew telework u/jew remote working approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari? Jista’ jgħid ukoll ir-raġunijiet għal dawn l-approvals?

ONOR. MICHAEL FALZON: L-Onor. Interpellant mitluba tirreferi għat-tweġiba li ngħatat lill-mistoqsija parlamentari 14712.


UFFIĊĊJU TAL-KOMPETIZZJONI – PENALITAJIET FINANZJARJI

14748. L-ONOR. CHRIS SAID staqsa lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jgħid jekk matul l-2023 fuq talba tal-Uffiċċju tal-Kompetizzjoni, ġewx imposti mill-qrati penalitajiet finanzjarji – irrispettivament mill-mod kif deskritti – u, jekk iva, f’liema każijiet u f’kull każ jgħid kemm kienet il-penali?

ONOR. CHRIS FEARNE (Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur): Fl-2023 ma saret l-ebda talba mill-Uffiċċju għall-Kompetizzjoni sabiex jiġu imposti penalitajiet finanzjarji u lanqas ġew imposti penalitajiet finanzjarji mill-Qrati.


UFFIĊĊJU TAL-AFFARIJET TAL-KONSUMATUR – PENALITAJIET FINANZJARJI

14749. L-ONOR. CHRIS SAID staqsa lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jgħid jekk matul l-2023, fuq talba tal-Uffiċċju tal-Affarijiet tal-Konsumatur, ġewx imposti mill-qrati penalitajiet finanzjarji – irrispettivament mill-mod kif deskritti – u, jekk iva, f’liema każijiet u f’kull każ jgħid kemm kienet il-penali?

ONOR. CHRIS FEARNE: Matul l-2023 ma ġewx imposti penalitajiet finanzjarji mill-qrati fuq talba tal-Uffiċċju tal-Affarijiet tal-Konsumatur.


GVERN LOKALI – IMPJEGATI

14827. L-ONOR. CHRIS SAID staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid kif inhu strutturat id-Dipartiment għall-Gvern Lokali fil-preżent, kemm-il Direttorat hemm u l-isem ta’ kull Direttorat? Kemm hemm impjegati f’kull Direttorat u l-grad ta’ dawn l-impjegati f’kull Direttorat? Jista’ jgħid ukoll kemm hi l-ispiża rikorrenti f’pagi fid-Dipartiment għall-Gvern Lokali għas-sena 2024?

[bookmark: _Hlk155696918]ONOR. OWEN BONNICI: Id-dokument li tqiegħed fuq il-Mejda tal-Kamra waqt il-ħin tat-Tqegħid ta’ Karti jagħti indikazzjoni tal-istruttura tad-Diviżjoni għall-Gvern Lokali. 
 
Bħala direttorati hemm tlieta, li huma id-Direttorat għall-Gvern Lokali – Strateġija u Implimentazzjoni tal-Policy, Dipartiment għall-Gvern Lokali – Monitoraġġ u Appoġġ, kif ukoll id-Dipartiment għall-Gvern Lokali - Konformità mal-Finanzi u l-Akkwist.
 
Finalment, l-ispiża rikorrenti għall-pagi fid-Diviżjoni għall-Gvern Lokali għas-sena 2024 hija ta’ €1,834,981.98.




GVERN LOKALI – BORDIJIET JEW KUMITATI – MEMBRI

14828. L-ONOR. CHRIS SAID staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid liema Bordijiet jew Kumitati hemm imwaqqfa taħt id-Dipartiment għall-Gvern Lokali jew fil-qasam tal-Gvern Lokali? Min huma l-membri ta’ dawn il-Bordijiet jew Kumitati, meta nħatru u kif ġew maħtura? Jista’ jgħid ukoll f’kull każ hemmx remunerazzjoni u jekk iva, kemm hija r-remunerazzjoni ta’ kull membru u Chairperson?

ONOR. OWEN BONNICI: Tlabt sabiex it-tagħrif jinġabar.


GVERN LOKALI – KONSULENTI

14829. L-ONOR. CHRIS SAID staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid kemm kien hemm persuni li servew bħala konsulenti f’xi wieħed mill-oqsma tal-Gvern Lokali? Jista’ jgħid ukoll min kienu dawn il-persuni, x’konsulenzi offrew u f’kull każ kemm tħallas kull wieħed minn dawn il-konsulenti?

ONOR. OWEN BONNICI: Tlabt sabiex it-tagħrif jinġabar.


MINISTERU GĦAL GĦAWDEX U L-IPPJANAR –DEPUTATI TAL-GVERN

14839. L-ONOR. TONI BEZZINA staqsa lill-Ministru għal Għawdex u l-Ippjanar: Jista’ l-Ministru jgħid min kienu/huma d-Deputati tal-Gvern, li minn April 2013 sal-ġurnata li fiha tiġi mwieġba din il-mistoqsija parlamentari, kienu/huma impjegati fiċ-ċivil, jew fis-servizz pubbliku, jew f’kumpaniji/banek fejn il-Gvern għandu b’xi mod interess minoritarju jew maġġoritarju, jew f’aġenziji, entitajiet, jew awtoritajiet regolatorji fid-dekasteru li għalih hu responsabbli u jekk hemm persuni identifikati, jiġi indikat fejn kienu/qegħdin iservu, il-kariga li kienu/qed jokkupaw, id-data tal-ingaġġ ta’ dawn il-persuni, id-data sakemm baqgħu ingaġġati dawn il-persuni, b’liema mod kienu impjegati (jekk hux b’sejħa pubblika, eċċ.) u kemm kien/hu l-pakkett finanzjarju tagħhom?

Jista’ jqiegħed fuq il-Mejda tal-Kamra l-attendenza tax-xogħol u/jew timesheets, il-work from home u/jew telework u/jew remote working u l-ispecial leave requests u approvals relatati mal-persuni hawn fuq imsemmija għall-perjodu bejn April 2013 sal-ġurnata li baqgħu fl-impjieg tagħhom?

ONOR. CLINT CAMILLERI (Ministru għal Għawdex u l-Ippjanar): L-informazzjoni għadha qed tinġabar.


MINISTERU GĦALL-INTERN, IS-SIGURTÀ, IR-RIFORMI U L-UGWALJANZA – DEPUTATI TAL-GVERN

14840. L-ONOR. TONI BEZZINA staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid min kienu/huma d-Deputati tal-Gvern, li minn April 2013 sal-ġurnata li fiha tiġi mwieġba din il-mistoqsija parlamentari, kienu/huma impjegati fiċ-ċivil, jew fis-servizz pubbliku, jew f’kumpaniji/banek fejn il-Gvern għandu b’xi mod interess minoritarju jew maġġoritarju, jew f’aġenziji, entitajiet, jew awtoritajiet regolatorji fid-dekasteru li għalih hu responsabbli u jekk hemm persuni identifikati, jiġi indikat fejn kienu/qegħdin iservu, il-kariga li kienu/qed jokkupaw, id-data tal-ingaġġ ta’ dawn il-persuni, id-data sakemm baqgħu ingaġġati dawn il-persuni, b’liema mod kienu impjegati (jekk hux b’sejħa pubblika, eċċ.) u kemm kien/hu l-pakkett finanzjarju tagħhom?

Jista’ jqiegħed fuq il-Mejda tal-Kamra l-attendenza tax-xogħol u/jew timesheets, il-work from home u/jew telework u/jew remote working u l-ispecial leave requests u approvals relatati mal-persuni hawn fuq imsemmija għall-perjodu bejn April 2013 sal-ġurnata li baqgħu fl-impjieg tagħhom?

ONOR. BYRON CAMILLERI (Ministru għall-Intern, is-Sigurtà, ir-Riformi u l-Ugwaljanza): L-informazzjoni qed tinġabar.


MINISTERU GĦAT-TURIŻMU U L-INDAFA PUBBLIKA – DEPUTATI TAL-GVERN

14841. L-ONOR. TONI BEZZINA staqsa lill-Ministru għat-Turiżmu u l-Indafa Pubblika: Jista’ l-Ministru jgħid min kienu/huma d-Deputati tal-Gvern, li minn April 2013 sal-ġurnata li fiha tiġi mwieġba din il-mistoqsija parlamentari, kienu/huma impjegati fiċ-ċivil, jew fis-servizz pubbliku, jew f’kumpaniji/banek fejn il-Gvern għandu b’xi mod interess minoritarju jew maġġoritarju, jew f’aġenziji, entitajiet, jew awtoritajiet regolatorji fid-dekasteru li għalih hu responsabbli u jekk hemm persuni identifikati, jiġi indikat fejn kienu/qegħdin iservu, il-kariga li kienu/qed jokkupaw, id-data tal-ingaġġ ta’ dawn il-persuni, id-data sakemm baqgħu ingaġġati dawn il-persuni, b’liema mod kienu impjegati (jekk hux b’sejħa pubblika, eċċ.) u kemm kien/hu l-pakkett finanzjarju tagħhom?

Jista’ jqiegħed fuq il-Mejda tal-Kamra l-attendenza tax-xogħol u/jew timesheets, il-work from home u/jew telework u/jew remote working u l-ispecial leave requests u approvals relatati mal-persuni hawn fuq imsemmija għall-perjodu bejn April 2013 sal-ġurnata li baqgħu fl-impjieg tagħhom?

ONOR. CLAYTON BARTOLO (Ministru għat-Turiżmu u l-Indafa Pubblika): It-tagħrif qed jinġabar.


MINISTERU GĦALL-AMBJENT, L-ENERĠIJA U R-RIĠENERAZZJONI TAL-PORT IL-KBIR – DEPUTATI TAL-GVERN

14842. L-ONOR. TONI BEZZINA staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid min kienu/huma d-Deputati tal-Gvern, li minn April 2013 sal-ġurnata li fiha tiġi mwieġba din il-mistoqsija parlamentari, kienu/huma impjegati fiċ-ċivil, jew fis-servizz pubbliku, jew f’kumpaniji/banek fejn il-Gvern għandu b’xi mod interess minoritarju jew maġġoritarju, jew f’aġenziji, entitajiet, jew awtoritajiet regolatorji fid-dekasteru li għalih hi responsabbli u jekk hemm persuni identifikati, jiġi indikat fejn kienu/qegħdin iservu, il-kariga li kienu/qed jokkupaw, id-data tal-ingaġġ ta’ dawn il-persuni, id-data sakemm baqgħu ingaġġati dawn il-persuni, b’liema mod kienu impjegati (jekk hux b’sejħa pubblika, eċċ.) u kemm kien/hu l-pakkett finanzjarju tagħhom?

Tista’ tqiegħed fuq il-Mejda tal-Kamra l-attendenza tax-xogħol u/jew timesheets, il-work from home u/jew telework u/jew remote working u l-ispecial leave requests u approvals relatati mal-persuni hawn fuq imsemmija għall-perjodu bejn April 2013 sal-ġurnata li baqgħu fl-impjieg tagħhom?

ONOR. MIRIAM DALLI: Tweġiba tingħata f’seduta oħra.

MINISTERU GĦALL-FINANZI U X-XOGĦOL – DEPUTATI TAL-GVERN

14843. L-ONOR. TONI BEZZINA staqsa lill-Ministru għall-Finanzi u x-Xogħol: Jista’ l-Ministru jgħid min kienu/huma d-Deputati tal-Gvern, li minn April 2013 sal-ġurnata li fiha tiġi mwieġba din il-mistoqsija parlamentari, kienu/huma impjegati fiċ-ċivil, jew fis-servizz pubbliku, jew f’kumpaniji/banek fejn il-Gvern għandu b’xi mod interess minoritarju jew maġġoritarju, jew f’aġenziji, entitajiet, jew awtoritajiet regolatorji fid-dekasteru li għalih hu responsabbli u jekk hemm persuni identifikati, jiġi indikat fejn kienu/qegħdin iservu, il-kariga li kienu/qed jokkupaw, id-data tal-ingaġġ ta’ dawn il-persuni, id-data sakemm baqgħu ingaġġati dawn il-persuni, b’liema mod kienu impjegati (jekk hux b’sejħa pubblika, eċċ.) u kemm kien/hu l-pakkett finanzjarju tagħhom?

Jista’ jqiegħed fuq il-Mejda tal-Kamra l-attendenza tax-xogħol u/jew timesheets, il-work from home u/jew telework u/jew remote working u l-ispecial leave requests u approvals relatati mal-persuni hawn fuq imsemmija għall-perjodu bejn April 2013 sal-ġurnata li baqgħu fl-impjieg tagħhom?

ONOR. CLYDE CARUANA: L-informazzjoni mitluba għadha qed tinġabar.


MINISTERU GĦALL-EDUKAZZJONI, L-ISPORT, IŻ-ŻGĦAŻAGĦ, IR-RIĊERKA U L-INNOVAZZJONI – DEPUTATI TAL-GVERN

14844. L-ONOR. TONI BEZZINA staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid min kienu/huma d-Deputati tal-Gvern, li minn April 2013 sal-ġurnata li fiha tiġi mwieġba din il-mistoqsija parlamentari, kienu/huma impjegati fiċ-ċivil, jew fis-servizz pubbliku, jew f’kumpaniji/banek fejn il-Gvern għandu b’xi mod interess minoritarju jew maġġoritarju, jew f’aġenziji, entitajiet, jew awtoritajiet regolatorji fid-dekasteru li għalih hu responsabbli u jekk hemm persuni identifikati, jiġi indikat fejn kienu/qegħdin iservu, il-kariga li kienu/qed jokkupaw, id-data tal-ingaġġ ta’ dawn il-persuni, id-data sakemm baqgħu ingaġġati dawn il-persuni, b’liema mod kienu impjegati (jekk hux b’sejħa pubblika, eċċ.) u kemm kien/hu l-pakkett finanzjarju tagħhom?

Jista’ jqiegħed fuq il-Mejda tal-Kamra l-attendenza tax-xogħol u/jew timesheets, il-work from home u/jew telework u/jew remote working u l-ispecial leave requests u approvals relatati mal-persuni hawn fuq imsemmija għall-perjodu bejn April 2013 sal-ġurnata li baqgħu fl-impjieg tagħhom?

ONOR. CLIFTON GRIMA: It-tagħrif għadu qed jinġabar.


SERVIZZ TA’ ASSISTENZA PERSONALI – UŻU TAS-SUSSIDJU

14967. L-ONOR. GRAZIELLA GALEA staqsiet lill-Ministru għall-Inklużjoni u l-Volontarjat: B’referenza għat-tweġiba tal-mistoqsija parlamentari 14455, tista’ l-Ministru tispeċifika kif inhuma maqsuma skont l-età l-persuni li għandhom minn 36 sena ’l fuq li preżentement qegħdin jibbenefikaw minn sussidju għal Direct Payment, għal Independent Community Living, u għal Assistenti Personali, bl-informazzjoni tingħata għal kull servizz?

ONOR. JULIA FARRUGIA PORTELLI (Ministru għall-Inklużjoni u l-Volontarjat): Il-persuni li fil-preżent qed jibbenefikaw mis-sussidji għal Direct Payment, Independent Community Living u Assistenti Personali u li għandhom ’il fuq minn 36 sena huma maqsumin skont l-età kif ġej:

	
	Numru ta’ benefiċjarji li għandhom ’il fuq minn 36 sena
	Etajiet

	Direct Payment
	36
	2 x 36 sena
5 x 37 sena
3 x 38 sena
1 x 39 sena
2 x 40 sena
3 x 41 sena
1 x 42 sena
1 x 43 sena
1 x 45 sena
1 x 46 sena
1 x 48 sena
1 x 49 sena
1 x 51 sena
1 x 52 sena
1 x 53 sena
1 x 54 sena
2 x 55 sena
1 x 57 sena
2 x 60 sena
1 x 61 sena
1 x 62 sena
2 x 64 sena
1 x 72 sena

	Independent Community Living
	20
	1 x 36 sena
1 x 37 sena
2 x 39 sena
1 x 41 sena
1 x 42 sena
4 x 46 sena
1 x 49 sena
1 x 51 sena
1 x 52 sena
1 x 55 sena
1 x 57 sena
1 x 59 sena
3 x 63 sena
1 x 64 sena

	Personal Assistant
	52
	1 x 36 sena
5 x 39 sena
2 x 40 sena
1 x 41 sena
2 x 42 sena
1 x 43 sena
1 x 44 sena
3 x 45 sena
1 x 46 sena
2 x 47 sena
3 x 48 sena
1 x 49 sena
1 x 50 sena
2 x 51 sena
1 x 52 sena
2 x 53 sena
1 x 54 sena
1 x 56 sena
1 x 57 sena
2 x 58 sena
3 x 59 sena
4 x 60 sena
1 x 61 sena
1 x 62 sena
1 x 63 sena
3 x 64 sena
1 x 66 sena
1 x 67 sena
2 x 70 sena
1 x 72 sena

	Total
	108
	




SAN PAWL IL-BAĦAR – TRIQ SAN PUBLIJU – PROĠETT

14968. L-ONOR. GRAZIELLA GALEA staqsiet lill-Ministru għall-Wirt Nazzjonali, l-Arti u l-Gvern Lokali: B’referenza għat-tweġiba tal-mistoqsija parlamentari 14113, li oriġinarjament saret lill-Ministru għat-Turiżmu, dwar proġett fi Triq San Publiju, f’San Pawl il-Baħar, jista’ l-Ministru jgħid xi rriżulta mill-ispezzjonijiet li saru mis-Sovrintendenza tal-Wirt Kulturali?

ONOR. OWEN BONNICI: Nitlob lill-Onor. Interpellant tirreferi għat-tweġiba tal-mistoqsija parlamentari 14668.


GĦAWDEX - TRIQ LI TWASSAL GĦALL-BAJJA TAL-ĦONDOQ – XOGĦLIJIET

14970. L-ONOR. CHRIS SAID staqsa lill-Ministru għal Għawdex u l-Ippjanar: B’referenza għat-tweġiba tal-mistoqsija parlamentari 7574 li ngħatat fl-1 ta’ Novembru 2022 dwar meta se jitkompla x-xogħol fuq Triq Papa Piju XII fil-Qala, Għawdex, u dwar meta hu mistenni li x-xogħol f’din it-triq ikun lest għalkollox, fejn kien ġie mwieġeb li “x-xogħol fuq Triq Papa Piju XII fil-Qala tlesta, fil-ġimgħat li ġejjin mistenni li jingħata l-wearing course”, jista’ l-Ministru jgħid jekk il-wearing course ngħatax u jekk le, x’inhuma r-raġunijiet għaliex għaddew aktar minn seba’ xhur u nofs u għadu ma ngħatax il-wearing course?

ONOR. CLINT CAMILLERI: Ix-xogħol mistenni jsir fil-ġimgħat li ġejjin.


IL-MELLIEĦA – PALAZZ TA’ SELMUN – XOGĦLIJIET

15000. L-ONOR. GRAZIELLA GALEA staqsiet lill-Ministru għall-Finanzi u x-Xogħol: Jista’ l-Ministru jwieġeb il-mistoqsija parlamentari 14592 u jgħid x’inhu x-xogħol ta’ restawr li mistenni jsir fil-Palazz ta’ Selmun, fil-Mellieħa? Jista’ jgħid ukoll meta hu mistenni li dan ix-xogħol jibda u meta hu mistenni li jitlesta?

ONOR. CLYDE CARUANA: It-tweġiba ser tingħata f’seduta oħra.


KAŻINI SPORTIVI – PROPRJETÀ MIKRIJA

15001. L-ONOR. GRAZIELLA GALEA staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jwieġeb il-mistoqsija parlamentari 14593 u jgħid jekk il-Ministeru hux mistenni li jixtri proprjetà li hi użata bħala każin sportiv jew ċentru sportiv jew għal xi skop ieħor minn għaqda sportiva li iżda mhux proprjetà tal-istess għaqda biex imbagħad tinkera mill-istess għaqda, hekk kif sar fil-każ ta’ soċjetajiet mużikali?

ONOR. CLIFTON GRIMA: Preżentement m’hemm l-ebda ħsieb li jsir dan.


MOBC – ĦAŻNA TAŻ-ŻEJT

15007. L-ONOR. DARREN CARABOTT staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: B’referenza għat-tweġiba tal-mistoqsija parlamentari 14338, tista’ l-Ministru tgħid jekk għadx hemm il-ħsieb illi l-faċilità tal-ħażna taż-żejt fil-Forti Ricasoli tmur fis-sit tal-MOBC fil-Marsa?

ONOR. MIRIAM DALLI: Filwaqt li nirreferi lill-Onor. Interpellant għat-tweġiba li tajtu għall-mistoqsija parlamentari 14339, inżid ninformah li fir-rigward tal-aħjar użu għas-sit tal-Marsa, il-Gvern għadu fil-proċess li jiddetermina t-triq ’il quddiem.


FAĊILITÀ TAL-ĦAŻNA TAŻ-ŻEJT

15008. L-ONOR. DARREN CARABOTT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jwieġeb il-mistoqsija parlamentari 14340 li oriġinarjament saret lill-Ministru għall-Ambjent, l-Enerġija u r-Riġenerazzjoni tal-Port il-Kbir u li issa ġiet riferuta lilu u jgħid jekk hemmx il-ħsieb illi l-faċilità tal-ħażna taż-żejt issir offshore u ma tibqax fil-Forti Ricasoli fil-Kalkara?

ONOR. CHRIS BONETT: It-tweġiba tingħata f’seduta oħra.


IL-KALKARA – FORTI RICASOLI – ĦAŻNA TAŻ-ŻEJT

15009. L-ONOR. DARREN CARABOTT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jwieġeb il-mistoqsija parlamentari 14339, li oriġinarjament saret lill-Ministru għall-Ambjent, l-Enerġija u r-Riġenerazzjoni tal-Port il-Kbir, u jgħid x’passi qed jieħu biex il-faċilità tal-ħażna taż-żejt ma tibqax fil-Forti Ricasoli fil-Kalkara?

ONOR. CHRIS BONETT: Ninforma lill-Onor. Interpellant biex jirreferi din il-mistoqsija lill-Ministeru kkonċernat.


LEĠIŻLAZZJONI SUSSIDJARJA 549.37 – PERSUNI AKKUŻATI

15010. L-ONOR. DARREN CARABOTT staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jwieġeb il-mistoqsija parlamentari 14344, li oriġinarjament saret lill-Ministru għall-Intern, is-Sigurtà, ir-Riformi u l-Ugwaljanza, u li issa ġiet riferuta lilu u jgħid kemm-il persuna tressqet il-qorti akkużata bi ksur tal-Leġiżlazzjoni Sussidjarja 549.37 – Regolamenti dwar Valutazzjoni u Maniġġjar ta’ Ħsejjes fl-Ambjent? Jekk kien il-każ, jista’ l-Ministru jipprovdi d-dati flimkien mal-akkużi u l-lok ta’ fejn seħħ il-każ?

ONOR. JONATHAN ATTARD (Ministru għall-Ġustizzja u r-Riforma tas-Settur tal-Kostruzzjoni): Ir-reati msemmija huma reati ta’ kompetenza ordinarja tal-Qorti tal-Maġistrati u għaldaqstant dawn il-kawżi jinstemgħu minn “tad-distrett” u konsegwentement l-informazzjoni dwar dawn il-kawżi ma tiġix reġistrata.


REATI KRIMINALI

15015. L-ONOR. DARREN CARABOTT staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jagħti rendikont, rispettivament għal kull lokalità, ta’ kemm saru reati kriminali fis-snin 2022 u 2023?

ONOR. BYRON CAMILLERI: In-numru ta’ reati li seħħew f’kull lokalità f’dawn il-gżejjer fis-sena 2022 huwa hekk kif jidher fit-tabella hawn taħt. Bħal kull sena, il-crime report għas-sena 2023 ikun ippubblikat fiż-żmien li ġej.

	Reati kriminali fis-sena 2022

	Lokalità
	Numru

	Attard 
	222

	Balzan 
	65

	Birgu
	70

	Birkirkara 
	568

	Birżebbuġa 
	417

	Bormla 
	234

	Dingli 
	44

	Fgura 
	276

	Floriana 
	176

	Fontana - Għawdex
	14

	Għajnsielem - Għawdex 
	106

	Għarb - Għawdex 
	34

	Għargħur
	67

	Għasri - Għawdex
	7

	Għaxaq 
	108

	Gudja
	177

	Gżira 
	333

	Ħamrun 
	527

	Iklin 
	56

	L-isla
	76

	Kalkara 
	67

	Kerċem - Għawdex 
	27

	Kirkop 
	65

	Lija 
	44

	Luqa 
	222

	Marsa 
	357

	Marsaskala
	332

	Marsaxlokk 
	117

	Mdina 
	23

	Mellieħa 
	379

	Mġarr 
	110

	Mosta
	453

	Mqabba 
	35

	Msida 
	485

	Mtarfa 
	26

	Munxar - Għawdex 
	43

	N/a 
	31

	Nadur - Għawdex
	90

	Naxxar 
	331

	Paola
	446

	Pembroke 
	73

	Pietà 
	154

	Qala - Għawdex 
	27

	Qormi 
	579

	Qrendi 
	52

	Rabat
	262

	Rabat - Għawdex
	238

	Safi 
	50

	San Ġiljan 
	1,007

	San Ġwann
	276

	San Lawrenz - Għawdex 
	15

	San Pawl il-Baħar
	1,369

	Sannat - għawdex 
	33

	Santa luċija 
	49

	Santa venera 
	248

	Siġġiewi 
	152

	Sliema 
	645

	Swieqi 
	176

	Ta’ xbiex 
	103

	Tarxien 
	177

	Valletta
	456

	Xagħra - Għawdex 
	103

	Xewkija - Għawdex
	63

	Xgħajra
	55

	Żabbar 
	377

	Żebbuġ 
	308

	Żebbuġ - Għawdex
	129

	Żejtun 
	326

	Żurrieq 
	172




DIPARTIMENT TAL-PROBATION U L-PAROLE – PERSUNI INGAĠĠATI

15016. L-ONOR. DARREN CARABOTT staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jagħti rendikont ta’ kemm-il persuna hemm ingaġġata mad-Dipartiment tal-Probation u l-Parole, u jaqsam din it-tabella tal-informazzjoni skont id-dipartiment u r-rwol li huma assenjati li joperaw fih?

ONOR. BYRON CAMILLERI: Il-persuni ingaġġati mad-Dipartiment tal-Probation u l-Parole huwa kif jidher fit-tabella hawn taħt.

	Director
	Għaddej il-proċess tal-għażla

	Assistant Director
	1

	Principal Probation Officer
	1

	Senior Probation Officer
	4

	Psychologist
	1

	Psychology Practitioner
	1

	Probation Officer
	20

	Trainee Probation Officers
	2

	Officer in Scale 5
	1

	Principal
	2

	Senior Operative (Group IV)
	1




PROFESSJONISTI MEDIĊI

15098. L-ONOR. ADRIAN DELIA staqsa lill-Ministru għas-Saħħa u l-Anzjanità Attiva: Jista’ l-Ministru jgħid jekk hux qed jiggradwaw biżżejjed professjonisti mediċi mill-Università ta’ Malta?

ONOR. JO ETIENNE ABELA: Qed isir kull sforz biex aktar żgħażagħ jagħżlu l-karriera fil-qasam tas-saħħa u tal-anzjanità attiva. Dan jinkludi fl-għoti tal-istipendji fl-Università ta’ Malta, ftehimiet fis-settur tas-saħħa meqjusa bħala storiċi u llum, aktar minn qatt qabel, dawn iż-żewġ setturi joffru karriera u speċjalizzazzjoni.


PROFESSJONISTI MEDIĊI BARRANIN

15099. L-ONOR. ADRIAN DELIA staqsa lill-Ministru għas-Saħħa u l-Anzjanità Attiva: Jista’ jgħid kif jistgħu jkunu mħajra aktar professjonisti fil-qasam tas-saħħa minn barra xtutna? Jekk le, x’inċentivi hemm bżonn?

ONOR. JO ETIENNE ABELA: Il-ħidma ta’ dan il-Ministeru għandha tkompli tkun iffokata mhux biss fuq ir-reklutaġġ imma wkoll fuq ir-retention ta’ dawk kollha li jaħdmu f’dan is-settur. Għalhekk, irridu nkomplu noħolqu aktar korsijiet ta’ taħriġ speċjalizzat u progression fil-karriera li huma jkollhom meta jaħdmu f’dan is-settur.

Dan hu kkumplimentat bil-ftehimiet storiċi li saru dan l-aħħar bejn il-unions rispettivi fil-qasam tas-saħħa u l-Gvern.


PROFESSJONISTI MEDIĊI – ĦLAS

15100. L-ONOR. ADRIAN DELIA staqsa lill-Ministru għas-Saħħa u l-Anzjanità Attiva: Jista’ l-Ministru jgħid jekk il-professjonisti mediċi tagħna humiex imħallsin sew u jekk le, x’qed jiġi propost u fuq liema medda ta’ snin?

ONOR. JO ETIENNE ABELA: F’dawn l-aħħar xhur ingħalqu numru ta’ ftehimiet settorali, liema ftehimiet ġew ikkunsidrati bħala storiċi. Madankollu l-Gvern jibqa’ l-ħin kollu miftuħ biex tinżamm relazzjoni tajba mal-partijiet fl-interess tal-ħaddiema u l-pazjenti.


PANDEMIJA TAL-COVID-19

15101. L-ONOR. ADRIAN DELIA staqsa lill-Ministru għas-Saħħa u l-Anzjanità Attiva: Jista’ l-Ministru jgħid x’tgħallimna (preparedness) mill-pandemija tal-COVID-19? Jista’ l-Ministru jgħid jekk aħniex attrezzati (għandniex apparat mediku) biżżejjed?

ONOR. JO ETIENNE ABELA: Malta kienet imfaħħra mill-World Health Organization (WHO) u minn organizzazzjonijiet oħra internazzjonali għall-mod kif aġixxejna fil-pandemija. Fost l-inizjattivi li ttieħdu kien hemm it-tilqim b’mod organizzat lil kull min xtaq jieħu t-tilqima. Minkejja li kien hemm diffikultà biex numru kbir ta’ pajjiżi jkollhom il-kunsinni adegwati ta’ tilqim, Malta ħadet l-inizjattiva biex fuq livell ta’ Unjoni Ewropea jsir ix-xiri għall-pajjiżi kollha membri u b’hekk pajjiżi żgħar bħal Malta ma jkunux żvantaġġjati. B’hekk, f’kull mument, kull Malti u Għawdxi seta’ jieħu t-tilqim li kien hemm bżonn bl-aktar mod organizzat u l-aktar mod effiċjenti li ġie mfaħħar mill-WHO.

Barra minn hekk, inxtara l-apparat kollu neċessarju biex l-isptarijiet tagħna jkunu jistgħu jilqgħu għal din l-emerġenza. Ittieħdu wkoll inizjattivi fid-djar tal-anzjani sabiex in-numru ta’ anzjani bil-COVID-19 ma jkunx mifrux sa fejn kien possibbli. Tant hu hekk li r-rata ta’ mwiet kienet l-anqas waħda fl-Ewropa.

Ma’ dawn kien hemm kampanja kbira ta’ tagħrif dwar x’għandu jsir biex il-COVID-19 ikun ikkontrollat mill-pubbliku inġenerali.

Minn din l-esperjenza u t-tagħlimiet li ħadna minnha, ninsabu aktar ippreparati.


PANDEMIJA TAL-COVID-19 – INVESTIGAZZJONIJIET

15102. L-ONOR. ADRIAN DELIA staqsa lill-Ministru għas-Saħħa u l-Anzjanità Attiva: Jista’ l-Ministru jgħid jekk f’Malta sarux investigazzjonijiet dwar kif il-vaċċin tal-COVID-19 ġie żviluppat, mixtri, amministrat u kostrett fuq in-nies b’mod indiskriminat?

ONOR. JO ETIENNE ABELA: Nitlob lill-Onor. Interpellant sabiex jirreferi għat-tweġiba tal-mistoqsija parlamentari 15101.


SETTUR TAS-SAĦĦA – PRIJORITAJIET

15103. L-ONOR. ADRIAN DELIA staqsa lill-Ministru għas-Saħħa u l-Anzjanità Attiva: Jista’ l-Ministru jgħid liema huma dawk l-oqsma tas-settur tas-saħħa li se jkun qiegħed jagħti prijorità issa li huwa responsabbli minn dan id-dekasteru?

ONOR. JO ETIENNE ABELA: L-Onor. Interpellant mitlub jirreferi għat-tweġiba tal-mistoqsija parlamentari 15091.


COLA – LISTA TAL-PRODOTTI UŻATI GĦALL-KALKOLU

15132. L-ONOR. IVAN CASTILLO staqsa lill-Ministru għall-Finanzi u x-Xogħol: Jista’ l-Ministru jagħti lista tal-prodotti li ntużaw biex tiġi kkalkulata l-COLA?

ONOR. CLYDE CARUANA: L-informazzjoni mitluba tqiegħdet fuq il-Mejda tal-Kamra waqt il-ħin tat-Tqegħid ta’ Karti.


COLA – MEKKANIŻMU ĠDID

15133. L-ONOR. IVAN CASTILLO staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid jekk hux ser jiġi ffinalizzat il-mekkaniżmu l-ġdid tal-COLA u meta?
[bookmark: _Hlk150346956]
ONOR. SILVIO SCHEMBRI (Ministru għall-Ekonomija, l-Intrapriża u Proġetti Strateġiċi): Nitlob lill-Onor. Interpellant jirreferi l-mistoqsija tiegħu lill-Ministru kkonċernat.


COLA – MEKKANIŻMU ĠDID

15134. L-ONOR. IVAN CASTILLO staqsa lill-Ministru għall-Finanzi u x-Xogħol: Jista’ l-Ministru jgħid jekk hux ser jiġi ffinalizzat il-mekkaniżmu l-ġdid tal-COLA u meta?

ONOR. CLYDE CARUANA: Kull tibdil fil-mekkaniżmu tal-COLA jrid ikun maqbul bejn l-imsieħba soċjali, liema tibdil jitħabbar jekk jew meta jkun maqbul.


LIVING WAGE

15135. L-ONOR. IVAN CASTILLO staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid jekk hux qed jippjana li jdaħħal il-living wage u, jekk iva, meta?

ONOR. SILVIO SCHEMBRI: Nitlob lill-Onor. Interpellant jirreferi l-mistoqsija tiegħu lill-Ministru kkonċernat.


LIVING WAGE

15136. L-ONOR. IVAN CASTILLO staqsa lill-Ministru għall-Finanzi u x-Xogħol: Jista’ l-Ministru jgħid jekk hux qed jippjana li jdaħħal il-living wage u jekk iva, meta?

ONOR. CLYDE CARUANA: Nitlob lill-Onor. Interpellant biex jirreferi l-mistoqsija lill-Ministru kkonċernat.


TALBA BIEX JORĦSU PRODOTTI TAL-IKEL 

15137. L-ONOR. IVAN CASTILLO staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid liema prodotti ntalbu biex jorħsu mill-bejjiegħa tal-ikel (food retailers) u t-tul ta’ żmien mitlub li għandhom jorħsu?

ONOR. SILVIO SCHEMBRI: Nitlob lill-Onor. Interpellant biex jirreferi għall-Press Release 240065 tal-Gvern ta’ Malta li kopja tagħha tqiegħdet fuq il-Mejda tal-Kamra waqt il-ħin tat-Tqegħid ta’ Karti.


DIJABETE – SCREENING NAZZJONALI TAS-SAQAJN

15163. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: Jista’ l-Ministru jgħid jekk għandux pjan li jagħmel screening nazzjonali tas-saqajn għall-persuni bid-dijabete?

ONOR. JO ETIENNE ABELA: Kull pazjent li jagħmel użu mis-servizz tal-Kliniċi tad-Dijabete fil-Primary Health Care jiġi offrut screening tas-saqajn tal-anqas darba fis-sena. Dan il-kunċett ser jiġi msaħħaħ bil-ftuħ taċ-Ċentru tad-Dijabete fiċ-Ċentru tas-Saħħa ta’ Ħal-Qormi fejn dan l-iscreening ser isir fl-istess appuntament li l-pazjent ikollu mal-konsulent. Iċ-Ċentru tas-Saħħa ta’ Ħal Qormi mistenni jerġa’ jinfetaħ fl-ewwel kwart ta’ din is-sena. Fil-futur qrib għandha titħabbar l-istrateġija dwar id-dijabete.

DIJABETE – MINOR AMPUTATIONS

15164. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: Jista’ l-Ministru jgħid, sena b’sena, mill-2013 sal-2023, kemm kienet in-nefqa fuq minor amputations f’pajjiżna u kemm kien in-numru totali ta’ minor amputations kull sena? Jista’ jgħid ukoll kemm minnhom kienu fuq persuni bid-dijabete?

ONOR. JO ETIENNE ABELA: L-informazzjoni tingħata f’seduta oħra.


DIJABETE – MAJOR AMPUTATIONS

15165. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: Jista’ l-Ministru jgħid, sena b’sena mill-2013 sal-2023, kemm kienet in-nefqa fuq major amputations f’pajjiżna u kemm kien in-numru totali ta’ major amputations kull sena? Jista’ jgħid ukoll kemm minnhom kienu fuq persuni bid-dijabete?

ONOR. JO ETIENNE ABELA: L-informazzjoni tingħata f’seduta oħra.


UFFIĊĊJU TAL-PRIM MINISTRU – ĦADDIEMA

15166. L-ONOR. CLAUDETTE BUTTIGIEG staqsiet lill-Prim Ministru: Jista’ l-Prim Ministru jgħid kemm hemm persuni li jaħdmu fis-settur pubbliku jew fis-servizz pubbliku, ma’ dipartimenti jew entitajiet li jaqgħu taħt l-Uffiċċju tal-Prim Ministru li bħalissa qed jaħdmu full-time u part-time? Jista’ jgħid ukoll kemm minnhom jagħmlu użu minn wieħed minn dawn l-għażliet ta’ modern work practices biex isibu bilanċ bejn ix-xogħol u l-familja:
- Flexi Time;
- Flexi Week;
- Reduced Hours;
- Extended Remote Working; u
- Remote working?

Jista’ jgħid ukoll hemm minnhom huma nisa u kemm minnhom huma rġiel?

ONOR. ROBERT ABELA (Prim Ministru): It-tagħrif mitlub tqiegħed fuq il-Mejda tal-Kamra waqt il-ħin tat-Tqegħid ta’ Karti.
MINISTERU GĦALL-FONDI EWROPEJ, ID-DJALOGU SOĊJALI U L-PROTEZZJONI TAL-KONSUMATUR – ĦADDIEMA

15167. L-ONOR. CLAUDETTE BUTTIGIEG staqsiet lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jgħid kemm hemm persuni li jaħdmu fis-settur pubbliku jew fis-servizz pubbliku, ma’ dipartimenti jew entitajiet li jaqgħu taħt il-Ministeru li bħalissa qed jaħdmu full-time u part-time? Jista’ jgħid ukoll kemm minnhom jagħmlu użu minn wieħed minn dawn l-għażliet ta’ modern work practices biex isibu bilanċ bejn ix-xogħol u l-familja:
- Flexi Time;
- Flexi Week;
- Reduced Hours;
- Extended Remote Working; u
- Remote working?

Jista’ jgħid ukoll hemm minnhom huma nisa u kemm minnhom huma rġiel?

ONOR. CHRIS FEARNE: Id-dettalji dwar in-numru ta’ nies li jaħdmu bħalissa taħt il-Ministeru kkonċernat huma skont it-tabella t’hawn taħt:
 
	Department/
Entity/Agency/
Division
	Modern Work Practices
	Full-time
	Part-time

	DIER
	
	
	

	Public Officers
	
	72
	

	RSSL 
	
	3
	

	Students within the IPS Scheme
	
	
	6

	
	Flexi Time
	
	4

	
	Flexi Week
	
	

	
	Reduced Hours
	5
	

	
	Extended Remote Working
	6
	2

	
	Remote Working
	14
	10

	EUPA 
  Public Officers
	
	
31
	

	
	Flexi Time
	31
	

	
	Flexi Week
	4
	

	
	Reduced Hours
	
	

	
	Extended Remote Working
	31
	

	
	Remote Working
	
	



	Department/
Entity/Agency/
Division
	Modern Work Practices
	Full-time
	Part-time

	EU Funds Divisions & OPS
  Public Officers
	
	


163
	

	
	Flexi Time
	27
	15

	
	Reduced Hours
	12
	

	
	Extended Remote Working
	25
	7

	
	Remote Working
	14
	2

	IMU
	Flexi Week
	2
	2

	NDSF 
Public Officers

	

	
7
	

	
	Flexi Time
	
	

	
	Flexi Week
	
	

	
	Reduced Hours
	
	

	
	Extended Remote Working
	
	

	
	Remote Working
	
	

	SEM – Servizzi Ewropej f’Malta
  Public Officers
	

	


19
	

	
	Flexi Time
	
	

	
	Flexi Week
	
	

	
	Reduced Hours
	
	

	
	Extended Remote Working
	
	

	
	Remote Working
	5
	1

	MCCAA 
  Public Officers
	

	
157
	
6

	
	Flexi Time
	
	6

	
	Flexi Week
	
	

	
	Reduced Hours
	9
	

	
	Extended Remote Working
	91
	

	
	Remote Working
	
	2

	MCESD 
  Public Officers
	
	
2
	


	
	Flexi Time
	
	

	
	Flexi Week
	
	

	
	Reduced Hours
	
	

	
	Extended Remote Working
	6
	

	
	Remote Working
	
	




MINISTERU GĦALL-WIRT NAZZJONALI, L-ARTI U L-GVERN LOKALI – ĦADDIEMA

15168. L-ONOR. CLAUDETTE BUTTIGIEG staqsiet lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid kemm hemm persuni li jaħdmu fis-settur pubbliku jew fis-servizz pubbliku, ma’ dipartimenti jew entitajiet li jaqgħu taħt il-Ministeru li bħalissa qed jaħdmu full-time u part-time? Jista’ jgħid ukoll kemm minnhom jagħmlu użu minn wieħed minn dawn l-għażliet ta’ Modern Work Practices biex isibu bilanċ bejn ix-xogħol u l-familja:
- Flexi Time;
- Flexi Week;
- Reduced Hours;
- Extended Remote Working; u
- Remote working?

Jista’ jgħid ukoll hemm minnhom huma nisa u kemm minnhom huma rġiel?

ONOR. OWEN BONNICI: Tlabt sabiex it-tagħrif jinġabar.


FAĊILITÀ KORRETTIVA TA’ KORDIN – PERSUNI LI DDAĦĦLU FUQ DROGA

15238. L-ONOR. BERNICE BONELLO staqsiet lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm kien in-numru ta’ persuni li ddaħħlu fil-Faċilità Korrettiva ta’ Kordin f’dawn l-aħħar 15-il sena in konnessjoni ma’ reati ta’ droga?

ONOR. BYRON CAMILLERI: Minħabba li r-rekords bdew jinżammu b’mod diġitali mis-sena 2015 ’il quddiem, nista’ nipprovdi n-numru minn dik is-sena ’l quddiem.

2023 – 92 persuna
2022 – 90 persuna
2021 – 85 persuna
2020 – 92 persuna
2019 – 95 persuna
2018 – 100 persuna
2017 – 104 persuni
2016 – 95 persuna
2015 - 80 persuna


SKEJJEL PRIMARJI – STUDENTI

15254. L-ONOR. GRAZIELLA GALEA staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kemm kien it-total ta’ studenti li bdew jattendu l-iskejjel primarji f’Malta u Għawdex fis-sena skolastika 2023-2024? Jista’ jaqsam din l-informazzjoni skola, skola?

ONOR. CLIFTON GRIMA: It-total ta’ studenti li bdew din is-sena skolastika fl-iskejjel primarji f’Malta u Għawdex kien ta’ 21,998 student.

SKEJJEL PRIMARJI – STUDENTI

15255. L-ONOR. GRAZIELLA GALEA staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kemm preżentement hu t-total ta’ studenti li qegħdin jattendu l-iskejjel primarji f’Malta u Għawdex? Jista’ jaqsam din l-informazzjoni skola, skola?

ONOR. CLIFTON GRIMA: It-total ta’ studenti li jattendu fl-iskejjel primarji f’Malta u Għawdex hu ta’ 22,120 student.


TRIBUNAL INDUSTRIJALI – KAŻIJIET PENDENTI

15270. L-ONOR. JEROME CARUANA CILIA staqsa lill-Prim Ministru: Jista’ l-Prim Ministru jgħid kemm kien hemm każijiet pendenti quddiem it-Tribunal Industrijali sal-aħħar tas-sena 2023?

ONOR. ROBERT ABELA: Nitlob lill-Onor. Interpellant sabiex jagħmel din il-mistoqsija parlamentari lill-Ministeru kkonċernat.


ĦAL QORMI – BUS SHELTERS

15271. L-ONOR. JEROME CARUANA CILIA staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid xi pjanijiet hemm għall-istallazzjoni ta’ bus shelters f’Ħal Qormi? Jista’ jgħid ukoll fejn u meta hu mistenni li jiġu stallati aktar bus shelters f’Ħal Qormi?

ONOR. OWEN BONNICI: Il-Kunsill Lokali ta’ Ħal Qormi għandu għadd ta’ talbiet pendenti dwar stallazzjoni ta’ bus shelters.


ĦAL LUQA – BUS SHELTERS

15272. L-ONOR. JEROME CARUANA CILIA staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid xi pjanijiet hemm għall-istallazzjoni ta’ bus shelters f’Ħal Luqa? Jista’ jgħid ukoll fejn u meta hu mistenni li jiġu stallati aktar bus shelters f’Ħal Luqa?

ONOR. OWEN BONNICI: Il-Kunsill Lokali ta’ Ħal Luqa għandu għadd ta’ talbiet pendenti dwar stallazzjoni ta’ bus shelters.


IS-SIĠĠIEWI – BUS SHELTERS

15273. L-ONOR. JEROME CARUANA CILIA staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid xi pjanijiet hemm għall-istallazzjoni ta’ bus shelters fis-Siġġiewi? Jista’ jgħid ukoll fejn u meta hu mistenni li jiġu stallati aktar bus shelters fis-Siġġiewi?

ONOR. OWEN BONNICI: Il-Kunsill Lokali tas-Siġġiewi għandu talbiet pendenti għall-istallar ta’ Bus Shelters.


SPTAR MATER DEI – SEWQAN TAL-EMERGENCY VEHICLES

15279. L-ONOR. CARMELO MIFSUD BONNICI staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid għala ħaddiema ta’ ’l fuq minn 63 sena mhumiex jitħallew isuqu emergency vehicles fl-Isptar Mater Dei?

ONOR. CHRIS BONETT: Ninforma lill-Onor. Interpellant biex jirreferi din il-mistoqsija lill-Ministeru kkonċernat.


EŻAMI TAL-WARRANT TAL-AVUKATI – FIT AND PROPER TEST – ĦAŻNA TAD-DATA

15280. L-ONOR. CARMELO MIFSUD BONNICI staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid fejn tinsab maħżuna d-data mogħtija mill-avukati li poġġew għall-Fit and Proper Test bħala parti mill-eżami tal-warrant tagħhom bħala avukati?

ONOR. JONATHAN ATTARD: Il-Fit and Proper Test mitlub bħala parti mill-eżami tal-warrant tal-avukati huwa parti mir-responsabbiltajiet tal-Kumitat għall-Avukati u Prokuraturi Legali fi ħdan il-Kummissjoni għall-Amministrazzjoni tal-Ġustizzja. Tali Kummissjoni ma taqax taħt il-mansjoni tal-Ministeru u lanqas tal-Gvern. Għaldaqstant m’iniex f’pożizzjoni li nirrispondi din il-mistoqsija.


POYC – CHAIRPERSON

15281. L-ONOR. CARMELO MIFSUD BONNICI staqsa lill-Ministru għas-Saħħa u l-Anzjanità Attiva: Jista’ l-Ministru jippubblika l-kriterji li kienu ġew stabbiliti u dawk attwali li abbażi tagħhom wasslu għall-għażla taċ-Chairperson tal-POYC?

ONOR. JO ETIENNE ABELA: Ma hemmx il-pożizzjoni ta’ Chairperson POYC.


SPTAR MOUNT CARMEL – RIŻENJI JEW TRASFERIMENTI

15282. L-ONOR. CARMELO MIFSUD BONNICI staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm kien hemm ħaddiema tal-Isptar Mount Carmel li ssottomettew ir-riżenja jew li talbu trasferiment f’dipartimenti oħra matul dawn l-aħħar sitt xhur?

ONOR. JO ETIENNE ABELA: Kien hemm 17-il riżenja u disgħa li talbu għal transfer.


SPTAR MATER DEI – UNIT TAL-PSIKJATRIJA

15283. L-ONOR. CARMELO MIFSUD BONNICI staqsa lill-Ministru għas-Saħħa u l-Anzjanità Attiva: Jista’ l-Ministru jgħid ir-raġuni għaliex mill-pandemija sal-lum il-unit tal-psikjatrija fl-Isptar Mater Dei għadha magħluqa?

ONOR. JO ETIENNE ABELA: Nitlob lill-Onor. Interpellant biex jirreferi għat-tweġiba tal-mistoqsija parlamentari 9789.


PSIKOLOGI ASSENJATI LILL-UNIVERSITÀ TA’ MALTA

15284. L-ONOR. CARMELO MIFSUD BONNICI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kemm hemm psikologi assenjati mid-Dipartiment lill-Università ta’ Malta? 

ONOR. CLIFTON GRIMA: L-Università għandhom it-tim dedikat tagħhom li huma impjegati tal-Università stess.


PACEVILLE – SKWADRA SPEĊJALI TAL-PULIZIJA

15337. L-ONOR. ALBERT BUTTIGIEG staqsa lill-Ministru għall-Intern, is-Sigurtà, ir-Riformi u l-Ugwaljanza: B’referenza għat-tweġiba tal-mistoqsija parlamentari 14639, peress li f’din it-tweġiba m’hemmx l-informazzjoni mitluba, jista’ l-Ministru jgħid meta l-Pulizija ser tagħmel skwadra speċjali għal Paceville kif kien imwiegħed diversi drabi?

ONOR. BYRON CAMILLERI: Nitlob lill-Onor. Interpellant jirreferi għat-tweġiba tal-mistoqsija parlamentari 14639.


ESCOOTERS

15338. L-ONOR. ALBERT BUTTIGIEG staqsa lill-Ministru għat-Trasport, l-Infrastruttura u x-Xogħlijiet Pubbliċi: B’referenza għat-tweġiba tal-mistoqsija parlamentari 14634 u għall-intervent tiegħu fil-Parlament fejn qal li l-escooters li huma privati ser jitħallew, jista’ l-Ministru jgħid jekk dawn l-escooters jistgħux jintużaw fuq il-promenade fejn mhux permess li jintużaw ir-roti/bicycles jew inġenji oħra u jekk dawn l-escooters privati hux ser ikollhom fejn jagħmlu l-parkeġġ bħal vetturi privati? Jista’ jgħid ukoll jekk tkellimx u kkonsultax mal-kunsilli lokali b’mod partikolari ma’ dawk il-kunsilli li għandhom din il-problema?

ONOR. CHRIS BONETT: Kickscooters elettriċi jistgħu jinstaqu fuq mogħdijiet tar-riġel (inkluż dawk li ma jintużawx esklużivament għall-mixi), promenades, mogħdijiet għar-roti u żoni pedonali iżda għandu jiġi osservat il-limitu ta’ veloċità ta’ 10 km kif stabbilit fir-regolamenti. 

Rigward parkeġġ tal-kickscooters privati, dan huwa diġà regolat permezz tat-Taqsima IV tar-regolamenti u ma hemm l-ebda tibdil.






IL-BIRGU – MUŻEW MARITTIMU

15339. L-ONOR. ALBERT BUTTIGIEG staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid meta huwa maħsub li jintemm ir-refurbishment tal-Mużew Marittimu fil-Birgu?

ONOR. OWEN BONNICI: Filwaqt li nirreferi lill-Onor Interpellant għat-tweġiba mogħtija għall-mistoqsija parlamentari 13648, fejn tidħol l-implimentazzjoni tal-fażijiet l-oħra li qed jiġu finanzjati minn fondi nazzjonali dawn jinsabu fl-istadju li qed isiru l-istudji neċessarji sabiex jibdew jinkitbu t-tenders relatati mal-istess proġett.


PJAZZA SPINOLA U PACEVILLE AVENUE – PROĠETTI

15340. L-ONOR. ALBERT BUTTIGIEG staqsa lill-Ministru għat-Trasport, l-Infrastruttura u x-Xogħlijiet Pubbliċi: B’referenza għall-proġetti ta’ Pjazza Spinola u Paceville Avenue, fejn dawn kellhom jiġu pedonalizzati kif kien ħabbar il-Ministru għat-Turiżmu, jista’ l-Ministru jgħid fiex wasal dan il-proġett?

ONOR. CHRIS BONETT: Ninforma lill-Onor. Interpellant li għandu jirreferi din il-mistoqsija lill-Ministru kkonċernat.


SAN ĠILJAN – GĦASSA TAL-PULIZIJA

15341. L-ONOR. ALBERT BUTTIGIEG staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid xi pjanijiet hemm għall-għassa tal-Pulizija ta’ San Ġiljan fid-dawl li din hija proprjetà privata rekwiżizzjonata u hemm talba biex tingħata lura? Jista’ jgħid ukoll xi pjan ta’ kontinġenza hemm mill-Pulizija?

ONOR. BYRON CAMILLERI: Mhix l-intenzjoni tal-Korp li l-post preżenti ma jibqax iservi ta’ għassa tal-Pulizija.


SAN ĠILJAN – COMMUNITY CLINIC

15342. L-ONOR. ALBERT BUTTIGIEG staqsa lill-Ministru għas-Saħħa u l-Anzjanità Attiva: B’referenza għall-proġett tal-community clinic f’San Ġiljan, jista’ l-Ministru jagħti update dwar fiex wasal dan il-proġett u meta se tinfetaħ din il-clinic?

ONOR. JO ETIENNE ABELA: Ninforma lill-Onor. Interpellant biex jirreferi għat-tweġiba tal-mistoqsija parlamentari 14646.

Inżid ngħid li l-indirizz fejn ser ikun hemm din il-klinika hu 13, Triq Mikiel Ang Borg, San Ġiljan.


GĦAWDEX – ŻIEDA FL-ISKWADRI TAL-PULIZIJIA

15370. L-ONOR. ALEX BORG staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid jekk hemmx pjan li jiżdiedu aktar skwadri tal-Pulizija f’Għawdex? Jekk iva, liema skwadri?

ONOR. BYRON CAMILLERI: Nirreferi lill-Onor. Interpellant għat-tweġiba tal-mistoqsija parlamentari 15369.


GĦAWDEX – OPEN SPACES U PARKS

15371. L-ONOR. ALEX BORG staqsa lill-Ministru għal Għawdex u l-Ippjanar: Jista’ l-Ministru jgħid jekk hemmx pjan li jinfetħu aktar open spaces u parks għall-familji ġewwa Għawdex? Jekk iva, fejn u meta?

ONOR. CLINT CAMILLERI: Nitlob lill-Onor. Interpellant sabiex jirreferi għat-tweġibiet tal-mistoqsijiet parlamentari 15360, 9070 u 3570.


GĦAWDEX – OPEN SPACES U PARKS

15372. L-ONOR. ALEX BORG staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk hemmx pjan li jinfetħu aktar open spaces u parks għall-familji ġewwa Għawdex? Jekk iva, fejn u meta?

ONOR. MIRIAM DALLI: Nirreferi lill-Onor. Interpellant għat-tweġiba tal-mistoqsija parlamentari 13140.




MARSALFORN – BREAKWATER

15373. L-ONOR. ALEX BORG staqsa lill-Ministru għal Għawdex u l-Ippjanar: Jista’ l-Ministru jgħid jekk il-breakwater ta’ Marsalforn għadux ippjanat li jsir? Jekk iva, jista’ jagħti time frame u jgħid f’liema stadju wasal?

ONOR. CLINT CAMILLERI: Il-breakwater ta’ Marsalforn għadu ppjanat li jsir u bħalissa qed jiġu eżaminati r-rapporti tekniċi marbutin mal-Environmental Impact Assessment.


MUŻEW TA’ GĦAWDEX – XOGĦLIJIET

15374. L-ONOR. ALEX BORG staqsa lill-Ministru għal Għawdex u l-Ippjanar: Jista’ l-Ministru jgħid fiex wasal il-Mużew ta’ Għawdex u meta ser jitlesta?

ONOR. CLINT CAMILLERI: Bħalissa għaddejjin ix-xogħlijiet tal-finishes u tal-M&Es. Il-proġett tal-Mużew ta’ Għawdex huwa mistenni li jkun lest fl-2026.


ECO-GOZO – INIZJATTIVI

15375. L-ONOR. ALEX BORG staqsa lill-Ministru għal Għawdex u l-Ippjanar: Jista’ l-Ministru jgħid x’inizjattivi qed jittieħdu bħalissa minn ‘Eco-Gozo’? 

ONOR. CLINT CAMILLERI: Nitlob lill-Onor. Interpellant sabiex ikun aktar speċifiku fil-mistoqsija tiegħu.


FOND TAL-AZZJONI DWAR IL-KLIMA -PROĠETTI APPROVATI

15397. L-ONOR. RYAN CALLUS staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid kemm approva proġetti u inizjattivi l-Fond dwar l-Azzjoni fuq il-Klima bejn l-2016 u l-2023, kemm kienet in-nefqa totali fuq dawn il-proġetti u kemm minn dawn il-proġetti kienu relatati ma’ enerġija rinnovabbli jew l-użu effiċjenti tal-enerġija?

[bookmark: _Hlk150347480]ONOR. MIRIAM DALLI: Tlabt biex l-informazzjoni tinġabar.


ENERĠIJA RINNOVABBLI – TARGET NAZZJONALI

15398. L-ONOR. RYAN CALLUS staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid għaliex it-target nazzjonali għall-enerġija rinnovabbli kif imħabbar ta’ 11.5% mhuwiex ikkalkulat skont il-metodoloġija stabbilita mill-Kummissjoni Ewropea u b’konsegwenza ta’ dan, ħafna inqas ambizzjuż milli mistenni?

ONOR. MIRIAM DALLI: Is-sehem kontributorju ta’ Malta ta’ 11.5% ta’ enerġija minn sorsi rinnovabbli sas-sena 2030 kien stabbilit fl-2019 meta kien ippubblikat l-ewwel pjan nazzjonali integrat dwar l-enerġija u l-klima, u dan kien f’konformità mal-provvedimenti tar-regolament Ewropew applikabbli. 

Infakkar li s-sehem li writna fl-2013 kien ta’ madwar 2% u sal-2023 konna diġà qbiżna t-13%. Sadanittant qed jitħejja l-pjan nazzjonali ġdid, li għandu jkun finalizzat aktar tard din is-sena, u dan se jkun jirrifletti żieda oħra li tirrifletti l-ambizzjoni li għandu dan il-Gvern.


PJAN DWAR L-ENERĠIJA RINNOVABBLI 

15399. L-ONOR. RYAN CALLUS staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tqiegħed fuq il-Mejda tal-Kamra l-pjan li għandu biex jilħaq il-commitments li ħa l-Gvern Malti f’Dubai waqt COP28 li jittripla l-użu ta’ enerġija rinnovabbli sas-sena 2030?

ONOR. MIRIAM DALLI: Infakkar lill-Onor. Interpellant li fl-2013 il-perċentwal ta’ enerġija rinnovabbli f’pajjiżna kien ta’ ftit aktar min 2% u li sal-2023 dan il-Gvern tellgħu għal aktar minn 13% jew sitt darbiet iżjed. 

Madanakollu m’aħniex ser nieqfu hawn. Qegħdin naħdmu bi sħiħ fuq proġett ambizzjuż ta’ enerġija rinnovabbli mir-riħ fuq il-baħar li dwaru s-sena l-oħra ħriġna għall-konsultazzjoni pubblika abbozz ta’ politika nazzjonali u kopja tiegħu tqiegħdet fuq il-Mejda tal-Kamra waqt il-ħin tat-Tqegħid ta’ Karti. 

Fil-ġimgħat li ġejjin ser jinħareġ pre-qualification questionnaire. Ser inkomplu wkoll ninkoraġġixxu l-pannelli solari filwaqt li nfakkar li l-Gvern qed jaħdem ma’ diversi pajjiżi fil-Mediterran sabiex tissaħħaħ l-enerġija rinnovabbli fir-reġjun anke b’interconnectors ma’ Malta. Ftit tal-jiem ilu ffirmajna wkoll memorandum of understanding mal-Eġittu għal kollaborazzjoni fil-qasam tal-enerġija, inkluż dik rinnovabbli. Sadanittant, fil-kuntest globali, il-commitments meħuda minn Malta u l-Istati membri l-oħra tal-Unjoni Ewropea taħt id-direttivi preżenti hekk kif riflessi fil-pjan nazzjonali integrat dwar l-enerġija u l-klima, huma suffiċjenti u ġusti fil-kuntest biex jintlaħaq l-għan globali li jittripla l-użu tal-enerġija rinnovabbli sas-sena 2030.


PJAN DWAR L-EFFIĊJENZA TAL-ENERĠIJA

15400. L-ONOR. RYAN CALLUS staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tqiegħed fuq il-Mejda tal-Kamra l-pjan biex jintlaħaq il-commitment li ħa l-Gvern Malti f’Dubai waqt il-COP28 sabiex jirdoppja ż-żieda fl-effiċjenza tal-enerġija sas-sena 2030?

ONOR. MIRIAM DALLI: Nikkonferma r-rieda qawwija tal-Gvern li jwettaq dak li kien miftiehem waqt il-COP28, fejn il-pajjiżi qablu li jirdoppjaw b’mod kollettiv l-isforzi tagħhom lejn l-effiċjenza fl-enerġija. F’dan il-kuntest, il-Gvern jibqa’ impenjat b’mod kollettiv li jinkoraġġixxi l-użu ta’ apparat aktar effiċjenti kif ukoll sistemi ta’ insulazzjoni li jnaqqsu l-bżonn ta’ enerġija fil-bini. Is-settur tal-bini u l-kostruzzjoni għandu sehem ewlieni u l-Onor. Interpellant jista’ wkoll jirreferi għal-Long-Term Renovation Strategy immexxija mill-Awtorità tal-Bini u Kostruzzjoni. 

Fil-kuntest globali, il-commitments meħuda minn Malta u l-Istati membri l-oħra tal-Unjoni Ewropea taħt id-direttivi preżenti hekk kif riflessi fil-pjan nazzjonali integrat dwar l-enerġija u l-klima, jindirizzaw il-ħtieġa li jintlaħaq l-għan globali li tirdoppja ż-żieda fl-effiċjenza tal-enerġija sas-sena 2030.





WELFARE COMMITTEE

15401. L-ONOR. PAULA MIFSUD BONNICI staqsiet lill-Ministru għall-Politika Soċjali u d-Drittijiet tat-Tfal: Jista’ l-Ministru jgħid x’inhu r-rwol ewlieni tal-Welfare Committee u kif dan il-Kumitat jiġġenera l-flus tiegħu?

ONOR. MICHAEL FALZON: Nitlob lill-Onor. Interpellant sabiex tirreferi l-mistoqsija parlamentari tagħha lill-Ministru kkonċernat.


WELFARE COMMITTEE – IMPJEGATI

15402. L-ONOR. PAULA MIFSUD BONNICI staqsiet lill-Ministru għall-Politika Soċjali u d-Drittijiet tat-Tfal: Jista’ l-Ministru jgħid huwiex ser iwettaq ir-rakkomandazzjoni li għamel l-Awditur Ġenerali fir-rapport tiegħu dwar il-kontijiet pubbliċi 2022 sabiex il-Welfare Committee jkollu aktar impjegati, fosthom accounts officer, sabiex ma jkunx biss l-amministratur ta’ dan il-Kumitat li jkun responsabbli mill-operat kollu ta’ dan il-Kumitat?

ONOR. MICHAEL FALZON: Nitlob lill-Onorevoli Interpellant sabiex tirreferi l-mistoqsija parlamentari tagħha lill-Ministru kkonċernat.


WELFARE COMMITTEE – KONT BANKARJU

15403. L-ONOR. PAULA MIFSUD BONNICI staqsiet lill-Ministru għall-Politika Soċjali u d-Drittijiet tat-Tfal: Jista’ l-Ministru jgħid jekk il-Welfare Committee għadux qed jopera mingħajr kont bankarju skont kif jirriżulta mir-rapport tal-Awditur Ġenerali dwar il-kontijiet pubbliċi 2022? Jekk għadu ma nfetaħx, jista’ jgħid għaliex għadu ma nfetaħx u fejn qed jinżammu l-cash u ċ-ċekkijiet li l-Kumitat għandu? Jekk infetaħ, jista’ jgħid kemm hemm depożitat f’dan il-kont?

ONOR. MICHAEL FALZON: Nitlob lill-Onor. Interpellant sabiex tirreferi l-mistoqsija parlamentari tagħha lill-Ministru kkonċernat.





WELFARE COMMITTEE – ĊEKKIJIET SKADUTI

15404. L-ONOR. PAULA MIFSUD BONNICI staqsiet lill-Ministru għall-Politika Soċjali u d-Drittijiet tat-Tfal: Jista’ l-Ministru jgħid kemm-il ċekk skadut għandu f’idejh il-Welfare Committee li sal-lum ma jistax jissarraf jew jiġi depożitat? Jista’ jgħid kemm hu l-ammont totali ta’ dawn iċ-ċekkijiet skaduti u x’qed isir biex jiġu rkuprati dawn iċ-ċekkijiet skaduti li għandu f’idejh dan il-Kumitat?

ONOR. MICHAEL FALZON: Nitlob lill-Onor. Interpellant sabiex tirreferi l-mistoqsija parlamentari tagħha lill-Ministru kkonċernat.


WELFARE COMMITTEE – NUQQASIJIET

15405. L-ONOR. PAULA MIFSUD BONNICI staqsiet lill-Ministru għall-Politika Soċjali u d-Drittijiet tat-Tfal: Jista’ l-Ministru jgħid x’passi ħa sabiex in-nuqqasijiet kollha li nstabu mill-Awditur Ġenerali fir-rapport tiegħu dwar il-kontijiet pubbliċi 2022 dwar il-Welfare Committee jiġu rranġati? Jista’ jsemmi liema mir-rakkomandazzjonijiet li għamel l-Awditur Ġenerali diġà twettqu u meta ser ikunu qed jitwettqu r-rakkomandazzjonijiet kollha li s’issa għadhom ma twettqux?

ONOR. MICHAEL FALZON: Nitlob lill-Onor. Interpellant sabiex tirreferi l-mistoqsija parlamentari tagħha lill-Ministru kkonċernat.


KUMMISSJONI EWROPEA – PROĊEDURI TA’ KSUR PENDENTI KONTRA MALTA

15407. L-ONOR. KAROL AQUILINA staqsa lill-Ministru għall-Affarijiet Barranin u Ewropej u l-Kummerċ: Jista’ l-Ministru jgħid xi proċeduri ta’ ksur (infringement procedures) jinsabu pendenti kontra Malta mill-Kummissjoni Ewropea? Jista’ jgħid ukoll dwar liema materji huma l-imsemmija proċeduri ta’ ksur, meta nbdew u f’liema stadju waslu?

ONOR. IAN BORG: Meta l-Kummissjoni Ewropea tibda l-proċeduri formali ta’ ksur kontra kwalunkwe Stat Membru dejjem tippubblika stqarrija għall-istampa u tagħmel id-dettalji pubbliċi. Għalhekk, l-informazzjoni li qiegħed jitlob l-Onor. Interpellant tinsab diġà fid-dominju pubbliku. Għal kull bonfini, ninforma lill-Onor. Interpellant li attwalment hemm proċeduri ta’ ksur miftuħa kontra Malta li jittrattaw diversi oqsma, fosthom is-servizzi finanzjarji, it-trasport, l-ambjent, l-enerġija, il-kwalifiki professjonali, il-migrazzjoni u l-ġustizzja. Dawn jinsabu fi stadji differenti.


UFFIĊĊJU TAL-AVUKAT ĠENERALI – PERSUNI LI RRIŻENJAW

15408. L-ONOR. KAROL AQUILINA staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid, sena b’sena, kemm-il persuna rriżenjat mill-impjieg tagħha minn mal-Uffiċċju tal-Avukat Ġenerali mis-sena 2022 sal-ġurnata li fiha tiġi mwieġba din il-mistoqsija parlamentari? Jista’ jagħti l-kariga ta’ kull persuna li rriżenjat u d-data u r-raġuni tar-riżenja tagħha?

ONOR. JONATHAN ATTARD: Tabella bin-numri ta’ riżenji mill-Uffiċċju tal-Avukat Ġenerali mill-2022 sat-22 ta’ Jannar 2024 tqiegħdet fuq il-Mejda tal-Kamra waqt il-ħin tat-Tqegħid ta’ Karti. Minn dawn kien hemm tlieta fi gradi amministrattivi u sitta kienu f’diversi gradi legali. Tajjeb li wieħed jinnota li tlieta minn dawn ġew appuntati Maġistrati. 


UFFIĊĊJU TAL-AVUKAT ĠENERALI – PROĊESSI VERBALI MINGĦAND MAĠISTRATI INKWIRENTI

15409. L-ONOR. KAROL AQUILINA staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid, sena b’sena mis-sena 2013 sal-ġurnata li fiha tiġi mwieġba din il-mistoqsija parlamentari, kemm-il proċess verbal irċieva l-Avukat Ġenerali mingħand maġistrat inkwirenti? 

ONOR. JONATHAN ATTARD: Bejn l-2013 u l-24 ta’ Jannar 2024, l-Avukat Ġenerali irċieva mingħand maġistrati inkwirenti is-segwenti:

	Sena
	Numru ta’ Inkjesti
	Sena
	Numru ta’ Inkjesti

	2013
	1252
	2019
	973

	2014
	939
	2020
	1412

	2015
	1027
	2021
	1065

	2016
	846
	2022
	731

	2017
	823
	2023
	824

	2018
	1041
	sal-24 ta’ Jannar 2024
	61




UFFIĊĊJU TAL-AVUKAT ĠENERALI – TALBIET DWAR PROĊESS VERBAL

15410. L-ONOR. KAROL AQUILINA staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid, sena b’sena mis-sena 2013 sal-ġurnata li fiha tiġi mwieġba din il-mistoqsija parlamentari, kemm-il talba rċieva l-Avukat Ġenerali sabiex juri proċess verbal skont dak li jipprovdi l-artikolu 518 tal-Kodiċi Kriminali (Kap. 9 tal-Liġijiet ta’ Malta)? Jista’ jgħid ukoll kemm minn dawn it-talbiet ġew aċċettati mill-Avukat Ġenerali, kemm ġew miċħuda u kemm għadhom pendenti?

ONOR. JONATHAN ATTARD: L-Uffiċċju tal-Avukat Ġenerali ma kienx iżomm statistika dwar talbiet għall-aċċess għall-Inkjesti Maġisterjali. Madankollu din l-istatistika bdiet tinżamm b’effett mill-1 ta’ Awwissu 2023 u minn dak iż-żmien sal-24 ta’ Jannar 2024 in-numru ta’ talbiet li saru kienu erbgħa, li kollha ġew approvati. 


UFFIĊĊJU TAL-AVUKAT ĠENERALI – TALBIET GĦAL KOPJA TA’ PROĊESS VERBAL

15411. L-ONOR. KAROL AQUILINA staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid, sena b’sena mis-sena 2013 sal-ġurnata li fiha tiġi mwieġba din il-mistoqsija parlamentari, kemm-il talba rċieva l-Avukat Ġenerali sabiex jagħti kopja ta’ proċess verbal skont dak li jipprovdi l-artikolu 518 tal-Kodiċi Kriminali (Kap. 9 tal-Liġijiet ta’ Malta)? Jista’ jgħid ukoll kemm minn dawn it-talbiet ġew aċċettati mill-Avukat Ġenerali, kemm ġew miċħuda u kemm għadhom pendenti?

ONOR. JONATHAN ATTARD: L-Uffiċċju tal-Avukat Ġenerali ma kienx iżomm statistika dwar talbiet għall-kopji għall-inkjesti maġisterjali. Madankollu din l-istatistika bdiet tinżamm b’effett mill-1 ta’ Awwissu 2023 u minn dak iż-żmien sal-24 ta’ Jannar 2024 saru 73 talba li minnhom:

- Min għamel it-talba ġie infurmat li l-inkjesta maġisterjali għadha mhux konkluża – 47
- Talbiet milqugħa – 23
- Talbiet miċħuda – 3


PROĊESSI VERBALI MINN IMĦALLFIN JEW MAĠISTRATI

15412. L-ONOR. KAROL AQUILINA staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid, sena b’sena mis-sena 2013 sal-ġurnata li fiha tiġi mwieġba din il-mistoqsija parlamentari, kemm-il proċess verbal sar minn Imħallef jew Maġistrat skont dak li jipprovdi l-artikolu 992 tal-Kodiċi ta’ Organizzazzjoni u Proċedura Ċivili (Kap. 12 tal-Liġijiet ta’ Malta)?

ONOR. JONATHAN ATTARD: Il-proċedura li jadottaw l-imħallfin jew il-maġistrati tal-Qrati Ċivili mhijiex dik ta’ proċess verbal iżda jagħmlu digriet.


BIRŻEBBUĠA – TRIQ IL-PORT ĦIELES – ZEBRA CROSSING

15413. L-ONOR. MARK ANTHONY SAMMUT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid fiex waslet it-talba għal zebra crossing fi Triq il-Port Ħieles, Birżebbuġa, u meta hi ppjanata li ssir?

ONOR. CHRIS BONETT: Transport Malta m’għandhiex talbiet pendenti għal humped zebra crossing fi Triq il-Port Ħieles, Birżebbuġa.


BIRŻEBBUĠA – DAWRET IL-QALB IMQADDSA – HUMPED ZEBRA CROSSING

15414. L-ONOR. MARK ANTHONY SAMMUT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid fiex waslet it-talba għal humped zebra crossing f’Dawret il-Qalb Imqaddsa, f’Birżebbuġa, u meta hi ppjanata li ssir?

ONOR. CHRIS BONETT: Transport Malta m’għandhiex talbiet pendenti għal humped zebra crossing fi Triq il-Qalb Imqaddsa, Birżebbuġa.


BIRŻEBBUĠA – TRIQ IL-KURAT FENECH – ZEBRA CROSSING

15415. L-ONOR. MARK ANTHONY SAMMUT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid fiex waslet it-talba għal zebra crossing fi Triq il-Kurat Fenech, Birżebbuġa, u meta hi ppjanata li ssir?

ONOR. CHRIS BONETT: Transport Malta m’għandhiex talbiet pendenti għal humped zebra crossing fi Triq il-Kurat Fenech, Birżebbuġa.


BIRŻEBBUĠA – TRIQ IS-SAJJIED – ZEBRA CROSSING

15416. L-ONOR. MARK ANTHONY SAMMUT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid fiex waslet it-talba għal zebra crossing fi Triq is-Sajjied, Birżebbuġa, u meta hi ppjanata li ssir?

ONOR. CHRIS BONETT: Transport Malta m’għandhiex talbiet pendenti għal humped zebra crossing fi Triq is-Sajjied, Birżebbuġa


MALTA U GĦAWDEX – PEDESTRIAN OVERPASS LIFTS

15417. L-ONOR. MARK ANTHONY SAMMUT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jagħti lista ta’ kull pedestrian overpass lift li hawn f’Malta u f’Għawdex? Jista’ jgħid ukoll għal kull wieħed minnhom kemm kien hemm rapporti li ma kienx qed jiffunzjona minn Jannar 2022 sal-ġurnata li fiha tiġi mwieġba din il-mistoqsija parlamentari?

ONOR. CHRIS BONETT: Din hija l-lista ta’ pedestrian overpass lifts li jaqgħu taħt ir-responsabbiltà diretta ta’ Infrastructure Malta: 
1. Marsa/Ħamrun (Orange Bridge) – Żewġ liftijiet 
2. Marsa Junction – Żewġ liftijiet 
3. Marsa Junction (A3 Towers) – Żewġ liftijiet 
4. Blata l-Bajda – Żewġ liftijiet 
5. MCAST – Lift wieħed 
6. Luqa (Yellow Bridge) – Żewġ liftijiet.


ĦAL QORMI – SKOLA PRIMARJA TA’ SAN ĠORĠ – XOGĦLIJIET

15418. L-ONOR. JEROME CARUANA CILIA staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Fid-dawl ta’ bosta lmenti dwar l-istat li tinsab fih l-iskola primarja ta’ San Ġorġ f’Ħal Qormi, u peress li ilu jingħad li beda x-xogħol fuq din l-iskola, jista’ l-Ministru jagħti spjegazzjoni dettaljata tax-xogħol li sar fuq din l-iskola u t-time frames tax-xogħlijiet u meta effettivament għandhom jitlestew?

ONOR. CLIFTON GRIMA: Ġie konkluż il-proċess ta’ konsultazzjoni mal-imsieħba kollha filwaqt li l-Fondazzjoni għall-Iskejjel ta’ Għada lestiet id-disinni tal-proġett, kisbet il-permessi neċessarji, u lestiet il-proċess ta’ xiri pubbliku fir-rigward tax-xogħlijiet strutturali. Bħalissa għaddejjin id-diskussjonijiet neċessarji sabiex ix-xogħol jibda fil-ġimgħat li ġejjin.


UFFIĊĊJU TAL-PRIM MINISTRU – DIRECT ORDERS TA’ INQAS MINN €5,000

15419. L-ONOR. JEROME CARUANA CILIA staqsa lill-Prim Ministru: Jista’ l-Prim Ministru jagħti lista tad-direct orders ta’ inqas minn €5,000 li ngħataw mill-Uffiċċju tal-Prim Ministru matul l-2022, inkluż l-entitajiet u d-dipartimenti li jaqgħu taħt id-dekasteru tiegħu?

ONOR. ROBERT ABELA: Il-contracting Authority tippubblika l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.

Sabiex tingħata l-informazzjoni kif mitluba mill-Onor. Interpellant jinqabeż l-advisory cost. 


BORMLA – DAR TAL-ANZJANI – ĦRUĠ TA’ TENDER

15438. L-ONOR. PAULA MIFSUD BONNICI staqsiet lill-Ministru għas-Saħħa u l-Anzjanità Attiva: Jista’ l-Ministru jgħid jekk inħariġx it-tender għat-twaqqigħ, id-disinn, il-bini, iż-żamma u l-ġestjoni tad-Dar tal-Anzjani f’Bormla? Jekk iva, jista’ jqiegħed fuq il-Mejda tal-Kamra kopja ta’ din it-tender? Jekk le, jista’ jgħid għaliex għadha ma ħarġitx u meta ser toħroġ?

ONOR. JO ETIENNE ABELA: It-tender għat-twaqqigħ, id-disinn, il-bini, iż-żamma u l-ġestjoni tad-Dar tal-Anzjani f’Bormla tinsab fil-proċess biex tiġi ppubblikata u ser tinħareġ aktar tard din is-sena.


BIRŻEBBUĠA – TRIQ SAN ĠORĠ – ZEBRA CROSSING

15444. L-ONOR. MARK ANTHONY SAMMUT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid fiex waslet it-talba għal humped zebra crossing fi Triq San Ġorġ, Birżebbuġa, u meta hi ppjanata li ssir?

ONOR. CHRIS BONETT: Transport Malta m’għandhiex talbiet pendenti għal humped zebra crossing fi Triq San Ġorġ, Birżebbuġa.


KUMMISSARJU TAL-FILMS – ALLOWANCE TA’ SAFAR

15455. L-ONOR. JULIE ZAHRA staqsiet lill-Ministru għat-Turiżmu u l-Indafa Pubblika: Jista’ l-Ministru jwieġeb il-mistoqsija parlamentari 14571 u jgħid kemm għandu allowance ta’ safar il-Kummissarju tal-Films li d-dettalji dwaru qed jingħataw separatament u jagħti rendikont tal-infiq fuq safar li għamel madwar id-dinja fis-sena 2023?

ONOR. CLAYTON BARTOLO: L-informazzjoni tingħata f’seduta oħra.


KUMMISSARJU TAL-FILMS

15456. L-ONOR. JULIE ZAHRA staqsiet lill-Ministru għat-Turiżmu u l-Indafa Pubblika: Jista’ l-Ministru jwieġeb il-mistoqsija parlamentari 14572 u jgħid jekk hux ser jiġi appuntat Kummissarju tal-Films ġdid jew le minħabba li t-term tal-Kummissarju tal-Films spiċċa f’Diċembru tal-2023?

ONOR. CLAYTON BARTOLO: Nirreferi lill-Onor. Interpellant għat-tweġiba tal-mistoqsija parlamentari 14572.
MEDITERRANE FILM FESTIVAL – SPIŻA

15457. L-ONOR. JULIE ZAHRA staqsiet lill-Ministru għat-Turiżmu u l-Indafa Pubblika: Jista’ l-Ministru jwieġeb il-mistoqsijiet parlamentari 10771, 11052, 11803, 12116, 12664, 12995, 13193, 13466, 13709, 13954, 14091, 14216 u 14664 u jagħti breakdown dettaljat tal-ispiża totali għall-Mediterrane Film Festival li tinkludi lista tal-ismijiet ta’ kull persuna mistiedna mill-Kummissjoni Maltija tal-Films jew mill-Ministeru tiegħu u li tinkludi wkoll l-ispejjeż imħallsa minn fondi pubbliċi għal vjaġġar, akkomodazzjoni, trasport, ikel u xorb kif ukoll spejjeż oħra relatati għal kull persuna? Jista’ jipprovdi breakdown finanzjarju għal kull nefqa li saret għas-serata tal-Gala Awards? Jista’ jippubblika lista sħiħa tal-ġurnalisti barranin li ġew mistiedna u r-rappurtaġġ li taw lil pajjiżna u jgħid jekk tali rappurtaġġ kienx imħallas ukoll u kemm? Jista’ wkoll jippubblika n-nefqa minn fondi pubbliċi f’forma ta’ breakdown finanzjarju għan-nefqa f’marketing li saret għal dan il-Festival?

ONOR. CLAYTON BARTOLO: L-informazzjoni tingħata f’seduta oħra.


MEDITERRANE FILM FESTIVAL – THE GOLDEN BEE AWARDS – KIRI TA’ LUXURY BOAT

15458. L-ONOR. JULIE ZAHRA staqsiet lill-Ministru għat-Turiżmu u l-Indafa Pubblika: Jista’ l-Ministru jwieġeb il-mistoqsijiet parlamentari 12110, 12431, 12666, 12997, 13195, 13464, 13707, 13924, 14093, 14218 u 14665 u jgħid x’kien l-iskop tal-luxury boat li abbord tagħha kien hemm VIPs u li ttieħdu fuq Manoel Island għal gala night tal-Mediterrane Film festival: The Golden Bee awards? X’inhu l-isem tad-dgħajsa u ta’ min hi? Jista’ jgħid ukoll kemm ġie jiswa l-pontoon li nbena f’Manoel Island biex tkun tista’ tittrakka l-luxury boat biex jitniżżlu l-VIPs u min ħallas għal dan il-pontoon? Jista’ jgħid kemm ġiet tiswa l-luxury boat b’kollox u jagħti l-lista tal-mistednin VIP li kienu fuq din id-dgħajsa?

ONOR. CLAYTON BARTOLO: L-informazzjoni tingħata f’seduta oħra.


MEDITERRANE FILM FESTIVAL - PERSUNI LI ATTENDEW L-ISCREENINGS 

15459. L-ONOR. JULIE ZAHRA staqsiet lill-Ministru għat-Turiżmu u l-Indafa Pubblika: Jista’ l-Ministru jwieġeb il-mistoqsijiet parlamentari 10816, 11081, 12109, 12430, 12665, 12996, 13194, 13465, 13708, 13923, 14094, 14219 u 14666 u jgħid kemm persuni bbukkjaw biex jaraw l-iscreenings li ntwerew waqt il-Mediterrane Film Festival fl-Ispazju Kreattiv, fl-Embassy u fl-Eden Cinema, u kemm minnhom attendew u raw kull screening?

ONOR. CLAYTON BARTOLO: L-informazzjoni tingħata f’seduta oħra.


AWTORITÀ TAL-ARTIJIET – KIRJIET

15460. L-ONOR. JULIE ZAHRA staqsiet lill-Ministru għall-Artijiet u l-Implimentazzjoni tal-Programm Elettorali: Jista’ l-Ministru jwieġeb il-mistoqsija parlamentari 15295 u ċjoè: B’referenza għat-tweġiba tal-mistoqsija parlamentari 14573, jista’ l-Ministru jagħti rendikont ta’ kemm daħħlet flus f’kirjiet l-Awtorità tal-Artijiet minn fuq proprjetajiet immobbli u ċjoè fortijiet u batteriji kostali ta’ wirt nazzjonali li jaqgħu taħt fortifikazzjonijiet għal dawn l-aħħar ħames snin, fosthom Forti San Luċjan, Forti Sant’Anġlu, Forti Ricasoli, Forti Madliena fost oħrajn? Jista’ jgħid ukoll jekk inkrewx ukoll minn terzi persuni jew kumpaniji, jagħti rendikont b’kemm inkrew u jipprovdi lista ta’ rendikonti separati?

ONOR. STEFAN ZRINZO AZZOPARDI (Ministru għall-Artijiet u l-Implimentazzjoni tal-Programm Elettorali): It-tagħrif għadu qed jinġabar.


KUNSILLI LOKALI – FONDI JEW PROGRAMMI EWROPEJ

15462. L-ONOR. ROBERT CUTAJAR staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jqiegħed fuq il-Mejda tal-Kamra lista tal-kunsilli lokali li bejn Jannar 2020 u Diċembru 2023 applikaw u bbenefikaw minn fondi/programmi Ewropej? Jista’ wkoll il-Ministru jindika liema kienu l-programmi u kemm kienu l-fondi allokati għal kull proġett/programm (kull kunsill b’mod individwali)?

ONOR. OWEN BONNICI: Nitlob lill-Onor. Interpellant jirreferi għat-tweġiba tal-mistoqsija parlamentari 15463.


KUNSILLI LOKALI – FONDI JEW PROGRAMMI EWROPEJ

15463. L-ONOR. ROBERT CUTAJAR staqsa lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-konsumatur jqiegħed fuq il-Mejda tal-Kamra lista tal-kunsilli lokali li bejn Jannar 2020 u Diċembru 2023 applikaw u bbenefikaw minn fondi/programmi Ewropej? Jista’ wkoll jindika liema kienu dawn il-programmi u kemm kienu l-fondi allokati għal kull proġett/programm (kull kunsill b’mod individwali)?

ONOR. CHRIS FEARNE: Id-dettalji dwar il-kunsilli lokali li bbenefikaw minn fondi/programmi Ewropej fid-data mitluba minnu tqiegħdu fuq il-Mejda tal-Kamra waqt il-ħin tat-Tqegħid ta’ Karti.


ĦAŻ-ŻEBBUĠ – GĦASSA TAL-PULIZIJA – INVESTIMENTI INFRASTRUTTURALI

15482. L-ONOR. IAN VASSALLO staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid meta saru l-aħħar investimenti infrastrutturali fl-għassa tal-Pulizija ta’ Ħaż-Żebbuġ, Malta u xi pjan hemm ta’ modernizzazzjoni, u meta se jsir?

ONOR. BYRON CAMILLERI: Ħaż-Żebbuġ hemm servizz tal-Pulizija tal-Komunità li joperaw minn bini provdut mill-Kunsill Lokali.


IR-RABAT – GĦASSA TAL-PULIZIJA – INVESTIMENTI INFRASTRUTTURALI

15483. L-ONOR. IAN VASSALLO staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid meta saru l-aħħar investimenti infrastrutturali fl-għassa tal-Pulizija tar-Rabat, Malta, u xi pjan hemm ta’ modernizzazzjoni, u meta se jsir?

ONOR. BYRON CAMILLERI: Ix-xogħol ta’ rinnovar u manutenzjoni ta’ għases hu kontinwu. L-għassa tar-Rabat hija l-għassa prinċipali fid-Distrett u huwa previst illi għall-ħabta ta’ Marzu din is-sena jibda xogħol estensiv f’din il-binja. Dan hu possibbli wara diversi pjanijiet u l-ħruġ tas-sejħa għal offerti biex dan ix-xogħol ikun jista’ jibda. Irid jingħad illi matul il-perjodu li fih ikun għaddej dan ix-xogħol, il-pubbliku jkun jista’ jinqeda mill-għassa fl-Imtarfa.


L-IMĠARR, MALTA – GĦASSA TAL-PULIZIJA – INVESTIMENTI INFRASTRUTTURALI

15484. L-ONOR. IAN VASSALLO staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid meta saru l-aħħar investimenti infrastrutturali fl-għassa tal-Pulizija tal-Imġarr, Malta, u xi pjan hemm ta’ modernizzazzjoni, u meta se jsir?

ONOR. BYRON CAMILLERI: L-għassa tal-Pulizija tal-Imġarr hi waħda mill-għases sekondarji li tinfetaħ skont l-eżiġenzi tas-servizz u għas-servizz tal-pulizija tal-komunità. L-għassa prinċipali li tkopri l-Imġarr ukoll hija dik tar-Rabat fejn hu previst li jsir xogħol estensiv, għal liema xogħol diġà ħarġet is-sejħa għall-offerti. Ix-xogħol mistenni jibda fiż-żmien li ġej.


ĦAD-DINGLI – GĦASSA TAL-PULIZIJA – INVESTIMENTI INFRASTRUTTURALI

15485. L-ONOR. IAN VASSALLO staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid meta saru l-aħħar investimenti infrastrutturali fl-għassa tal-Pulizija ta’ Ħad-Dingli, u xi pjan hemm ta’ modernizzazzjoni, u meta ħa jsir?

ONOR. BYRON CAMILLERI: L-għassa tal-Pulizija f’Ħad-Dingli hi waħda mill-għases sekondarji li tinfetaħ skont l-eżiġenzi tas-servizz. L-għassa prinċipali li tkopri Ħad-Dingli wkoll hija dik tar-Rabat fejn hu previst li jsir xogħol estensiv, għal liema xogħol diġà ħarġet is-sejħa għall-offerti u mistenni jibda fiż-żmien li ġej.


IR-RABAT – TRAFFIC MANAGEMENT FIŻ-ŻONA TAN-NIGRET

15486. L-ONOR. IAN VASSALLO staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jqiegħed fuq il-Mejda tal-Kamra kopja tal-pjanti u jispjega pjanijiet ta’ kif ser ikun qed isir/jinbidel it-traffic management fejn l-Għajn - National Water Conservation Centre - fiż-żona tan-Nigret fir-Rabat, Malta?

ONOR. CHRIS BONETT: Nirreferi lill-Onor. Interpellant għat-tweġiba mogħtija għall-mistoqsijiet parlamentari 12000 u 12562. Il-pjanijiet u disinni tax-xogħlijiet fl-inħawi tqiegħdu fuq il-Mejda tal-Kamra waqt il-ħin tat-Tqegħid ta’ Karti.


SPTAR MATER DEI – TELEPHONES ĊELLULARI LI JINTUŻAW BĦALA PAGERS

15487. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid jekk hemmx pjan immedjat biex jinbidlu/jsir upgrade tat-telefowns ċellulari kollha li jintużaw bħala ‘pagers’ fl-Isptar Mater Dei?

ONOR. JO ETIENNE ABELA: Bħalissa qed issir ħidma biex jiġi introdott servizz ġdid li permezz tiegħu smart phones bid-data jintużaw għal skopijiet diversi, bħal komunikazzjoni u aċċess għal ċerti sistemi tas-saħħa. Il-proġett bħalissa jinsab fi stadju pilota. Abbażi tar-riżultati jkunu jistgħu jittieħdu deċiżjonijiet jekk l-infrastruttura attwali tal-pager tistax tinbidel u tkun parti minn dan is-servizz ġdid.


IL-KORSA TAL-MARSA – KUNTRATT TA’ PRIVATIZZAZZJONI

15491. L-ONOR. DAVID AGIUS staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jwieġeb il-mistoqsija parlamentari 14990 u jqiegħed fuq il-Mejda tal-Kamra l-kuntratt u l-kundizzjonijiet li ġiet ipprivatizzata biha l-Korsa tal-Marsa? Jista’ jqiegħed wkoll fuq il-Mejda tal-Kamra r-rapporti li saru minn EquestriMalta u Malta Racing Club (MRC) lill-Kunsill tal-Marsa fuq iż-żamma tal-kundizzjonijiet tal-konċessjoni mill-kuntrattur? Jista’ jgħid ukoll x’kienu n-nuqqasijiet li nstabu matul is-snin?

ONOR. CLIFTON GRIMA: It-tweġiba tingħata f’seduta oħra.


SKEMI TA’ GĦAJNUNA LILL-ISPORT

15492. L-ONOR. DAVID AGIUS staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jwieġeb il-mistoqsija parlamentari 15107 u jgħid liema huma l-għaqdiet sportivi li bbenefikaw minn skemi ta’ għajnuna tal-isport matul is-sena 2023 u jagħti l-ammont ta’ assistenza li ngħatat għaqda b’għaqda u taħt liema skema bbenefikaw?

ONOR. CLIFTON GRIMA: It-total globali hu ta’ €3,425,819.


XATT TAL-KALKARA – PROĠETT

15499. L-ONOR. BERNICE BONELLO staqsiet lill-Ministru għat-Trasport, l-Infrastruttura u x-Xogħlijiet Pubbliċi: Minkejja d-diversi wegħdiet tal-Gvern li l-proġett tax-Xatt tal-Kalkara u t-toroq tal-madwar ser ikun lest sal-aħħar ta’ Diċembru 2023, u minkejja li wasalna fl-aħħar ta’ Jannar tas-sena 2024 u dan il-proġett għadu lura milli jkun lest, jista’ l-Ministru jgħid:
a. x’fadal isir f’dan il-proġett sabiex ikun lest; u
b. meta ser ikun kompletament lest?

ONOR. CHRIS BONETT: Ninforma lill-Onor. Interpellant biex tirreferi din il-mistoqsija lill-Ministeru kkonċernat.


IL-MOSTA – TOROQ

15500. L-ONOR. KATYA DE GIOVANNI staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jagħti rendikont ta’ kemm saru toroq ġewwa l-Mosta, liema huma u kemm ġew jiswew b’mod totali mill-2013 sal-2023?

ONOR. CHRIS BONETT: Ninforma lill-Onor. Interpellant biex tirreferi għat-tagħrif li ngħata fit-tweġiba għall-mistoqsija parlamentari 14821, liema tagħrif hu rendikont ta’ kemm ilha topera Infrastructure Malta.


PJAZZA TAL-MOSTA – XOGĦLIJIET

15506. L-ONOR. ALEX MUSCAT staqsa lill-Ministru għat-Trasport, l-Infrastruttura u x-Xogħlijiet Pubbliċi: Issa li ġie fi tmiemu l-proġett maġġuri tar-riġenerazzjoni tal-Pjazza tal-Mosta kif ukoll xogħol anċillari ieħor, jista’ l-Ministru jipprovdi d-dettalji ta’ kemm kien l-investiment totali f’dan il-proġett, u x’kienu x-xogħlijiet kollha, inklużi f’dan l-istess proġett?

ONOR. CHRIS BONETT: It-tweġiba tingħata f’seduta oħra.


IL-MOSTA – TRASPORT PUBBLIKU

15507. L-ONOR. ALEX MUSCAT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jipprovdi d-dettalji ta’ kif se jkun provdut is-servizz tat-trasport pubbliku fil-Mosta issa li hemm sistema ġdida ta’ ċirkolazzjoni tat-traffiku? Jista’ jagħti d-dettalji ta’ liema huma dawk ir-rotot kollha li ser jgħaddu mill-Mosta, jew dawk ir-rotot li jibdew jew jintemmu fil-Mosta?

ONOR. CHRIS BONETT: Lista estensiva tar-rotot kollha li ser jgħaddu mill-Mosta jew jibdew u jintemmu ġewwa l-istess lokalità tqiegħdet fuq il-Mejda tal-Kamra waqt il-ħin tat-Tqegħid ta’ Karti. Inżid li r-rotot 47 u 103 jibdew u jintemmu fil-lokalità filwaqt li r-rotot l-oħra jgħaddu mill-Mosta hekk kif indikat. Il-lista tindika wkoll it-toroq li r-rotot ser jkunu qegħdin isegwu ġaladarba jitlestew ix-xogħlijiet.


IL-MOSTA – BUS STOPS

15508. L-ONOR. ALEX MUSCAT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jipprovdi pjanta dettaljata ta’ fejn se jkunu l-bus stops fil-Mosta u liema rotot jieqfu fuq dawn l-istess bus stops?

ONOR. CHRIS BONETT: It-tagħrif għadu qed jinġabar.


IL-MOSTA – ROTOT

15509. L-ONOR. ALEX MUSCAT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jipprovdi dettalji tal-frekwenza tar-rotot kollha li jgħaddu mill-Mosta, jew dawk ir-rotot li jibdew jew jintemmu fil-Mosta?

ONOR. CHRIS BONETT: Din hija l-lista li turi l-frekwenza tar-rotot kollha li jservu l-lokalità tal-Mosta. It-tabella hija ikkompilata fuq il-peak hours.

	Rotta
	Minn
	Via
	Sa
	Frekwenza

	41
	Ċirkewwa
	Via Birkirkara
	Valletta
	20 minuta

	42
	Ċirkewwa
	Via St. Venera
	Valletta
	20 minuta

	48
	Buġibba
	Via Birkirkara
	Valletta
	12 minuta

	31
	Buġibba
	Via Sptar Mater Dei
	Valletta
	15 minuta

	280
	Buġibba
	 
	Sptar Mater Dei
	60 minuta

	44
	Mġarr
	Via Birkirkara
	Valletta
	30 minuta

	45
	Buġibba
	Via Birkirkara
	Valletta
	30 minuta

	47
	Mosta
	Via Birkirkara
	Valletta
	60 minuta

	103
	Pembroke
	 
	Bidnija
	60 minuta

	186
	Rabat
	 
	Buġibba
	30 minuta

	203
	Buġibba
	 
	Sliema
	30 minuta

	260
	Għargħur
	 
	Valletta
	60 minuta

	238
	Mġarr
	Via Sptar Mater Dei
	Valletta
	60 minuta

	202
	Sliema 
	 
	Rabat
	30 minuta




PROJECT GREEN – NEFQA FUQ REKLAMAR

15510. L-ONOR. EVE BORG BONELLO staqsiet lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid kemm intefqu flus minn Project Green f’termini ta’ reklamar b’ammont totali, kif ukoll breakdown tal-ispejjeż, reklamar fuq il-midja soċjali, retainers, billboards, events, PR officials, videos, ritratti, reklamar; gazzetti, reklamar onlajn, konferenzi stampi, eċċ.?

ONOR. MIRIAM DALLI: Wieħed mill-għanijiet ta’ Project Green huwa li tinkoraġġixxi u żżid dejjem aktar l-użu tal-ispazji miftuħa mill-pubbliku u b’hekk tinvesti wkoll f’reklamar differenti biex aktar nies isiru jafu dwar il-parks li inawgurat u li qed tamministra flimkien mal-attivitajiet li jħeġġu aktar nies biex jiffrekwentaw u jgawdu dawn l-ispazji miftuħa. Madwar €78,700 intefqu fuq reklamar għal programmi tat-televiżjoni u gazzetti. Madwar €8,760 intefqu fuq ritratti u videos li ntużaw għar-reklamar fuq il-mezzi ta’ komunikazzjoni, filwaqt li €16,407.50 intefqu fuq reklamar online u permezz tal-midja soċjali, €9,000 fuq billboards, €1,500 fuq retainers u €7,507 f’reklamar fuq ir-radju. 


IR-RABAT – WIED IL-QLEJGĦA

15536. L-ONOR. CHARLES AZZOPARDI staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid meta Wied il-Qlejgħa fir-Rabat ser jingħata l-importanza li tixraqlu billi ssir il-manutenzjoni meħtieġa, bħalma kien sar bejn l-1996 u l-1998 minn Gvern Laburista, peress li hemm telqa u abbandun, qagħda u sitwazzjoni prekarja li hija ta’ periklu minħabba l-fatt li hemm siġar miksurin u ħitan imwaqqa’ kull fejn tħares?

ONOR. MIRIAM DALLI: Bejn l-2019 u l-2023 saru xogħlijiet estensivi fil-parti ta’ fuq ta’ Wied il-Qlejgħa (il-parti tal-wied popolarment magħrufa bħala ċ-Chadwick Lakes) fejn tneħħiet veġetazzjoni invażiva u sediment li kien akkumula matul is-snin sabiex ġiet ristabbilita l-kapaċità tal-ilqugħ li jilqgħu l-ilma fil-wied kif ukoll ingħata spazju għall-veġetazzjoni naturali tal-wied biex tikber. Fil-fatt, il-kapaċità tal-ilqugħ tal-ilma fil-wied permezz ta’ dawn ix-xogħlijiet żdiedet bi 30,000,000 litru, filwaqt li l-ekoloġija tal-wied saret tirrifletti l-karatteristiċi naturali ta’ pajjiżna. L-interventi f’din il-parti tal-wied kienu jinvolvu wkoll it-tiswija ta’ diversi sezzjonijiet ta’ ħitan tas-sejjieħ li waqgħu u reġgħu nbnew. Ix-xogħlijiet ta’ restawr ekoloġiku għadhom għaddejjin u qed jiġu kordinati min-Nature Trust Malta. 

Sakemm kienu qegħdin isiru dawn ix-xogħlijiet kien hemm parti mit-triq ta’ matul l-ilqugħ prinċipali li ċediet. Minħabba li studji li saru fis-sit indikaw deterjorazzjoni matul l-ilqugħ kollu, ġie deċiż li din it-triq tinbena mill-ġdid u x-xogħlijiet li nbdew is-sena li għaddiet huma għaddejjin. 

Ix-xogħlijiet fuq il-parti t’isfel ta’ Wied il-Qlejgħa mistennija jinbdew fit-tieni kwart ta’ din is-sena wara li sar studju u ġew identifikati l-azzjonijiet li għandhom jittieħdu.


PERSUNI BIL-KUNDIZZJONI TAL-ADHD – MEDIĊINA ‘CONCERTA’

15537. L-ONOR. CHARLES AZZOPARDI staqsa lill-Ministru għas-Saħħa u l-Anzjanità Attiva: Jista’ l-Ministru jgħid għaliex numru ta’ persuni li għandhom il-kundizzjoni tal-ADHD mhux qed jieħdu l-mediċina ‘Concerta’ imma dik ġenerika mill-POYC? Din mhix kwistjoni tal-aħjar għażla finanzjarja imma l-aħjar servizz mediku, iżda peress li ħafna minn dawn il-pazjenti saħqu li l-mediċina ġenerika mhux qed tkun effettiva, jista’ l-Ministru jara li dawn il-persuni jieħdu l-mediċina tassew meħtieġa għalihom?

ONOR. JO ETIENNE ABELA: Ser jitwaqqaf Bord ta’ Reviżjoni magħmul minn esperti biex speċifikament jikkunsidra mediċini relatati mas-saħħa mentali. Fit-terms of reference, il-Bord ikollu, fost oħrajn, l-inkarigu li jikkunsidra kull każ għalih (on a case-by-case basis). Dan il-Bord għandu wkoll jieħu konsiderazzjoni tal-proposti mressqa mill-Fakultà għall-Benesseri Soċjali tal-Università ta’ Malta.


VILLAĠĠ TAL-KARNIVAL – APPLIKAZZJONI GĦALL-FONDI

15538. L-ONOR. CHARLES AZZOPARDI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid meta ser issir l-applikazzjoni għall-fondi biex il-Villaġġ tal-Karnival li ilu mwiegħed għal aktar minn 15-il sena jkun jista’ jinbeda?

ONOR. OWEN BONNICI: Waqt li nikkonferma li f’25 sena ta’ Gvern Nazzjonalista qatt ma sar il-proġett imsemmi mill-Onor. Interpellant, ninforma lill-istess Onor. Interpellant li l-applikazzjoni se tkun qed tiġi sottomessa skont u fil-perjodi rikjesti tas-sejħa.
Is-sejħa għall-applikazzjonijiet tal-fondi Ewropej se tagħlaq f’April tas-sena 2024, u għaldaqstant l-applikazzjoni se tiġi sottomessa saż-żmien stipulat.




KARNIVAL 2024 – NEFQA

15539. L-ONOR. CHARLES AZZOPARDI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jagħti rendikont approssimattiv ta’ kemm il-Gvern ser joħroġ flus għall-Karnival 2024 li se jiġi ċċelebrat bejn id-9 u t-13 ta’ Frar li ġej u jgħid kemm hi n-nefqa antiċipata bħala total sħiħ? Jista’ jgħid ukoll kemm ser jiġu vvutati fondi għall-attivitajiet fi bliet u rħula oħra b’rabta mal-karnival Malti?

ONOR. OWEN BONNICI: In-nefqa totali għall-Karnival ta’ Malta li se jiġi ċċelebrat bejn id-9 u t-13 ta’ Frar 2024 mistennija tilħaq l-ammont ta’ €500,000.

Intant, diversi kunsilli lokali jagħmlu avvenimenti oħra marbuta mal-Karnival, uħud minnhom b’koperazzjoni ma’ Festivals Malta u oħrajn wara li jiksbu finanzjament minn entitajiet oħra.


KARNIVAL 2024 – BILJETTI KUMPLIMENTARI

15540. L-ONOR. CHARLES AZZOPARDI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid jekk hemmx il-ħsieb li jingħataw biljetti kumplimentari għad-dħul fi Pjazza San Ġorġ waqt l-isfilata tal-Ħadd tal-Karnival u kemm huwa l-ħsieb li jkun dan in-numru?

ONOR. OWEN BONNICI: Festivals Malta se tagħti 250 biljett kumplimentari għall-isfilata tal-Ħadd, li jirrappreżentaw madwar 25% tal-biljetti fil-pjazza. Il-maġġoranza assoluta ta’ tali biljetti kumplimentari jingħataw lill-parteċipanti tal-Karnival infushom.

Din il-prattika ilha titħaddem għal diversi snin u l-ammont ta’ biljetti kumplimentari allokati fi żmien amministrazzjonijiet ta’ qabel l-2013 kien ikun aktar minn dak li hu preżentement.


ERA – COMPLIANCE CERTIFICATE

15541. L-ONOR. CHARLES AZZOPARDI staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk hemmx xi żmien stipulat minn meta ssir it-talba minn sid il-post biex jinħareġ il-Compliance Certificate min-naħa tal-Awtorità għall-Ambjent u r-Riżorsi (ERA)?

ONOR. MIRIAM DALLI: L- ERA ma toħroġx Compliance Certificates.


SELMUN PALACE HOTEL – ESPRESSJONI TA’ INTERESS

15560. L-ONOR. GRAHAM BENCINI staqsa lill-Ministru għall-Finanzi u x-Xogħol: Jista’ l-Ministru jwieġeb il-mistoqsija parlamentari 15304 u jgħid meta se toħroġ l-espressjoni ta’ interess jew tender għar-riġenerazzjoni ta’ Selmun Palace Hotel?

ONOR. CLYDE CARUANA: It-tweġiba ser tingħata f’seduta oħra.


KUMPANIJI U INDUSTRIJI BARRANIN LI JGWADU MINN TAXXA TA’ 5%

15563. L-ONOR. BERNICE BONELLO staqsiet lill-Ministru għall-Finanzi u x-Xogħol: Jista’ l-Ministru jwieġeb il-mistoqsija parlamentari 15228, li oriġinarjament saret lill-Ministru għall-Ekonomija, l-Intrapriża u Proġetti Strateġiċi, u jgħid kemm hawn industriji u kumpaniji barranin li qegħdin igawdu mit-taxxa ta’ 5% (wara li jiġu rifużi 30% mit-taxxa li jħallsu)? Kemm huwa l-ammont totali ta’ taxxa li tħallset minnhom, sena b’sena fl-aħħar 15-il sena?

ONOR. CLYDE CARUANA: L-informazzjoni mitluba għadha qed tinġabar.


KUMPANIJI LI JĦALLSU 35% TA’ TAXXA FUQ IL-PROFITT

15564. L-ONOR. BERNICE BONELLO staqsiet lill-Ministru għall-Finanzi u x-Xogħol: Jista’ l-Ministru jwieġeb il-mistoqsija parlamentari 15229 li oriġinarjament saret lill-Ministru għall-Ekonomija, l-Intrapriża u Proġetti Strateġiċi u jgħid kemm hawn industriji/kumpaniji li jħallsu 35% taxxa fuq il-profitt? Kemm jimpjegaw nies dawn il-kumpaniji? X’inhu l-ammont ta’ taxxa li tħallset minn dawn il-kumpaniji sena b’sena għal dawn l-aħħar 15-il sena?

ONOR. CLYDE CARUANA: L-informazzjoni mitluba għadha qed tinġabar.


DFIN TAL-ANNIMALI

15568. L-ONOR. JANICE CHETCUTI staqsiet lill-Ministru għall-Agrikoltura, is-Sajd u d-Drittijiet tal-Annimali: Fid-dawl li ma jeżistix ċimiterju fejn wieħed jista’ jidfen l-annimal tiegħu meta jmut, jista’ l-Ministru jindika x’jista’ wieħed jagħmel?

ONOR. ANTON REFALO (Ministru għall-Agrikoltura, is-Sajd u d-Drittijiet tal-Annimali): Skont ir-Regolament tal-Kunsill tal-UE 1069/2009, annimali domestiċi mejta jistgħu jiġu inċinerati f’wieħed mill-faċilitajiet approvati jew inkella midfuna fil-proprjetà privata tas-sid.


KREMAZZJONI TAL-ANNIMALI

15569. L-ONOR. JANICE CHETCUTI staqsiet lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jgħid jekk fil-preżent jeżistix xi forma ta’ krematorju pprovdut mill-Gvern għal kull min jgħaddi mill-esperjenza meta jmutlu l-annimal tiegħu?

ONOR. ANTON REFALO: Fil-preżent ma teżistix xi forma ta’ krematorju pprovdut mill-Gvern. Madankollu wieħed jista’ jagħmel użu mill-inċineratur privat approvat.


MEWT TA’ ANNIMALI – SOLUZZJONI

15570. L-ONOR. JANICE CHETCUTI staqsiet lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jgħid x’inhi s-soluzzjoni fil-każ li wieħed imutlu l-annimal tiegħu u m’hemmx ċimiterju fejn jista’ jindifen jew jiġi kkremat l-annimal tiegħu?

ONOR. ANTON REFALO: Nirreferi lill-Onor. Interpellant għat-tweġibiet tal-mistoqsijiet parlamentari 15568 u 15569.


QORTI – INTERPRETI

15577. L-ONOR. GRAHAM BENCINI staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid min għandu permess li jaġixxi ta’ interpretu f’kawżi fil-qorti li jinvolvu persuni li ma jifhmux il-Malti jew l-Ingliż?

ONOR. JONATHAN ATTARD: L-interpreti fil-Qrati Kriminali jiġu maħtura skont l-artikolu 452 tal-Kap. 9 tal-Liġijiet ta’ Malta u fil-Qrati Ċivili jiġu maħtura skont l-artikolu 596 tal-Kap. 12 tal-Liġijiet ta’ Malta.


SPORTMALTA – DIKJARAZZJONIJIET FINANZJARJI

15578. L-ONOR. GRAHAM BENCINI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jqiegħed fuq il-Mejda tal-Kamra d-dikjarazzjonijiet finanzjarji ta’ SportMalta għas-snin 2021, 2022 u 2023?

ONOR. CLIFTON GRIMA: Id-dikjarazzjonijiet finanzjarji tal-2021 u tal-2022 tqiegħdu fuq il-Mejda tal-Kamra waqt il-ħin tat-Tqegħid ta’ Karti, filwaqt li tal-2023 ikunu konklużi matul din is-sena.


STUDENTI TAR-RABA’ SENA – TABLETS

15579. L-ONOR. JUSTIN SCHEMBRI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid meta se jitqassmu t-tablets lill-istudenti tar-raba’ sena fl-iskejjel kollha?

ONOR. CLIFTON GRIMA: It-tqassim ta’ dawn it-tablets mistenni jibda’ fil-ġimgħat li ġejjin.


STUDENTI TAS-SEBA’ SENA – LAPTOPS

15580. L-ONOR. JUSTIN SCHEMBRI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid meta se jitqassmu l-laptops lill-istudenti tas-seba’ sena fl-iskejjel kollha?

ONOR. CLIFTON GRIMA: Nitlob lill-Onor. Interpellant jirreferi għat-tweġiba mogħtija għall-mistoqsija parlamentari 13213.


APPLIKAZZJONIJIET GĦAL LSES PENDENTI

15581. L-ONOR. JUSTIN SCHEMBRI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: B’referenza għat-tweġiba tal-mistoqsija parlamentari 14041, jista’ l-Ministru jgħid kemm minn dawn il-180 student li l-applikazzjoni tagħhom għal LSE għadha qed tiġi pproċessata huma f’Year 1, f’Year 2 u f’Year 3 rispettivament?

ONOR. CLIFTON GRIMA: Għas-sigurtà u l-privatezza tal-istudenti, tali nformazzjoni ma tistax tiġi ppubblikata.


MINISTERU GĦAS-SAĦĦA U L-ANZJANITÀ ATTIVA – ĦADDIEMA BARRANIN

15596. L-ONOR. BERNICE BONELLO staqsiet lill-Ministru għas-Saħħa u l-Anzjanità Attiva: Jista’ l-Ministru jwieġeb il-mistoqsija parlamentari 15234 u jgħid kemm hemm barranin jaħdmu ma’ dipartimenti li jaqgħu taħt id-dekasteru tiegħu? X’inhu r-rwol ta’ kull wieħed minnhom? F’liema entità qed jaħdmu?

ONOR. JO ETIENNE ABELA: L-informazzjoni tqiegħdet fuq il-Mejda tal-Kamra waqt il-ħin tat-Tqegħid ta’ Karti.


GU CLINIC – PAZJENTI

15597. L-ONOR. BERNICE BONELLO staqsiet lill-Ministru għas-Saħħa u l-Anzjanità Attiva: Jista’ l-Ministru jwieġeb il-mistoqsija parlamentari 15235 u jgħid kemm pazjenti attendew il-GU clinic sena b’sena fl-aħħar għaxar snin?

ONOR. JO ETIENNE ABELA: Minn informazzjoni miġbura mill-GU Clinic, in-numru ta’ attendenzi (visti mat-tabib) fil-GU Clinic ta’ Malta mis-sena 2013 sas-sena 2023 kien kif ġej:







	Sena
	Attendenza

	2013
	3035

	2014
	1687

	2015
	3969

	2016
	5428

	2017
	5864

	2018
	6255

	2019
	6399

	2020
	4113

	2021
	6516

	2022
	6483

	2023
	7280

